
A  lüktető,  lázas  élet  forgatagaiban,  az  eleven  érzések  és 
erők  harczaiban  mi  az,  a  mi  oly  ellenállhatlanúl  vonz  annyiunkat 
elmúlt  időknek  elmiilt  küzdelmei  közé  ?  Mi  az,  a  mi  elfeledteti 
a  magunk  minden  szenvedélyeit  és  érdekeit,  és  elfordítja  szemein- 
ket a  jelentől,  liogy  lelkünk  elé  állítsa  a  régi  időknek  immár 
rég  porladozó  nagyjait? 

A  nagyság  tisztelete  az,  mely  leikünkön  vett  erőt;  a 
nagyság  iránti  kiolthatatlan  vágy  az,  a  mi  a  történelemhez 
menekülni  kényszerít. 

A  történelem  hivatásának  nagy  tisztelete  mellett  ez  az 
erős,  mély  érzés  az,  a  mi  ellenállhatatlanul  a  múltakba  vezet. 
Nemcsak  az  okulás  vágya  az,  a  mi  oda  visz,  hanem  a  nagy 
emberekkel  és  nagy  eszmékkel  való  foglalkozásnak  soha  meg 
nem  szűnő  vágya. 

Mert  vannak  nemzedékek,  melyeknek  a  nagyságot  a 
múltukban  kell  keresniök. 


ÉRTEK.     A     TÁRS.     TUD.     KÖRÉBŐL.     III.     KÖT.      7.     SZ.  l'^ 


I. 
SZÉCHENYI  ÉS  AZ  ÉRZELMI  POLITIKA. 

»Minekünk,  magyaroknak  elemünk  .  .  .«  —  mondja 
» A  Kelet  Népé « -ben  Széchenyi  —  »nem  kereskedési  elsőbbség 
vagy  dics  és  hírvágy,  sem  vallásosságból  eredő  elmélkedési 
szenv,  vagy  a  szépművészetek  köre,  vagy  a  magassabb  és 
fellengző  tudományokban!  búvárkodás,  .  .  .  nem  elemünk, 
melynek  említésénél  vérünket  forrni,  szivünket  dobogni, 
idegeinket  mintegy  villany  által  érintve  lenni  éreznők;  mert 
ilyes  valami  szavakkal  le  sem  is  írható,  akkor  megyén  bennünk 
végbe  s  csak  akkor  emelkedünk  földi  eró'nkön  túl  és  érezzük 
keblünket  isteni  tűztől  hevülni,  mikor  .  .  .  nemzetiségünk 
fertőtlenítéséről  van  szó  .  .  .« 

Eme  pathetikus  szavakkal  jellemzi  Széchenyi  a  magyar 
nemzetet.  Az  azokban  felismert  igazság  a  helyes  nemzeti 
politikának  és  egy  életerős  nemzeti  kultúrának  egyaránt 
mellőzhetetlen  alapfeltételét  képezi. 

A  magyar  nemzetet  a  nemzeti  érzés  domináló  ereje 
jellemzi.  Annak,  mint  életerős,  történelmi  folytonossággal  bíró 
érzésnek  helyes  irányban  való  vezetése  a  politikában  és  a 
tudományos  téren  egyaránt  elkerülhetetlen   feladat. 

Mellőzése  minden  törekvésünket  meddővé  teszi ;  hibás 
irányba  tévedése  egész  fejlődésünkre   kihat. 

A  nemzeti  érzés  ezen  domináló  ereje  a  tudományos  téren 
is  érezteti  befolyását.  Nemcsak  passive,  a  mennyiben  a  nemzeti 
vonatkozás  nélküli  kérdések  közönyösen  hagyják  a  tömeget; 
hanem  imperative  is,  a  mennyiben  a  tudományosság  magyar 
jellegének  kidomborítását  követeli. 

Valamint  az  egyes  egyénekkel  szemben  az  az  okszerű 
nevelés  feladata,  hogy  felébreszsze  a  bennük  szunnyadó  egyéni- 
séget, hogy  felébreszsze  a  lelket  s  arra  appellálva  gyökereztesse 
meg  bennük  az  eszmék  rendszerét:  a  nemzettel  szemben  is 
ez  a  követendő  út.  És  minél  erősebben  nyilatkozik  meg  a 
nemzeti  egyéniség,  annál  világosabb  és  annál  könnyebb  a 
feladat.  Annál  világosabb,  mert  félreismerhetlenül  ki  van 
jelölve  az  irány  és  annál  könnyebb,  mert  a  kultiira  nehéz 
munkájában  annál  erősebb  lesz  ez  a  mozgató  rúgó. 

A  nemzeti  irány  inkább  érzelmeken,  mint  eszméken 
alapúi  s  gyakran  elfogad  olyan  eszméket  is,  melyek  lényegével 
ellenkezők,  hacsak  az  alap-érzelmekre  hivatkoznak  ez  eszmék 
terjesztői.  Eja  azért  hiba  egy  nemzet  géniuszát  —  politikában 
úgy  mint  kultúrában  —  figyelmen  kívül  hagyni,  mert  a 
nemzeti  irány  mindig  erős  marad  és  fognak  akadni  áramlatok, 
melyek  azt  felhasználják  a  magok  előnyére.  A  tömeg  pedig, 
hogy  ha  oly  érzelmekre  hivatkozunk,  melyeket  szentekként 
tanult  tisztelni :  minden  irányt,  mely  a  nemzeti  géniuszra 
hivatkozik,  annak  természetes  megnyilvánulásaként  üdvözöl  és 
követ,  az  elvont  igazság  embere  pedig  igazságaival  magára 
marad. 

A  tudomány  embereinek  azonban  vezetniök  kell  és  nem 
szabad  magukra  maradniok.  A  tudós  első  kötelessége  az 
objektivitás.  A  tények  erejének  negligálása  evvel  ellenkezik. 
A  nemzeti  géniusz  adott  tény,  melyet  nem  az  egyéni  szim- 
pathia,  hanem  hatásának  és  erejének  mértéke  arányában  kell 
számba  venni.  Mert  éppen  az  abstract  eszme  követelménye 
első  sorban  az  objektivitás,  és  éppen  az  abstract  eszme  sikeres 
érvényesítésének  első  feltétele :  az  adott  viszonyok  tekintetbe 
vétele. 

Szükséges  ennélfogva  a  nemzeti  géniuszt  a  művészetnek 
és  a  tudománynak  is  számbavenni,  de  nem  szükséges  mindazt 
helyesnek  deklarálni,  a  mit  a  nemzeti  géniuszból  a  köztudat 
kimagyaráz. 

»A  nemzeti  géniusz  az  emberi  rendeltetésnek,  az  emberre 
jónak,  hasznosnak,  szépnek,  sajátos,  majd  öntudatos,  majd 
ösztönszerű  képzete,  mely  az  emberiségnek  egy  szervesen  össze- 
függő részét  cselekvésében  irányozza. «  (Concha.) 

Tehát  a  sajátos  felfogás  —  nyilatkozzék  bár  öntuda- 
tosan, vagy  öntudatlanul  —  és  nem  a  tárgy  adja  meg  pl.  egy 
szépirodalmi  mű  nemzeti  jellegét. 

Nem  a  tárgy,  általában  nem  a  külsőségek  teszik  a 
nemzeti  jelleget.  Nem  a  felületen  kell  keresnünk  annak 
ismérveit.  De  a  tömeg  könnyen  abban  véli  feltalálni  s  mindig 
azokhoz  vonzódik  inkább,  a  kik  a  nemzeti  érzésre  appellálnak. 

A  legnagyobb  hiba  lenne  átadni,  önként  át&ngedni  nekik 
a  teret. 

Gyakran  a  legsilányabb  darab  sikert  arat,  mert  tárgya 
nemzeti ;  és  a  legkitűnőbb  hatástalanul  marad,  mert  nem  az. 
Egyenlőtlen  egy  tusa  ez,  melyben  a  kevésbbé  kiváló  természet- 
szerűen diadalmaskodhatik  a  genie  felett.  Az  ő  szavai  nyomán 
erős  indulatok  támadnak  és  a  léleknek  hatalmas  megrázkód- 
tatásai ;  a  genie  hangja  a  pusztában  kiáltó  szava,  mely  elvész 
nyomtalanul.  Amaz  nem  bír  teremtő  erővel,  szavának  semmi 
önbecse  nincs;  de  az  ő  szava  hatalmas  érzésekre  appellál, 
melyek  a  szívekben  szunnyadnak  mindenütt.  Elmúlt  generácziók 
hagyománya,  őseinknek  reánk  maradt  ideálizmusa  ébred  fel 
az  ő  silány  szavai  nyomán  s  annak  magasztos  erejét  a  tömeg 
az  író  erejének  hiszi.  Hasonlók  az  ily  művek  azon  szent- 
képekhez, melyek  művészi  szempontból  értéktelenek  és  mégis  a 
legnagyobb  műalkotásoknál  mélyebb  hatásúak,  nem  a  kép 
kivitele,  hanem  tárgya  miatt.  Ha  azonban  egy  vallásos  néppel 
meg  akarjuk  értetni  és  szerettetni  a  művészetet,  művészileg 
festett  vallásos  képekkel  kell  nevelését  megkezdenünk,  hogy 
így  vallásos  érzése  értesse  meg  vele  a  művészetet  s  a  tárgy 
iránti  szeretet  szerettesse  meg.  Minden  lélek,  mely  valami 
nagy,  nemes  érzéstől  van  áthatva,  fogékony  már  ezáltal  a 
kultúra  iránt,  és  éppen  ez  az  érzés,  mely  áthatja,  mutatja 
meg,  hogy  Jiol  lehet  és  kell  megtalálni  a  lélekhez  az  utat. 
A  tömegeknek  a  kultúra  iránti  közönye  mellett  ez  az  egy 
reményt  nyújtó  pont,  melyre  építni  lehet. 

Ezt  kell  megkísértenünk. 

Azt  mondottuk,  hogy  a  nemzeti  irány  nem  a  tárgyban, 
hanem  a  sajátos  felfogásban  nyilatkozik.  Jelen  tanulmány 
iránya  mindkét  szempontból  nemzeti.  Tárgyánál  fogva,  mert 
nemzetünk    történetének    egyik    korszakával    foglalkozik.    Fel- 

fogása  alapján  is,  mert  a  legnagyobb  magyarnak  gondolat- 
világából, annak  világnézletéből  igyekszik  általános  érvényű 
tudományos  tételeket  vonni  le.  Ez  a  világnézlet  a  nemzet 
sajátos  felfogásával  összeütközött,  s  bármelyik  felfogás  legyen 
is  helyes,  a  probléma  a  mi  sajátos,  kiválóképpen  nemzeti  prob- 
lémánk marad. 

Az  érzelmi  politika  jogosultságának  kérdése  egész  nem- 
zedékek súlyos  problémája  volt.  Meg  kellett  vele  legnagyobb 
politikusainknak  küzdeniök  s  állást  kellett  vele  szemben 
foglalniok.  Egész  nemzedékeket  foglalkoztatott  s  —  helyes 
vagy  helytelen  megoldással  —  ma  is  helyet  foglal  a  nemzet 
világnézletében.  Helyes  megoldásától  a  nemzet  jövő  magatar- 
tása függ ;   helytelen  megoldásából  végzetes  hibák  támadhatnak. 

Nemcsak  gondolkozásának,  de  cselekvésének  is  alap- 
kérdése   ez    s  így  a  szó  valódi    értelmében    nemzeti    probléma. 

Szükséges  azonban  a  politika  tudományos  szempontjából 
is,  hogy  egyes  korszakok  problémái  megvizsgáltassanak  s 
azoknak  egykori  megoldása  magyarázat  tárgyává  tétessék. 
Azoknak  vizsgálata  oly  eredményekre  vezethet,  melyek  álta- 
lános érdeküek. 

A  Széchenyi-korszak  erre  különösen  alkalmas.  A  kér- 
dések, a  politikai  problémák  egész  tömege  vált  aktuálissá  e 
korban  s  azok  a  tudományra  nézve  máig  is  érdekesek.  Maga 
Széchenyi  István  szereplése  a  kérdések  egész  sorára  vet  világot. 
A  kiváló  egyén  viszonya  korához^  melyet  át  akar  alakítani. 
A  vezető  egyén  és  a  vezetett  tömeg  viszonya.  A  vezetés 
ethikája  és  taktikája.  A  reformátor  viszonya  a  túlzókhoz, 
felelőssége  indirekt  hatásai  miatt.  A  társadalmi  mozgalom 
hatása  az  államra ;  a  magánjogi  reformé  a  közjogra.  Az  anyagi 
és  szellemi  haladás  aránya  egymáshoz.  Mindezek  megoldásra 
váró  problémák. 

Legérdekesebb  azonban  mindezek  között  az  a  kérdés, 
melyet  Széchenyi  Kossuthtal  szemben  felvetett  s  mely  minden 
lialadó  és  mozgalmas  korszaknak  problémája  marad :  az  érzelmi 
politika  jogosultságának  kérdése. 

Minden  helyes  i^olitika  feladata  az,  hogy  a  tényleges 
erőviszonyok  alapján,  ezeknek  folytonos  számbavételével  igye- 
kezzék megvalósítani  czéljait.    A    politikai    kérdések   eldöntése 

—  mindennél  inkább  —  relativ,  viszonylagos  szempontok 
szerint  történik.  Elismerte  ezt  már  a  politikai  elmélet  is;  a 
kiváló  gyakorlati    politikusok    mindig    is.  eszerint    cselekedtek. 

Az  érzelmi  politika  legfőbb  hibája  ezzel  szemben  az, 
hogy  a  politikába  ahszolat  szempontokat  visz  bele.  Az  érzelmi 
politika  tehát  egy  oly  szempontot  visz  a  küzdelembe,  mely  a 
politika  lényegével  —  a  relativ  mérlegeléssel  —  egyenes  és 
merev  ellentétben  áll.  Végeredményben  mindig  valamely 
ethihai  követelményre  hivatkozik  (bátorság,  kitartás,  önérzet, 
szeretet,  önfeláldozás)  s  így  a  politikai  kérdést  ethikai  kér- 
déssé tévén,  természetéből  kiforgatja. 

Az  ethika  természeténél  fogva  abszolút.  A  politika 
természeténél  fogva  relativ.  Mert  az  ethika  tárgya  az  abszolút 
igazság,  az  abszolút  jó,  a  politikáé  ellenben  éppen  a  viszony- 
lagos, megvalósítható  jó. 

A  ki  egy  ethikai  rendszer  helyességét  elismeri,  annak 
ezen  ethika  abszolút  érvényesülését  kell  követelnie.  A  vallási 
fanatizmus  mindig  is  ezt  követeli.  Mert  hiszen,  a  mi  rossz, 
a  mi  bűn,  az  bűn  és  rossz  mindenütt  s  a  ki  ezt  el  nem 
ismeri,  az  maga  is  rossz  és  bűnös. 

Tényleg  látjuk  ugyan,  hogy  vannak  különböző  ethikai 
rendszerek  és  vallások  a  világ  különböző  részeiben,  de  azt 
nem  mondhatjuk,  hogy  azok  mindenike  helyes.  Nem  mond- 
hatjuk, hogy  mindenik  igaz  a  maga  helyén.  Mert  az  ethikai 
igazság  csak  egy  lehet  és  csak  abszolút. 

A  politikai  rendszerekről  ép  az  ellenkező  áll.  Lehetnek 
egymástól  igen  különböző  rendszerek,  melyek  mindenike  helyes 
azon  viszonyok  között,  melyek  közt  fennáll  s  melyeknek  leg- 
jobbika is  helytelenné  válik,  ha  általános  érvényűvé  akarnák 
tenni.  Mert  a  politikai  igazság  annyiféle,  a  mennyifélék  a 
viszonyok  s  így  természeténél  fogva  mindig  relativ. 

A  viszonyok  tekintetbevételével  kell  megalkotnia  a  poli- 
tikusnak rendszerét.  Csak  ez  a  helyes,  számító  politika.  A  ki 
politikáját  nem  a  viszonyok  követelményei  szerint  irányítja, 
a  ki  azt  nem  a  dolgok  természetéből  állapítja  meg  —  mint 
a  tudós  a  természet  törvényeit  —  az  a  reális  élettel  ellen- 
tétbe jut.  Ezért  nem  szabad  ethikai  vagy  érzelmi  momentu- 
mokkal houiályosítni  el  a  politika  igazságait. 

Szükség  vau  igenis  erkölcsi  szempontokra  a  iDolitikában 
is.  miként  szükség  van  reá  az  egyes  életének  minden  viszo- 
nyaiban. De  miként  a  tudományos  kutatásnál  nem  lehet  a 
tisztelet  postulatumával  megbénítani  a  kritika  erejét,  a  kegye- 
lettel a  történelmi  igazságot,  úgy  a  politikai  kérdésekben  sem 
szabad  a  viszonyok  objektív  mérlegelését  a  szubjektív  szen- 
vedélyeknek ethikai  ürügyeivel  háttérbe  szorítania.  A  viszonyok 
mérlegelése  megmutatja  a  követendő  utat,  annak  követésében 
kell  az  ethikai  szempontoknak  érvényesülniük ;  miként  a  katonai 
bátorságnak  is  nem  a  hadi  tanácsban,  hanem  a  csatatéren 
kell  megnyilatkoznia. 

Az  az  érzelmi  politika  nagy  hibája,  —  mint  látjuk  — 
hogy  nemcsak  ethikai  (tehát  helyén  kívül  alkalmazott)  szem- 
pontokat visz  a  politikába,  hanem  azok  alkalmazásának  helyes- 
ségét előre  is  bebizonyítottnak  veszi.  Xem  a  haditerv  keretén 
belül  alkalmazza  a  bátorságot,  hanem  a  bátorság  kizárólagos 
szempontjából  kiindulva  alkotja  meg  egész  haditervét.  A  mi 
a  különbség  a  félvad  törzseknek  pusztán  bátorságukra  alapított 
rohamai  és  a  czivilizált  hadsereg  haditerve  között ;  az  a  különbség 
az  érzelmi  politikusok  taktikája  és  a  helyes  politika  között. 
A  kiváló  katona  bármily  bátor  is,  elismeri,  hogy  vannak 
pozicziók,  melyekben  győzni  nem  lehet  s  a  hadvezért,  a  ki 
előnytelen  poziczióból  parancsol  támadást,  rossz  hadvezérnek 
tartja,  nem  pedig  bátor  katonának. 

Az  érzelmi  politikusok  rendes  tévedése,  hogy  ellenfeleik 
egész  politikájának  és  tévedéseinek  alapját  abban  keresik,  hogy 
azok  az  ideális  tényezőket  nem  veszik  eléggé  számba.  Azonban 
lehetnek  —  és  gyakran  vannak  —  esetek,  midőn  az  ideális  erők 
maximális  számbavétele  is  azt  mutatja,  hogy  a  többi  erőviszo- 
nyokhoz mérten,  relatíve,  czéljainak  elérésére  még  mindig  nem 
elégségesek.  És  itt  mutatkozik  az  érzelmi  politika  rendkívüli 
veszélye,  mert  a  küzdelembe  általa  oly  abszolút  szempontok 
vitettek  bele,    melyek    minden    relativ  mérlegeléssel  daczolnak. 

Napóleon  azt  szokta  volt  mondani,  hogy  akkor  kell 
megütközni,  mikor  száz  esélyből  kilenczvenkilencz  esély  van  a 
győzelemre.  Az  érzelmi  politikus  akkor  is  megkísértendőnek 
tartja,  ha  százból  csak  egy  az  esély.  Mert  az  ő  szempontja 
abszolút. 

Helyén  kívül  vitetnek  be  tehát  a  politikába  —  az 
érzelmek  révén  —  az  etbika  abszolút  szempontjai.  Ezzel  csak 
megerősíttetik  a  tömegben  a  feltevés,  bogy  személyek  és  nem 
dolgok  ellen  kell  küzdeni.  És  ez  arra  vezet,  hogy  mindig  az 
ellenfélnek  adjuk  át  a  poziczió  előnyét.  Helytelenül  legtöbbször 
azért  is,  mert  a  katonák  bátorsága  nem  hozható  fel  oly  hadi- 
terv ellen,  mely  azt  már  számba  vette  és  a  támadást  ennek 
daczára  sem  tartotta  megengedhetőnek.  Az  erőviszonyok 
egyihe  ilyenkor  az  érzelmi  politikusok  által  az  összes  erő- 
viszonyok mérlege  ellenében  állíttatik  fel  s  a  bátorságnak  oly 
ismérve  állíttatik  fel  —  az  előnytelen  poziczióból  vah') 
támadás  —  melyet  az  igazi  katona  nem  ismer. 

De  ha  ezen  szempontból  helytelenül  ítéltetik  meg,  hogy 
mi  a  bátorság  a  nemzet  részéről,  még  sokkal  helytelenebb  az 
ítélet,  mely  a  politikusok  bátorsága  felől  ezekből  következik. 
Helytelenebb,  mert  míg  a  nemzetnél  bátor  politikának  látszik^ 
—  ezen  szempontból  —  sok  olyas,  a  mi  tulajdonképpen  csak 
rossz  politika,  az  egyes  politikusok  közül  azokat  tartják 
bátornak,  a  kik  lielyeslik  e  rossz  politikát ;  holott  gyakran 
éppen  ezzel  szemben  állani  a  legmerészebb  feladat,  míg  az 
árral  együtt  úszni  könnyű  dolog. 

Midőn  a  régi  harczmodor  szerint  a  hadvezérnek  serege 
élén  kellett  harczolnia,  oly  esetben,  midőn  előnytelen  poziczióból 
a  siker  jogos  reménye  nélkül  támadott,  legalább  azt  lehetett 
róla  mondani,  hogy  rossz  hadvezér  ugyan,  de  vitéz  katona. 

De  midőn  a  modern  hadviselés  rendszere  szerint  a  had- 
vezér távol  az  ütközettől  rendelkezik  a  hadsereg  mozdulatai 
felett  s  —  maga  biztonságban  lévén  —  minden  túlmerész 
számításával  ezrekre  mond  halálos  ítéletet:  az  előnytelen 
poziczióból  támadó  hadvezért  bátornak  senki  sem  fogja  mondani. 

A  politikai  mozgalmak  vezetői  is  régebben  koczkára 
tették  sokszor  fejüket  és  vagyonukat,  s  ha  egy  Eákóczi  az 
ország  szabadságáért  mindenét  koczkára  tette,  e^  valóban 
bátor  politika  volt. 

De  midőn  a  modern  alkotmányos  küzdelmekben  valaki 
egy  mozgalom  élére  áll,  ritkán  veszíthet  valamit  s  minden- 
esetre nyer  népszerűséget  és  nyeri  mindazt  a  hatalmat,  a  mi 
egy  népszerű  ügy  vezérének  mindenkor  rendelkezésére  áll. 

Ehhez  nem  kell  bátorság. 

De  szembe  állani  a  tömeg  szenvedélyeivel,  szembe  állani 
az  érzelmek  viharával  és  megállni  férfihoz  méltó  szilárdsággal : 
ehhez  erkölcsi  erő  kell.  Csak  az  ár  ellen  való  úszás  próbálja 
meg  az  úszó  erejét.  Mindenki  arra  fog  úszni,  merre  útja  vezet, 
s  könnyebben  czélt  ér,  a  kit  segít  az  árnak  sodra ;  de  a  ki  az 
árral  úszik,  annak  gyors  haladását  nem  csak  az  6  erejének 
kell  betudni,  hanem  az  ár  sodrának  is;  senki  azért  ki  nem 
fog  térni  útjából,  ha  az  az  árral  éppen  egy  irányba  vezet, 
hogy  —  az  árral  szemben  úszva  —  megmutassa  erejét.  De  a 
ki  az  árral  szembe  úszik,  az  már  e^  által  megmutatta  erejét, 
így  van  ez  a  politikai  életben  is  s  már  felületes  szemléletnél 
is  feltűnhetik,  hogy  semmi  sem  kényelmetlenebb,  mint  védni 
egy  kényelmesnek  nevezett  politikát.  És  semmihez  sem  kell 
több  bátorság,  mint  védeni  egy  gyávának  nevezett  poli- 
tikát. Mert  legnehezebb  az  ethikai  vádakkal  szemben  meg- 
állani. 

Ezek  a  tévedések  mind  az  érzelmi  politika  abszolút  szem- 
pontjainak és  azok  helytelen  alkalmazásának  következményei. 
Az  ethikának  ugyan  változatlannak  kell  lennie  és  nem  ala- 
kulhat át  a  viszonyok  szerint.  De  a  viszonyok  alakulnak  át 
olyan  formán,  hogy  a  mire  régebb  joggal  volt  alkalmazható 
valamely  ethikai  fogalom,  az  átalakulás  folytán  most  már  nem 
alkalmazható.  A  bátorság  ethikai  fogalma  nem  változó.  De  a 
politiJcai  és  hadvezéri  bátorság  megállapításának  —  a  koczkáz- 
tatás  megszűnésével,  sőt  áthárításával  —  meg  kell  változnia. 
És  pedig  éppen  azért,  hogy  az  ethikai  fogalom  a  maga  eredeti 
jelentőségében  változatlanul  maradhasson. 

Az  érzelmi  politika  —  mint  láttuk  —  a  politika  relativ 
számításai  helyébe  az  ethika  abszolút  szempontjait  teszi.  Fej- 
tegetésünk elején  láthattuk,  hogy  ezzel  megrontja  és  össze- 
zavarja a  politikai  fogalmakat ;  most  pedig  láthattuk  azt  is, 
hogy  —  a  politikus  bátorságának  elbírálásánál  —  az  ethikai 
fogalmakat  is  összevarja. 

De  az  érzelmi  politika  által  felállított  abszolút  szem- 
pontoknak még  számos   más  hátránya  van. 

Az  érzelmi  politika  —  minden  látszólagos  idealizmusa 
mellett  is  —  alapjában  a  nyers  erőkre  való  hivatkozás.  Lénye- 

386 


SZÉCHENYI    PROBLÉMÁK  13 

gében  anti-konstituczionális,  mert  nem  tűr  ellenmondást.  Ethikai 
vonatkozása  folytán  dogmatikus  és  intransigens. 

Az  egyes  pártok  ezen  tulajdonságokat  rendesen  valamely 
irány  specziális  sajátságának  hiszik ;  valójában  ez  az  érzelmi 
politika  abszolút  szempontjából  következik.  És  pedig  szükség- 
képpen. Mert  hiszen  vitának  csak  ott  van  helye,  a  hol  viszony- 
lagos számítások  állanak  egymással  szemben ;  az  egyes  pártok 
fölmérik  valamely  politikai  elv  megvalósításának  előnyeit  és 
hátrányait.  Ahol  abszolút  szempontok  vannak,  ott  nincs  vitá- 
nak, csak  harcznak  helye.  Abszolút  állásjDontokat  meggyőzni 
nem  lehet.  De  nem  győzheti  meg  a  tapasztalás  sem,  és  ez 
ismét  egy  hibája. 

A  hadviselésben  mindig  fontos  szabály,  hogy  nem  szabad 
előnytelen  poziczióból  elfogadni  az  ütközetet.  Provokálni  ilyen-' 
kor  éppen  nem  szabad.  Természetesen,  mert  hiszen  az  a 
feladat,  elkerülni,  hogy  a  győzelmet  —  még  ha  ily  esetben 
lehetséges  is  —  ne  vásároljuk  meg  drágábban,  mint  a  mennyi- 
vel elkerülhetlenül  szükséges.  Nagy  hiba,  ha  a  győzelmet  oly 
áron  vásároltuk  meg,  a  mennyit  meg  nem  ér.  Az  érzelmi  poli- 
tika azonban  szükségképpen  ide  vezet ;  éppen  azért,  mert  az 
események  nem  képesek  meggyőzni  az  abszolúte  elvek  vallóit. 
Nekik  győzelem  kell  minden  áron,  és  ebben  benne  van,  hogy 
olyan  áron  is  —  melyet  nem  ér  meg.  Mert  hiszen  éppen  az 
az  érzelmi  politika  hibája,  hogy  czélját  oly  abszolút  szük- 
ségesnek tartja,  hogy  azt  véli,  nincs  oly  ár,  melyet  a  győzelem 
ne  érne  meg.  Ez  által  válik  mindig  egyoldalúvá,  mert  egy 
czélért  mindig  hajlandó  mindent  koczkára  tenni  s  egy  jövendő 
eredményért  feláldozni  minden  eddigi  eredményeket.  Kész 
elveszteni  az  egész  hadjáratot,  csak  hogy  megnyerjen  egy 
ütközetet. 

És  hogy  a  politikai  eszmék  zavarában  azt  az  érzelmi  poli- 
tikust, kit  számításai  megcsaltak,  mert  hiszen  teljesen  és 
kizárólag  senki  sem  lehet  érzelmi  politikus  és  így  vannak 
neki  is  relativ  számításai,  csakhogy  nem  azoké  a  domináló 
szerep,  nem  rossz  vezérnek  tartja  a  tömeg  és  nem  hibáztatja 
felületes  számításaiért,  hanem  tovább  is  követi.  És  ha  — 
minden  áron  akarván  a  diadalt  —  továbbra  is  ugyanazon 
politikát  követi  s  igen    drágán  is  fizeti  meg  a  diadalt :  bátor- 

nak  és  kitartónak  deklarálja.  Ha  pedig  legyőzetik,  nem  azért 
hibáztatja,  hogy  nem  volt  bátorsága  —  népszerűsége  árán  is 
—  egy  helytelen  és  diadalt  nem  hozó  irányt  követni,  hanem 
ethika  nagyságát  továbbra  is  csodálóan  emlegeti.  A  vezér  számí- 
tásának minden  tévedését  elfeledi  s  ez  eljárását  azzal  igyekszik 
palástolni,  hogy  a  kivitel  hiányait  a  czél  nemes  voltával  védel- 
mezi. Feledik,  hogy  az  ellenfél  czél  ja,  ép  oly  nemes  lehet  — 
sőt  mint  pl.  Széchenyinél,  Kossuthtal  szemben  —  alapjában 
ugyanaz.  De  nem  is  a  czél  teszi  valójában  elnézővé  a  tömeget, 
hanem  az,  hogy  kedvencze  azon  az  líton,  azokkal  az  eszkö- 
zökkel küzd,  minőt  a  tömeg  óhajt. 

És  ez  természetes. 

Mert  hiszen  az  érzelmi  politika :  a  census  leszállítása  a 
politikai  vitában  mindig  és  mindenütt.  A  relativ  mérlegelés 
a  viszonyok  ismereteit  és  objektív  mérlegelését  kívánja.  Pozitiv 
tudás  szükséges  ebez  és  tárgyilagos,  elvont  gondolkozás. 
Erőkkel  kell  számolni  és  azokat  mérlegelni.  Mindez  oly  fel- 
adat, mely  censust  állít  fel  a  politikával  foglalkozók  számára. 

Az  érzelmi  politika  ezt  a  censust  lerontja.  Behozatala 
a  demoTcraczlát  jelenti  és  pedig  nem  permissive  (mint  a  cen- 
susnak  törvényhozási  eltörlése),  hanem  imperative.  Mert  hiszen 
az  érzelmi  politika  nem  megengedi,  hanem  kötelességgé  — 
mondhatni  lelkiismereti  kötelességé  —  teszi  az  államügyekkel 
való  foglalkozást  és  az  abban  való  aktiv,  intransigens  és 
mindig  türelmetlen  részvételt.  Mert  hiszen  a  mi  abszolúte 
helytelen,  azzal  szemben  a  türelemnek  helye  nem  lehet. 
A  türelmetlenség  ennélfogva  —  az  alapelv  szerint  egészen 
logikusan  —  erény  és  politikai  (|ualitikatió.  Annál  jobb  politi- 
kusnak tekintetik  valaki  minél  kevésbbé  veszi  tekintetbe  a 
körülményeket.  Annál  helyesebbnek  tekintetik  a  vezetés,  minél 
kizárólagosabban  veszi  zsinórmértékül  az  abszolút  érzelmeket, 
s  így  minél  kevésbbé  mérlegeli  a  diadal  árát  és  lehetőségét, 
azaz  minél  kevésbé  gyakorlati. 

Az  érzelmi  politika  eképpen  a  rossz  theoriák  hibájában^ 
osztozik,  mert  csak  egy  szempontot  vesz  tekintetbe  és  nem 
minden  szempontot ;  mert  egy  abszolút  elv  kedvéért  mellőzi  a 
relativ  számításokat,  és  mert  nem  az  elveket  állítja  fel  a 
körülmények    szerint,  hanem  azt  várja,  hogy  elveihez  a  körül- 

menyek  igazodjanak.  Mintha  a  hadvezér  azt  várná,  hogy  a 
terep  igazodjék  az  ö  terve  szerint  s  az  ellenség  mozogjon  az 
ő  óhajtása  szerint. 

Mindez  pedig  az  érzelmi  politikából  logice  következik, 
mert  hiszen  az  ethika  abszolút  szempontjait  a  viszonyokhoz 
alkalmazni  nem  lehet  és  nem  szabad.  Ez  valóban  úgy  is  van, 
és  helyesen.  De  ha  az  ethikába  nem  szabad  belevinni  a  poli- 
tika relativ  szempontjait ;  a  politikába  sem  szabad  az  ethika 
abszolút  szempontjait  belevinni.  Mert  ha  beleviszszük,  akkor  a 
tömeg  az  eseményekből  semmit  sem  tanulhat  s  midőn  a  bal- 
siker a  számítás  helytelenségét  mutatja  és  így  a  körülmények 
megállást  parancsolnak :  az  ethikai  szempont  azt  kívánja, 
hogy  tovább  haladjunk  ez  úton  s  így  helyesnek  deklarálja  azt 
az  irányt,  melyről  a  körülmények  és  az  események  objektív 
bizonysága  tapasztalatilag  mutatja,  hogy  helytelen.  Ha  azon- 
ban a  politikai  szempontok  helyébe  tettük  a  —  helytelenül 
értelmezett  —  ethikaiakat,  ha  midőn  a  két  szempont  ellen- 
kezőt rendel,  az  ethikait  kell  követnünk,  előáll  az  az  abszurd 
követelés,  hogy  a  politikának  mellőznie  kell  a  politika,  a 
gyakorlati,  tapasztalati  politika  követelményeit. 

Az  ethika  törvénye  abszolút,  semmi  relatívnak  abba  nem 
szabad  belejutnia.  Mert  a  relatívnak  egy  paránya  megrontja 
azt  s  a  mulandónak  szükségképpeni  elmúlása  megingatja  a  hitet 
abban  is,  a  minek  örökkévalónak  kell  maradnia.  Midőn  azon- 
ban az  ethika  törvényei  más  kérdésekre  is  alkalmaztatnak  s 
az  ethika  idegen  terrénumokat  hódítni  látszik ;  a  múló  és 
esetleges  (relativ)  az  ethikai  abszolút  eszme  örök  glóriájával 
vétetik  ugyan  egy  időre  körül,  de  valójában  a  múlónak  ezen 
ethikaívá  tétele  folytán,  annak  megdőltével  az  egész  ethikai 
felfogás  megrázkódtatik. 

A.Z  érzelmi  politika  hibája  ugyanez.  Reá  ruházza  egy 
viszonylagosan  helyes,  a  körülmények  változatával  változandó 
irányra  az  ethikai  nagyság  glóriáját  és  ez  által  azt  ugyan 
egy  időre  az  idealizmus  fényével  övezi;  de  ha  ez  az  irány 
megbukik,  hukik  vele  az  idealizmus  és  az  eszme  erejébe,  az 
eszme  lehetőségébe  vetett  hit  is.  És  midőn  azt  kellene  tapasz- 
talniok,  hogy  egy  téves  eszme  az  életben  meg  nem  valósít- 
ható: az    az   érzésük    támad,    hogy    az  eszme    (minden  eszme, 

mely  ideális  és  nagy)  a  realitással  ellenkezik.  Midőn  a  tapasz- 
talat —  megmutatva  a  helytelen  irányt  —  kijelöli  a  helyes 
utat,  ök  lemondanak  minden  útról,  mert  hiszen  czélhoz  egy 
sem  vezet.  Az  élet  tapasztalást  kínál  nekik  és  ők  nem  fogad- 
nak el  mást  mint  csüggedést.  Az  elme  nem  okul,  a  jellem 
elernyed.  A  politika  nem  nyert,  az  ethika  veszített. 

Mert  hiszen  ha  azonosíttatik  az  idealizmus  és  a  rossz 
politika,  a  politika  rosszaságának  kiderültével  annak  az  idea- 
lizmusnak is  meg  kell  dőlnie,  mely  erre  építtetett  s  a  mi  az 
idealizmusnak  csak  egy,  helytelen  irányú,  nyilatkozása  volt, 
azonosíttatik  —  általánosítás  folytán  —  magával  az  idealiz- 
mussal általában  (miként  a  megcsalódott  szerelmes  hűtlen 
kedvesével  azonosítja  és  gyűlöli  az  egész  női  nemet)  és  a  mi 
a  helytelen  politika  szükségképpeni  kudarcza  volt,  az  az  idea- 
lizmus elszomorító  vereségének   nyilváníttatik. 

Az  érzelmi  politika  oka  annak,  ha  az  a  vélemény  kelet- 
kezik, hogy :  ha  az  idealizmustól  el  nem  választhatók  azok  a 
téves  (érzelmi)  irányok,  melyek  a  tapasztalat  által  megczáfol- 
tattak :  akkor  az  idealizmusnak  nincs  létjoga. 

Ilyen  ferde  következtetésekre  vezet  az  abszolút  érzelmi 
szempontoknak  a  tudományba  és  a  politikába  való  bevitele. 
Nemcsak  ezeket  rontja  meg,  hanem  megrontja  épp  azt  az 
erkölcsi  világnézletet  is,  melyet  terjeszteni  vélt. 

Az  érzelmi  politikának  ez  az  ethikai  következménye  az, 
a  mi  legsúlyosabban  ellene  szól. 

Ritkán  látjuk  az  érzelmi  politikát  a  maga  exclusi vitá- 
sában lépni  fel  s  teljesen  kizárni  a  számító  politikát.  De 
gyakran  eszközéül  szegődik  ennek,  hogy  igen  gyorsan  urává 
legyen.  Lehetséges  a  siker  ilyenkor  is  ugyan,  de  hisz  a  kocz- 
káztatás  sikere  még  nem  igazolja  a  koczkáztatás  helyes  voltát, 
mely  ellen  épp  a  veszteség  számos  lehetősége  szól.  De  ha  az 
érzelmi  politika  néha  sikert  is  arat,  gyakran  igen  drágán 
fizette  meg  a  diadalt.  Mert  hisz  —  mint  kifejtettük  —  alap- 
elve, hogy  azt  minden  áron  (tehát  igen  nagy  áron  is)  meg- 
szerezze. 

Az  a  politika,  mely  számításból  használja  fel  az  érzel- 
meket, gyakran  csalódik,  mert  midőn  az  érzelmi  politikával 
szövetkezik,  letett  a  lehetőségről,  hogy  alkalmas  ponton  kezdje 

meg  az  ütközetet  s  a  poziezió  előnyelt  az  ellenségnek  kell 
átadnia ;  de  letett  arról  a  lehetőségről  is,  hogy  mérlegelhesse 
a  diadal  árát,  mert  ki  kell  vívnia  akkor  is,  ha  pyrrhusi  lesz 
a  diadal.  Az  érzelmi  politika  nem  veszít  ezzel,  mert  hisz  őt 
szubjektív  politika  vezeti,  mely  már  önmagában  is  czélt  lát  s 
szenvedélyének  kielégítését  mindenek  fölé  helyezi.  De  veszít  a 
számító  politikus,  ki  vele  szövetkezett,  mert  a  számítás  további 
lehetőségét  eljátszotta,  változnak  az  esélyek,  változnak  a  czélok ; 
ö  kötve  van. 

Ritka  az  érzelmi  politika  sikere,  —  mert  hisz  a  poziczió, 
az  esély  és  a  diadal  ára  a  mérlegelésből  kiesett  —  bukásában 
pedig  az  idealizmust  rontja  meg. 

Miként  kihat  a  küzdelem  alatt  az  ethikai  fogalmakra  s 
azokat  meghamisítja ;  a  vereség  után  az  ethikai  érzést  tom- 
pítja meg.  A  küzdelem  alatt  meghamisította  a  bátorság,  a 
következetesség  és  az  önzetlenség  fogalmát ;  a  vereség  után 
az  idealizmus  lehetőségét,  kivihető  voltát  tagadja  meg. 

A  harcz  alatt  bátornak  mondja  azt  is,  a  ki  valójában 
csupán  az  árral  úszik ;  és  bátorság  nélkülinek  azt  is,  a  ki  az 
érzések  viharával  meggyőződéséért  szembeszállott.  Következe- 
tesnek mondja  azt  is,  a  kinek  a  népszerűség  és  hatalom  fényé- 
ben már  nem  lehet  kívánsága. 

A  levezetés  után  meggyengíti  az  ideálba  vetett  hitet. 
Nemcsak  új  politikát,  de  új  idealizmust  sem  akar  s  a  politi- 
kájának bukásával  együtt  el  akarja  temetni  az  ideált. 

Múlnak  az  évek,  a  tapasztalás  tanulsága  szükségessé 
teszi  az  új  politikát.  Az  érzelmek  embere  azonban  ezzel  szembe 
helyezkedik.  És  nem  relatív,  politikai  alapon,  hanem  abszolút, 
ethikai  alapon  intézi  ellene  támadásait.  Az  észszerüség  követel- 
ményeit megalkuvásnak  minősíti  s  a  tapasztalás  szavában  hívő- 
ket és  az  ét<2  tanulságaiban  hívőket  ethikai  érzék  híjával  vádolja. 

Szomorú,  sivár  idealizmus  nélküli  korszak  az  il3''en ; 
idealizmus  nélküli  az  érzelmi  politika  hibiíjából.  Mert  dishar- 
moniát  teremt  az  emberek  lelkében  s  kételkedni  tanítja  őket 
abban,  mit  tenniök  világosan  parancsol  az  ész. 

Nincs  harmónia  annak  lelkében,  kinek  tettei  és  érzelmei 
között  ellentét  keletkezett.  Egész  cselekvésében,  magában  az 
ész  szavában  is  kételkedni  kezdvén,  a  lélek  idealizmus  nélküli 

lesz  és  üres.  Ha  másként  cselekedhetne,  ez  a  kétely  tettek 
rugója  lehetne.  De  épp  az  az  érzelmi  politika  —  soha  meg 
nem  bocsátható  —  hibája,  hogy  oly  irányra  mond  ethikai 
sújtó  ítéletet,  melylyel  ellentétest  követni  lehetetlen.  Nem 
képes  mást  teremteni  az  emberek  lelkében,  mint  disharmoniát. 
Mert  egyre  azt  hallják,  hogy  »így  nem  szabad «  és  egyre  azt 
tapasztalják,  hogy  » másként  nem  lehet «.  A  hol  ez  a  két  meg- 
győződés   együtt    vert    gyökeret:    ott    többé    nincs    idealizmus. 

Az  nem  valódi  idealizmus,  mely  a  credo  quia  absur- 
dumon  alapul.  Az  idealizmusnak  lehetetlen  az  észszel  ellen- 
tétbe jutnia;  a  mi  azzal  ellentétbe  jutott,  az  nem  idealizmus. 
Az  ideál  czélja  nem  az  óhajtások,  hanem  a  valóság  megneme- 
sítése.  Nem  lehet  tehát  a  tapasztalattal  sem  ellentétbe  jutnia. 

Nem  az  az  idealizmus,  a  mi  az  ideált  igen  magasra 
tűzi ;  az  az  idealizmus,  a  mi  azt  leszállítja.  Oly  mélyen  le- 
szállítja, hogy  meg  lehessen  valósítani.  A  nehézségi  erőt  negli- 
gálni nem  lehet,  figyelmen  kívül  hagyni  botorság  és  nem 
idealizmus.  A  nehézségi  erőt  fel  lehet  használni,  mint  fel 
lehet  ideális  czélra  a  természeti  erőket  egyáltalán.  De  nem 
úgy  viszszük  bele  a  természetbe  az  idealizmust,  ha  negligáljuk 
annak  törvényeit  s  —  tévesen  értett  —  ethikai  elvekkel  állunk 
szembe  vele.  Saját  természetéből  kell  levonni  annak  törvényeit ; 
követni  kell  annak  törvényeit :  akkor  lehet  azt  ethikai  czél- 
jainak  megvalósítására  felhasználni.  Az  ember  czélját,  az 
ideálért  küzdő  harczos  czélját  szolgálja  kardja  és  lőfegyvere. 
De  hogy  szolgálja :  ismernie  kell  azoknak  saját  —  belső  ter- 
mészetéből eredő  —  törvényeit.  A  kéznek  a  kard  markolatához 
kell  alkalmazkodnia,  a  lövőnek  a  czélhoz  és  a  lövés  szabályai- 
hoz, számításaihoz  kell  alkalmazkodnia.  A  tüzér  idealizmusa 
a  mathematika.  És  ha  valaki  oly  poziczióból,  vagy  oly  távolból 
akarna  az  ellenségre  lőni,  melyből  nem  lehet,  nem  azt  kellene 
mondanunk,  hogy  idealista,  hanem  hogy  rossz  mathematikus. 
És  ha  az  illető  egyébként  bátor  katona,  azért  még  nem  kell 
mondanunk,  hogy  csak  az  bátor,  a  ki  rossz  lövő. 

A    valódi    idealizmus  ^    kutatja    a    dolgok     természetét 

'  Itt  az  idealizmust  azon  értelemben  használom,  a  mint  az  a 
köznapi  használatban   értelmeztetik. 

igyekszik  felismerni  annak  belső  törvényeit,  alkalmazkodik 
hozzájuk  s  akkor  —  teljesen  hatalmába  ejtvén  —  irányítja 
saját  ideális  czéljai  szerint.  Igen  magas  ideált  tűzni  ki  nem 
idealizmus,  mert  az  idealizmus  az  eszme  meíjvcdósítását  akarja 
s  így  annál  valódibb,  minél  inkább  megvalósítható.  Ez  az 
idealizmus  objektíve. 

Ezekbe  a  számításokba  belevenni  saját  önzetlen,  bátor, 
minden  erkölcsi  kívánalomnak  teljesen  megfelelő  tevékeny- 
ségünket is :  ez  az  idealizmus  szubjektive.  Lehetséges,  hogy 
valakiben  van  ez  a  szubjektív  idealizmus,  de  az  objektív  hiány- 
zik ;  annál  csak  az  egyéni  intencziő  ideális,  de  nem  az  iráni/ 
melyet  kitűzött.  Ha  azonban  —  mint  néha  látjuk  a  történe- 
lemben —  e  mellett  az  objektíve  hibás  számítás  mellett  csupán 
a  másol:  teljes  ethikai  szerepére,  bátorságára  történik  hivat- 
kozás, akkor  még  a  szubjektív  idealizmusnak  is  minden  nyoma 
hiányzik. 

Az  ethikai  erőket  számba  kell  venni ;  a  magunkét  is,  a 
másokét  is.  A  másokéinak  reális  számbavétele  nem  idealizmus, 
hanem  helyes  számítás  az  erőviszonyok  iránt.  Azoknak  irreális 
túlbecsülése  nem  idealizmus,  hanem  tudatlanság  a  reális  erő- 
viszonyok körül.  A  magunk  ethikai  erejét  a  maga  teljes  ere- 
jével belevinni  a  küzdelembe  mindig  idealizmus ;  akár  számba 
vettük,  akár  kicsinylettük  a  mások  ethikai  erejét. 

Az  önzetlenség  a  szubjektív  idealizmus  (a  miben  a  bátor- 
ság, a  kitartás  stb.  mind  benne  foglaltatik),  mert  általa  az 
egyén  magát  teljesen  az  eszmének  adja.  Az  objektív  idealiz- 
mus pedig  az,  mely  a  valóságot  az  eszmével  meg  akarja  neme- 
síteni, mely  nem  tűri,  hogy  az  eszme  és  a  valóság  egymástól 
érintetlen  legyen  s  mely,  hogy  megnemesíthesse  a  valóságot, 
tekintetbe  veszi  annak  természetét.  A  dolgok  természetébe 
hatol,  hogy  saját  egyéniségét  abba  belevigye ;  nem  hizeleg  az 
eszmének,  hanem   meg  akarja  azt  valósítani. 

Nem  azok  becsülik  meg  a  törvénytáblákat,  kik  azokat 
oly  magasra  helyezik,  a  honnan  nem  lehet  elolvasni. 

A  festő  alkalmazkodik  a  színek,  a  fény,  a  távlat  tör- 
vényeihez ;  a  kontár  nem  nagyon  alkalmazkodik.  Mégsem 
volna  helyes  azt  mondani,  hogy  a  festőben  nincs  egyéniség. 
Sőt  annál    erőteljesebben    nyilvánul    egyénisége,    minél   inkább 

átadja  magát  művészete  törvényeinek  és  annál  tökéletesebben 
fogja  megvalósítani  az  eszmét,  minél  inkább  alkalmazkodik  az 
anyag  törvényeihez. 

Az  érzelmi  politika  nem  alkalmazkodik  s  az  alkalmaz- 
kodást etliikai  hibának  nevezi.  Hasonló  a  tüzérhez,  a  ki  nem 
czéloz ;  a  festőhöz,  a  ki  mellőzi  a  perspektivát,  a  vívóhoz,  a  ki 
azt  várná,  hogy  kardjának  markolata  alkalmazkodjék  az  ő  — 
nemes  czélokat  szolgáló  —  kezéhez. 

Disharmoniát  visz  az  emberek  lelkébe  és  beléjük  oltja 
azt  a  tudatot,  hogy  egész  életük  csupa  tévedés.  Lehetetlenné 
tesz  egy  új  idealizmust  és  egy  új  korszakot.  Apái  buzogányát 
ajánlja  egy  oly  korszaknak,  mely  már  ismeri  a  puskaport  s 
az  egyes  korlátlan  harczvágyát  dicséri  egy  oly  nemzedéknek, 
melynek  fegyelem  alatt  csatasorban  kellene  küzdenie.  Oly  eré- 
nyeket kíván,  melyek  ma  mellőzhetők  s  lerontja  azoknak  ideális 
fényét,  melyek  mellőzhetetlenek.  Harczi  erényeket  hirdet  a 
munka  napjaiban  s  míg  gyakran  csak  ál  harczi  szellemet 
ébreszt,  —  mert  béke  idején  bátornak  lenni  könnyű  dolog  — 
sikeresen  lerontja  a  munka  tiszteletét. 

A  legnemesebb,  a  legmagasztosabb  érzésekre  appellálva, 
eképpen  lehet  az  idealizmust  megölni,  lehetetlenné  téve  egy  — 
a  kor  belátásának  megfelelő  —  új  idealizmus  létrejöttét,  melynek 
minden  hil)ája  csak  az :  hogy  észszerű. 

Ellenkezik  tehát  ilyenkor  az  idealizmussal  az  érzelmi 
politika,  nemcsak  azért,  mert  nem  tudja  megvalósítani  az 
ideált,  hanem  azért  is,  mert  azoktól,  a  kik  megvalósítják  a 
lehetőt,  megtagadja  az  idealizmust  s  eképpen  éppen  az  ethikai 
érzelmekre  appellálva  rontja  meg  egy  egész  nemzedék  idealiz- 
musát s  önmagába,  eszméibe  vetett  hitét. 

Lássuk  az  érzelmi  politikát  az  intézményekre  való 
hatásaiban. 

Az  érzelmi  politika  demokratikus.  De  egyáltalán  nem 
következik,  hogy  a  haladás  baiátja  lenne.  Csak  eszköze 
demokratikus,  nem  czélja.  Csak  a  nép  akaratára  támaszkodik, 
nem  a  nép  érdekeire  is.  Szempontjai  aljszolutak  lévén,  a 
fokozatos  fejlődést  kizárja.  Radikális  vagy  reakczionárius. 
A  török  birodalom  reformálása  a  török  nép  —  vallási  fana- 
tizmusában   nyilvánuló    —    konzervatív    érzelmein    törik  meg; 

mint  Spanyolország  modernizálása  is  abban  találta  gátját 
annak  idején.  A  franczia  monarchia  is  abban  találta  alapjait. 

Midőn  Voltaire  lerontotta  a  ré^i  rendszer  abszolút 
támaszait,  nem  a  Montesquin  relativ  elvei  lettek  népszerűekké, 
hanem  Rousseau  abszolút  eszméi.  Itt  felmerül  a  kérdés,  vájjon 
Széchenyi  vádja  az  érzelmi  politika  ellen  hogyan  lehetne 
igazságos,  midőn  látjuk,  hogy  Rousseau  forradalmár  rend- 
szere a  legvilágosabb,  érzelgéstől  mentes  logika,  melynek 
éppen  abszolút  logikus  voltát  vetették  szemére  ellenfelei. 

Ha  vizsgáljuk  Francziaország  történetét,  lehetetlen  nem 
látni  a  nagy  forradalom  annyi  nagy  törekvésének  kudárczait. 
Könnyű  lesz  észrevennünk,  hogy  annak  oka  Rousseau  szem- 
pontjainak abszolút  jellege.  Ez  a  példa  is  arra  tanít,  hogy 
abszolút  szempontoknak  a  politikában  nincs  helye  s  hogy 
azok  hibás  volta  oly  szükségképpeni,  hogy  nemcsak  az  érzelmi 
politika,  hanem  az  abstract  logika  is  kudarczot  vall  vele. 

Ha  azonban  tovább  vizsgáljuk  ez  eseményeket,  az 
érzelmi  politika  kérdése  számára  újabb  szempontok  kínál- 
koznak, látjuk,  hogy  az  a  rendszer  csak  formájában  volt 
abstract,  valójában  pedig  egy  nemzedék  minden  érzelmeinek, 
minden  szenvedélyeinek  kifejezője  volt.  Minden  elve  megren- 
dített egy  szenvedélyt ;  egész  rendszere  lázba  hozta  a  lélek 
szenvedélyeinek  egyetemét. 

Taine  szellemesen  mondja,  hogy  a  contrat  social  minden 
egyes  alsóbb  osztálybelire  ügy  hatott,  mintha  régi  írásai 
között  egy  okmányra  bukkant  volna,  mely  a  trónhoz  való 
jogát  bizonyítja.  Valóban  ügy  volt.  Az  elnyomottaknak  a 
szabadságnál  is  többet,  az  uralomra  való  jogát,  s  az  osztály- 
uralom alatt  szenvedőknek  a  teljes  egyenlőség  jogát  prokla- 
málta. Megmozgatott  minden  szenvedélyt  s  az  érzések  egész 
sorát.  A  forradalom  minden  eseménye  eskükkel,  ölelkezésekkel 
és  szenvelgéssel  tele.  Aminthogy  maga  Rousseau  is  minden 
más  művében  maga  az  érzelgés,  s  az  ész  által,  a  czivilizáczii't 
által,  csak  megrontva  hiszi  az  ős  tiszta  érzelmeket,  melyekre 
egyedül  kell   építeni. 

A  contrat  social  korának  érzelmeit  logikus  alakban 
adja.  Ez  mutatja  legjobban,  hogy  nemcsak  az  érzelmes  stí- 
lussal lehet  az  érzelmi  politikát   felébreszteni.    Valamely  poli- 

tika  érzelmi  jellege  ellen  felhozott  kifogásunk  tehát  egyáltalán 
nem  formai,  hanem  igenis  lényegbeli.  Nem  az  agitáczió  mód- 
jára, hanem  annak  irányára  vonatkozik.  Nem  arra,  hogy 
hogyan  fejezi  ki  magát,  hanem  arra,  hogy  mik  azok  az  erők, 
a  mikre  appellál.  A  ki  a  belátásra  appellál,  bármily  ékes- 
szólóan, szenvedélyesen  is :  az  számító  politikát  csinál.  A  ki 
az  érzelmekre  hivatkozik,  érzelmi  politikát  csinál,  stílusa  bár- 
mily száraz  legyen  is.  Bürke  ragyogó  ékesszólásával  és  túl- 
áradó szenvedélylyel  védte  a  (relativ)  számító  angol  politikai 
felfogást ;  Eobespierre  egy  pedánsnak  unalmas  szó'rszálhaso- 
gatásaival  élesztette  a  forradalom  érzelmi  politikáját. 

Ez  a  tanulság  mutatja,  mennyire  nem  értették  azok 
Széchenyit,  a  kik  azt  a  kifogást  emelték  ellene,  hogy 
Kossuthot  csak  szenvedélyes  stílusa  miatt  tartja  veszedelmes- 
nek (bár  irányát  maga  is  helyesli)  és  mégis  ellene  beszél  és 
pedig  maga  a  legszenvedélyesebb  stílusban. 

Ez  a  kifogás  alaptalan. 

Ha  Kossuth  bármely  száraz  formában  is  követte  volna 
azt  az  irányt,  mely  politikáját  jellemezte :  érzelmi  politikus 
lett  volna  akkor  is.  Támadta  volna  Széchenyi  akkor  is.  Mert 
nem  az  volt  kifogása  ellene,  hogy  mi  módon  hat.  hanem 
hogy  a  szenvedélyekre  hat  és  különösen  az,  hogy  oly  szenve- 
délyekre hat,  melyek  veszedelmesek  a  politikai  számítás  szerint. 

Másik  kifogása  volt  ellene,  hogy  az  érzelmek  által  maga 
is  elragadtatik ;  mert  a  számító  embernek  —  mondta  egyik 
bizalmasának  —  meg  lehet  alkudni,  de  a  kit  » keblének 
Istene «  vezet,  az  nem  képes  megállani. 

Ezzel  szemben  semmi  súlya  nincs  annak  a  kifogásnak, 
hogy  a  »Kelet  Népe«  egyike  politikai  irodalmunk  legszenve- 
délyesebb remekeinek  s  —  érvekben  gyakran  hiányos 
maradva  —  mindvégig  érzelmeinek  mélységével  és  erejével  hat 
reánk.  Nincs  súlya  ennek  a  kifogásnak  azért,  mert  Széchenyit 
soha  el  nem  ragadta  keblének  Istene,  s  mert  ezen  érzelmei 
mindig  hidegvérrel  kigondolt  politikájának  szolgálatában 
állottak.  Éppen  ez  az  pedig,  a  mit  követel:  » Rendszerem 
alapja  —  úgymond  —  hogy  az  érzelem  az  emberben  ép  oly 
elkülönözetlen  működik  s  egyik  a  másik  körébe  éppen  oly 
kevéssé    vág,    de    nem    is    vághat,    mint  a  szem  és  fül  ...  és 

így  a  szív  mindarra  tökéletesen  alkalmatlan,  a  mi  számoláson 
alapúl.«  Még  erőteljesebben  pedig  ezen  szavakban:  »Ország- 
lási  rendszerem  alapja  az,  hogy  .  .  .  prszáglásban,  valamint 
például  a  gyógytanban,  egyedül  az  észnek  szabad  működnie, 
a  szívnek  ellenben  jóra,  nemesre  gerjesztésén  kívül  még  mocz- 
czanni  sem.«  Ennyi  tehát  a  tér,  a  mely  szerinte  az  érzel- 
meknek a  politikában  nyílik.  Ez  ismét  egy  adat,  mely  bizo- 
nyítja, hogy  Széchenyi  nem  az  agitálás  módját,  hanem  irányát 
kárhoztatja.  És  kifejezése  más  szavakkal  ugyanazon  tételnek, 
mely  ezen  tanulmány  első  részében  úgy  fejeztetett  ki,  hogy 
nem  a  bátorság  kizárólagos  —  és  még  hozzá  helytelenül 
■felfogott  —  szempontjából  kell  a  haditervet  megalkotni,  hanem 
az  észszerüleg  megalkotott  haditerv  keretén  belül  kell  a 
bátorságnak  érvényesülnie. 

Jogosultnak  tartja  Széchenyi  az  ethikai  momentumokra 
való  hivatkozást,  de  úgy  véli,  hogy  a  politikai  számításnak 
kell  kijelölni :  hogy  mely  ethikai  momentumokra  kell  hivat- 
kozni. És  tiszta  ethikai  momentumok  legyenek  azok.  Igenis 
hivatkozott  Széchenyi  is  gyakran  az  érzelmekre.  Az  önzet- 
lenség, az  alsóbb  osztályok  iránti  kötelesség,  a  közérdekben 
való  áldozás  (közteherviselés),  az  ideálisabb  érdekek  iránti 
lelkesedés,  mind  lelkes  szóvivőt  talált  benne.  Számolva  az 
érdekekkel,  sohasem  mulasztotta  el  az  ethikai  rugókra  is 
appellálni  és  azon  lapok,  melyek  meleg  és  nemes  érzelmi 
stílusának  sajátos  varázsában  máig  is  értékes  kifejezésüket 
nyerték,  —  műveinek  legszebb  lapjai. 

Széchenyi  számoló  politikus  volt,  oly  reálisan  számoló, 
hogy  számbavette  és  felhasználta  az  ideális  érzelmeket  is. 
Számításában  helye  volt  az  ethikai  szempontoknak  is  s 
azokra  éppen  az  érzelmekkel  hatott.  A^  érdelem :  inten- 
^ivitás ;  az  ethikai  elv  pedig  abszolút  igazság.  Feltétlenül 
helyes  tehát  az  abszolút  igazság  erejének  intenzívebbé  tétele. 
Csakhogy  az  ethikai  szempontoknak  valóban  tisztán  ethikai- 
aknak  kell  lenniök,  feltétlen  igazságnak,  mentesnek  minden 
empirikus  tévedéstől  és  szubjektivitismustól. 

Itt  tűnik  szemünkbe  az  ethikai  szempontokra  való  hivat- 
kozás kérdésének  egy  újabb  nehézsége.  Az  ethikai  fogalom 
objektív,  abszolút,  változatlan.  A  politikusnak  nem  lehet  csupán 

elvontan  tekinteni  az  ethikai  fogalmakat,  melyekre  hivatkozni 
akar ;  hanem  első  sorban  gyakorlati  szempontból,  kora  felfogásá- 
nak szempontjából  kell  azokat  néznie.  Ne  azt  tekintse,  hogy  mit 
mondanak  ezen  fogalmak ;  hanem,  hogy  kortársai  ez  alatt  mit 
érteneh.  Ne  csak  mint  igazságokat  tekintse  a  maguk  tiszta- 
ságában; hanem  mint  eröJcet  a  maguk  tényleges  iránya  sze- 
rint. Mert  hiszen  —  ez  Széchenyi  álláspontja  —  a  politikus 
nyilatkozata  nem  szó,  hanem  tett ;  nem  intencziója,  hanem 
hatásának  iránya  lényeges. 

Vannak  tehát  —  bármily  pardoxnak  is  tessék  — 
ethikai  igazságok,  melyek  nem  aktuálisak  és  melyeknek  élesz- 
tése  hiba  lehet.  Nem  azért,  mintha  az  ethikai  érzelmek  mindé- " 
nike  nem  volna  nemes ;  hanem  azért,  mert  az  ethikai  fogalmak 
alkalmazása  néha  hibás.  Oly  téves  néha,  hogy  éppen  magának 
az  igazi  ethikai  elvnek  is  kárára  van ;  és  annyira  áthatott  a 
kor  szubjektiv  indulataitól,  hogy  a  ki  reájuk  hivatkozva  azt 
hiszi,  hogy  ethikai  elvekre  hivatkozik,  gyakran  tapasztalni 
kénytelen,  hogy  csak  (esetleg  ép  ellenkező'  irányú)  szubjektiv 
indulatokat  ébresztett  fel.  Midőn  azt  hitte,  hogy  az  erkölcs 
örök  törvényeire  hivatkozott  s  azoknak  erejét  fokozta  érzel- 
meinek heves  kitöréseivel,  gyakran  tapasztalnia  kell,  hogy 
csupán  egy  népszerű  politikának  aktuális  tévedéseit  erő- 
sítette  meg. 

Nem  minden  erkölcsi  érzés  fokozása  aktuális,  mert  nem 
minden  erkölcsi  erő  óvhatta  meg  —  a  kor  szubjektivizmusától 
menten  —  abszolút  tisztaságát.  Csak  az  objektive  tisztákra 
szabad  hivatkoznia. 

Gyakran  egy  helytelen  politika  a  bátorság  fogalmával 
azonosíttatik.  Megbukik  a  politika  s  a  belátás  egy  új,  munkás 
korszaknak  veti  meg  alapjait.  A  ki  ez  új'  korszakban  egyre 
hangoztatná  a  bátorság  postulatumát,  hibát  követne  el;  nem 
azért,  mintha  a  bátorság  —  a  maga  tiszta  ethikai  mivoltában  — 
valaha  nélkülözhető  lehetne,  hanem  azért,  mert  kora  szemében 
a  bátorság  még  mindig  a  régi  —  hibás  —  politikával  azono- 
síttatik. 

Viszont  a  békés  korszakokban  elernyedés  vehet  a  nem- 
zeten erőt  és  akkor  nem  helyes  oly  ethikai  elvekre  hivatkozni 
—  s  azoknak  erejét  fokozni  —  melyeket   jelenlegi  viselkedése 

igazolására  használhat  a  tömeg.  A  felebaráti  szeretet  szép  és 
nemes  elv,  de  a  csatasorban  álló  katonák  előtt  annak  nincs 
helye.  Különösen  akkor  nincs,  ha  azokban  a  harczias  szellem 
amúgy  is  kevés. 

Olyannyira  relativ  természetű  a  politika,  hogy  magának 
az  ethikának  —  abszolúte  igaz  —  elveire  is  csak  a  maga 
helyén  és  a  maga  idejében  szabad  hivatkoznia  s  azoknak  az 
intenzivitását  az  érzelmek  által  fokoznia. 

Vegyünk  más  példát. 

Az  egyéni  függetlenség  nagy  és  magasztos  elv,  mely  az 
önérzet  ethikai  elvén  alapul.  De  ha  akkor,  midőn  egy  vad 
néptörzsnél  a  katonai  fegyelmet  —  a  mi  az  igazi  ethikai 
tisztaságában  felfogott  önérzettel  nem  ellenkezik  —  még  alig 
sikerült  közéjük  behozni,  valaki  a  fegyelem  legsúlyosabb  nyo- 
mása esetében  az  egyéni  önérzetről  s  a  szabad  férfi  büszke 
függetlenségéről  beszél  a  tömeg  előtt :  az  általa  felszított 
érzelmek  nem  az  önérzet  ethikai  elveinek  használnak,  hanem 
annak  az  elvénült  hadviselési  rendszernek,  melyet  a  kultúra 
már  túlhaladott  álláspontnak  nyilvánított,  melyet  ők  is 
elhagytak  már,  de  mely  az  önérzet  fogalmával  náluk  — 
fejlődésüknek  ezen  stádiumában  —  még    össze  van    kapcsolva. 

Nem  az  általános  erkölcsi  elvet  vitte  diadalra,  hanem 
annak  specziális,  téves  magyarázatát. 

Nemcsak  a  politikai  elvek  helyessége,  hanem  az  ethikai 
elvek  tisztasága  is  azt  követeli,  hogy  a  politikus  ne  engedje 
valamely  erkölcsi  elv  specziális  politikai  természetű  felfogását 
magával  az  általános  erkölcsi  elv  tiszta  fogalmával  össze- 
téveszteni s  egy  helytelen  ])olitika  számára  lefoglalni  a  helyes 
elveket. 

Ehhez  azonban  nem  elég  az,  ha  a  politikus  maga  nem 
téveszti  össze,  hanem  óvakodnia  kell  attól  is,  nehogy  —  szavai 
nyomán  —  mások  által  összetéveszíessenek.  Nem  szabad  másra 
hivatkoznia,  mint  tiszta  —  politikai  elvtől  ment  —  ethikai 
elvre.  De  ezek  közül  is  csak  azokra  szabad,  melyekről  tudja, 
hogy  a  tömeg  tisztán  —  a  maga  ethikai  tárgyilagosságában  — 
fogja  fel. 

A  ki  a  maga  politikáját  úgy  tünteti  fel  —  az  érzelmi 
politikusok  szokása  szerint  —  mint  valamely  ethikai  elv  kizá- 

rólagos  megvalósulását,  vagy  pláne  mint  minden  ethikai  elv- 
nek egyedül  megfelelőt,  az  hibázott  az  ethika  tisztasága  ellen. 
'■  A  ki  oly  etliikai  elvre  hivatkozik,  mely  magában  helyes 
ugyan,  de  a  melyet  a  kortársak  csak  hamis  j^olitikában  láttak 
megtestesülve :  helyes  elvekkel  helytelen  irányba  terelte  a 
tömeget. 

Széchenyi  Kossuthot  mindkettővel  vádolta. 

Ha  azonban  a  politika  relativ  természete  azt  kivánja 
is,  hogy  az  ethikai  elvekre  való  hivatkozás  helyes  vagy  hely- 
telen voltát  mindig  a  körülmények  (a  korszellem,  az  előz- 
mények és  a  közfelfogás)  szerint  mérlegeljük ;  másrészt  van- 
nak ismét  oly  esetek,  midőn  minden  érzelmi  politika  és  min- 
den ethikai  hivatkozás  is  helyes  lehet.  Ha  ezeket  abszolúte 
kizárnánk  a  politikából,  vétenénk  éppen  a  relativitás  elve 
ellen,  melyet  eddig  követtünk. 

Két  körülmény  van,  mely  az  érzelmi  politikát  jogosulttá 
teheti :  a  teljes  tespedés,  vagy  az  érzelmi  politikának  már 
amúgy  is  teljes  uralma.  Ezek  ellen  szabad  az  érzelmi  politika 
fegyvereivel  élni,  és  pedig  éppen  a  relativitás  elve  alapján. 

Azt  mondottuk,  hogy  csak  akkor  szabad  elfogadni  a 
hadvezérnek  az  ütközetet,  midőn  száz  esély  közül  kilenczven- 
kilencz  győzelmet  igér.  Valóban  így  van.  De  az  a  dolognak 
csak  egyik  oldala.  A  másik  az,  hogy  akkor  is  meg  kell 
ütközni,  mikor  más  mód  a  menekülésre  nincs.  Mert  ily  esetben 
az  ütközet,  mégis  nyújt  legalább  egy  esélyt,  míg  annak 
elmulasztásával  a  menekülésnek  egyetlen  esélye  sincs. 

Ez  áll  a  politikára  is.  Eelative  kell  mérlegelni  a  siker 
eseteit,  de  ép  a  relativ  mérlegelés  követeli,  hogy  olyankor, 
midőn  egy  nemzetnek  a  tespedésből,  vagy  a  helytelen  irányban 
haladó  érzelmi  politikából  való  kiragadásáról  van  szó,  hasz- 
náljunk fel  minden  eszközt,  magát  az  abszolút  szempontokra 
támaszkodó  érzelmi  politikát  is.  Mert  hiszen  a  relativ  szá- 
mítás czélja  az,  hogy  elkerülje  a  vereséget  és  hogy  ne  engedje 
igen  drágán  megfizetnünk  a  diadalt.  Ilyen  esetben  azonban 
nincs  mit  veszíteni.  És  megengedett  dolog  a  koczkáztatás  ott, 
a  hol  csak  nyerni  lehet,  mert  hisz  ottan  a  koczkáztatás  jó 
számítássá  vált,  minthogy  káros  következménye  —  a  veszteség 
lehetősége  —   kizárt  dolog. 

(Ennek  az  esetnek  beálltát  azonban  nem  szabad  a  poli- 
tikusnak szubjektív  hangulatok  szerint  megítélnie.) 

A  számító  politikusnak  nem  szabad  oly  ethikai  elvekre 
hivatkoznia,  melyek  kortársai  által  egy  helytelen  politikával 
azonosíttatnak  s  így  annak  erősítésére  vezetnek.  De  azt  sem 
szabad  engednie,  hogy  az  érzelmi  politika  a  maga  számára 
foglalja  le  az  ethikát.  Hivatkoznia  kell  tehát  —  folytonosan 
hivatkoznia  —  azon  ethikai  elvekre,  melyeken  politikája 
alapul,  fokozni  ezeknek  erejét  és  —  kimutatva  saját  politikájá- 
nak ethikai  alapját  —  megfosztani  ennek  monopóliumától  az 
érzelmi  politikát.  Egyszersmind  folyton  ellenőriznie  kell  az 
érzelmi  politikát,  mert  annak  jellemző  tulajdonsága,  hogy 
politikáját  ethika  formájába  öntve  oly  érzelmekre  hivatkozik, 
melyekhez  nincs  köze. 

Mívelésbe  kell  venni  azt  az  ethikai  terrénumot,  mely  a 
helyes  politikát  megilleti  és  el  kell  vonni  az  érzelmi  poli- 
tikától a  terrénum  azon  részét,  mely  nem  illeti  meg. 

Az  érzelmi  politika  híve  saját  érzelmeit  dogmákká  teszi 
s  azoknak  ily  módon  keres  csalhatatlansági  nimbuszt  és 
abszolút   értéket. 

Abszolút  fogalom  a  bátorság  ethikai  fogalma  s  annak 
intenzív  érzelemmé  fokozása  helyes.  De  egyáltalán  nem  abszolút 
és  egyáltalán  nem  tisztán  ethikai  természetű  a  bátorságnak 
azon  fogalma,  melyet  az  érzelmi  politikus  felállít. 

Midőn  Széchenyi  haditervét  megcsinálta  s  abba  a  bátor- 
ságot is  belevette  —  a  maga  tiszta  ethikai  mivoltában,  min- 
den időleges  hozzáadástól  menten  vette  bele  — :  ez  a  szem- 
pont joggal  volt  abszolút,  mert  tisztán  ethikai.  Joggal  volt 
érzelmek  által  intenzívvé  is  tehető.  De  midőn  egy  érzelmi 
politika  valamely  politikai  irányt  kizárólagosan  bátornak  és 
ethikailag  helyesnek  deklarált:  ez  a  szempont  nem  volt  tisztán 
ethikai,  sőt  az  ethikai  szempontnak  múló  felfogások  által  való 
elferdítése.  És  így  nem  volt  joggal  abszolút  és  érzelmek  által 
intenzívvé  tehető.  Mert  a  helyett,  hogy  ethizálta  volna  a 
politikát,  politikai  szempontokból  kiindulva  csinált  ethikát  s 
így  az  érzelmek  által  adott  íntenzivítás  nem  az  ethika 
—  abszolúte  helyes  —  hanem  az  érzelmi  politikának  —  gyakran 
igen    helytelen    —    elveit    támogatja.    Ha    azonban    helyes   is 

érzelmekkel    támogatni    az    abszolút    igazságokat :     a    relatív 
igazságokat  (vagy  tévedéseket)  éppen  nem  helyes. 

A  számító  politika  kijelöli  az  ethikai  szempontok  helyét 
s  abszolút  igazságoknak  ismervén  el  őket,  abszolút  jogosult- 
ságot ad  nekik. 

Az  érzelmi  politika  számításainak  hiánj'^ait  támogatja 
velők  s  téves  politikájánál-  téves  ethiíát  teremt,  hogy  így  a 
valódi  erkölcsi  erőket  ez  úton  terelje  —  téves  ethikája  révén  — 
téves  politikája  útjaira. 

Hogy  mi  a  bátorság :  ez  erkölcsi  fogalom.  De  hogy  mi 
a  bátor  politika  :  kizárólag   politikai   fogalom. 

Az  ethika  felállítja  valamely  erkölcsi  fogalom  szükség- 
képpeni következményeit.  De  hogy  ezek  a  következmények 
a  reális  élet  valamely  viszonyában,  valamely  egyén,  vagy  osz- 
tály, vagy  ország  valamely  cselekvényében  megvannak-e  vagy 
sem,  ez  az  ethika  körén  kívül  esik.  Imerni  kell  ezen  körül- 
ményeket, és  csak  ezen  körülmények  helyes  ismerete  alapján 
mondhatunk  ítéletet.  Ezen  ítéletünk  egész  alapja,  anyaga, 
minden  indoka  politikai  természetű.  Aminthogy  pl.  egy  tisztán 
elvi  jogszabályból  nem  mondhatjuk  meg,  hogy  valamely  esetre 
lehet-e  vonatkoztatni,  vagy  sem.  Ismernünk  kell  az  esetet 
gyakorlatilag,  az  fogja  képezni  ítéletünk  anyagát,  alapját  és 
minden  indokát ;  magától  értetődvén  s  alkalmaztatván  a  jog- 
szabály —  mint  amott  az  ethikai    szabály. 

Az  érzelmi  politika  kijelöl  egy  haditervet  s  azt  mondja, 
hogy  csupán  annak  követése  a  bátor  politika.  Hypothesisre  épít. 

Igaz  ugyan,  hogy  egy  helytelen  haditerv  keretében  is 
lehet  a  bátorságot  érvényesíteni,  sőt  egy  merészsége  miatt 
hibás  haditervet  nem  is  vihetnek  ki  mások,  mint  bátor 
emberek.  De  ebből  egyáltalán  nem  következik,  hogy  a  bátor- 
ságnak mindig  észszerűtlennek  kell  lennie  s  a  küzdők  bátor- 
sága itt  ép  úgy  nem  igazolja  a  tervezők  hibáját,  mint  a 
tervezők  észszerűsége  a  küzdők  bátorságát  nem  alterálja  amott. 

A  bátorságon  kívül  azonban  vannak  más  ethikai  erők 
is,  melyekre  szintén  szükség  lehet.  Es  ha  az  érzelmi  politikának 
a  bátorságról  alkotott  téves  ethikai  fogalmai  helyesek  lennének 
is,  a  számító  politikának  is  lehetnek  —  és  minden  helyes 
politikának    vannak    —  ethikai    alapjai.    Csakhogy    a    számító 

politika  gyakran  más  alapra,  más  erkölcsi  tulajdonságokra 
támaszkodik ;  az  érzelmi  politika  pedig  saját  etliikai  momen- 
tumainak hiányát  látva  nála:  minden  ethikai  momentum 
hiányát  véli  látni.  A  forradalmakra  következő  produktiv  kor- 
szakokban az  érzelmi  politika  legsúlyosabb  vádjainak  és  téve- 
déseinek psychologiai  alapját  ez  képezi. 

A  katona  kötelességérzete  azonban  nemcsak  a  táma- 
dásra készségben  nyilatkozik.  Az  önfeláldozás  készségének 
nemcsak  pillanatnyinak  kell  lennie.  Nemcsak  az  ütközet  veszé- 
lyébén, hanem  állandóan  és  folytonosan  az  eszmének  kell 
magát  teljes  odaadással  szentelnie,  alárendelve  annak  magát, 
vágyát  és  akaratát.  És  a  ki  egyre  elhibázza  a  czélt,  és  a  ki 
elmulasztja  az  őrségen  az  ellenség  közeledtére  figyelmezni : 
rossz  katona  az,  bármily  merész  tervekben  elmerülve  mulasz- 
totta el  kötelességét. 

A  modern  életben  azonban  a  bátorságnak  száz  más 
fajtája  van,  mint  a  fizikai.  A  ki  meggyőződését  —  tudo- 
mányban, politikában,  és  a  társadalmi  életben  különösen  — 
állandóan  és  kitartóan  követi  —  gyakran  nagyobb  bátorságot 
tanúsít,  mint  a  harcz  szenvedélyének  pillanatnyi  hősiessége. 
És  azok  az  ethikai  erők  —  az  ideák  iránti  feltétlen  önfel- 
áldozás és  annak  szolgálatában  az  erős  akarat  —  melyek  a 
bátorságot  alkotják,  produktiv  időkben  a  munka  kiválóbb 
embereiben  ép  oly  erőteljesen  nyilatkoznak.  Ha  ez  nem  igaz, 
akkor  az  egész  czivilizáczió  egy  nagy  tévedés,  sőt  ethikai 
sülyedés ;  s  akkor  a  fizikai  tusán  kívül  nincs  más  féríihoz 
méltó  tevékenység.  És  ha  a  bátorságon  kívül  semmi  egyébnek 
ideális  jogosultsága  nincs,  hibás  volt  már  az  első  harczos,  ki 
magának  fegyvert  készített  és  így  bátorságát  nem  kizárólag 
vetette  latba,  hanem  hozzáadta  még  —  leleményes  eszétől 
sugalt  —  felfedezésének  erejét.  Hibás  volt  az  is,  a  ki  először 
alkalmazta  a  puskaport,  mert  a  természeti  erőkkel  akart 
győzni,  nem  csupán  bátorságával.  Leghibásabb  azonban  az 
volt  mégis,  a  ki  legelőbb  haditervet  készített,  liaditervet, 
mely  megállást  parancsol  néha,  sőt  visszavonulást. 

Csodálatos  egy  tévelygés  ez,  mely  az  ideál  elleni  vét- 
ségnek mondja  azt,  ha  az  ideál  szolgálatában  minden  erkölcsi 
erőnket  felhasználjuk    s  nem  csupán  egy  erkölcsi  erőt.  Csodá- 

latos   egy    tévelygés,    mely    szükségessé    teszi,  hogy  indokoljuk 
az  ész  souverain  irányító  jogát. 

Az  érzelmi  politika  legjellemzőbb  sajátsága  ez  az 
ethika,  mely  politikai  érzelmekből  keletkezett  s  mégis  ethikai 
tekintélyt  követel,  s.  azokat,  kik  politikájuk  ellenségei,  ethikai 
elvekkel  támadja,  hibás  politikájából  keletkezett  hibás  politikai 
elveivel. 

Hogy  mily  módon  csinál  az  érzelmi  politika  magának 
külön  ethikát,  annak  igen  érdekes  példáját  láthatjuk  a 
franczia  forradalomban.  Nem  mintha  az  érzelmi  politika 
szükségképpen  radikális  lenne,  mert  hiszen  van  reákczionárius 
érzelmi  politika  is.  De  érdekes  példa,  hogy  Rousseau  egész 
elmélete  jogoJc  követelésében  áll  s  az  érzelmi  politikával 
miként  sikerült  azoknak  követelését  ethikai  Jcötelességgé  tenni. 

Kétségtelen  az  —  és  ethikai  igazság  —  hogy  az  emberi 
méltóságot,  az  emberi  önérzetet  minden  áron,  abszolúte  fenn 
kell  tartanunk  és  meg  kell  védenünk.  De  az  már  egyáltalán 
nem  kétségtelen  —  és  nem  is  ethikai  igazság  —  hogy  az 
emberi  méltóság  általános  szavazati  jog,  a  vétójog  eltörlése  és 
az  egyházi  javak  elkobzása  nélkül  nem  létezhetik.  Politikai 
kérdések  ezek,  politikai  (relativ)  szempontokból  eldöntendők 
mindenütt.  Az  érzelmi  politika  azonban  felállítja  a  hypothesist, 
hogy  semmi  egyéb  az  emberi  méltóságnak  meg  nem  felel  és 
csodálkozva  kérdi,  vájjon  létezhetik-e  valaki,  a  ki  az  emberi' 
méltóságért  nem  akar  küzdeni. 

Ez  a  hypothesisre  alapított,  ethikai  formában  megjelenő, 
érzelmi  politika  már  eszméjében  is  homlokegyenest  ellen- 
kezik az  igazi  ethika  minden  követelményeivel.  Mert  a  valódi 
ethika  az  erkölcs  objektív,  örökké  igaz  törvényeinek  összege ; 
ez  pedig  egy  nemzedék  szubjektív  szenvedélyeinek  kifejezése. 

Az  igazi  ethika  kötelességeket  parancsol,  ez  pedig  jogo- 
kat kíván  és  nem  ismer  más  kötelességeket  mint  azt,  hogy 
ki  kell  vívni  e  jogokat.  A  tömeg  azt  követi,  a  ki  több  jogot 
követel  és  kevesebb  kötelességet. 

Alkalmazzuk  az   elmondottakat. 

Hasonlítsuk  össze  Széchenyi  rendszerét  és  azt,  a  mit  az 
érzelmi  politika  felállított  s  könnyű  lesz  látni,  hogy  melyik- 
ben találunk  több  igazi  ethikai  vonatkozást ;  t.  i.  a  kötelesség- 

érzetre  való  hivatkozást.  Ez  nem  a  Széchenyi  idealizmusa 
mellett  bizonyít,  mert  az  csak  az  ő  maga  ethikai  indokainak 
mérlegeléséből  bizonyítható,  de  a  SzécJienyi  rendszerénele 
idealizmusa  mellett,  és  a  mellett,  hogy  az  érzelmi  politika 
mint  rendszer  is,  mily  kevéssé  ideális,  minden  ethikai  ürügyei- 
nek daczára  is. 

A  hűbériséget  Széchenyi  meg  akarta  szüntetni.  De  a 
jobbágytól  azt  kívánta,  hogy  legyen  egyelőre  türelemmel  és 
váltsa  meg  m.aga  magát.  Kossuth  kötelező  örök  váltságot 
proklamált  —  a  nép  jogot  követelvén  és  nem  kegyelmet. 

Széchenyi  azt  kívánta  a  vagyonos  nemességtől,  hogy 
adózzék  —  az  eddigi  adókhoz  hozzáadva  —  közczélra  maga 
is;  csináljon  országos  pénztárt  s  e  fölött  aztán  rendelkezzék. 
Kossuth  az  alsóbb  osztályhoz  fordult,  hogy  vívja  ki  a  nemes- 
ség adókötelezettségét  oly  módon,  hogy  a  nemesség  vegye  le 
az  ő  vállairól  a  teher  egy  részét.  Széchenyi  azt  mondta  : 
elpusztulunk,  ha  nem  fejlődünk  gazdaságilag.  Kossuth  azt 
mondta:  kiszipolyoz  Ausztria.  Egyedül  a  védegylet  alapult 
a  kötelesség  eszméjén,  de  igen  hamar  megbukott.  Jellemző 
azonban,  hogy  ebben  is  az  volt  a  tendenczia,  hogy  aggresz- 
szivitással  pótoltassák  és  idéztessék  elő  a  produktivitás. 

A  karddal  azonban  nem  lehet  aratni;  míg  a  kaszával 
lehet  harczolni  szükség  idején.  Az  aggressziv  politika  nem 
produkál ;  a  produktív  politika  azonban  nemcsak  erőt  ad  az 
aggresszivitásra  —  mert  hisz  az  esetleg  fordítva  is  lehet  — 
de  feleslegessé  teszi  azt.  Mert  a  politikában  is  van  nehézségi 
erő  és  valamely  nemzet  gazdasági  és  kulturális  súlya  már 
létezése  által  is  hat  és  növekedése  által  már  eo  ipso  hatása 
is  növekedik.  Mole  sua  stat. 

Az  aggressziv  politika  jogokat  keres ;  másokban  keresi  a 
hátramaradás  okait.  A  produktív  politika  kötelességeket  paran- 
csol ;  önmagunkban  találja  haladásunk  feltételeit.  Íme  egész 
nagyságában  az  ethikai  ellentét,  mely  Széchenyi  és  az  érzelmi 
politika  köz()tt  minden  kérdésen  átvonul. 

Ha  csak  politikailag  nézzük  az  ellentétet,  akkor  azt 
kell  mondanunk,  hogy  lehetnek  ugyan  esetek,  midőn  aggresz- 
szive  kell  a  produktív  lehetőséget  kivívnunk,  de  midőn  vannak 
a  produktivitásnak   amúgy  is  nyitott  terei,  midőn  az  aggresz- 

szivitás  sikere  kétséges,  a  produktivé  azonban  kétségtelen, 
akkor  az  aggressziv  politikához  minden  objektív  indok  hiányzik. 

Ethikailag  pedig  azt  kell  mondanunk,  hogyha  valamely 
rendszer  ethikai  értékét  az  általa  követelt  kötelességek  nagy- 
sága adja  meg  és  ha  a  produktív  politika  alapjellege  éppen  a 
kötelességek  hangoztatásában  áll :  akkor  Széchenyi  produktív 
politikája  —  mely  gyakorlatilag  is  helyesnek  bizonyult  — 
rendszerének  egész  teljességében  ethikai  követelményekből  állott, 
míg  az  érzelmi  politika  a  kötelességet  csak  szenvedélyeinktől 
követelt  jogok  kivívásában  kívánja  meg. 

Mindez  természetesen  csupán  a  politikai  rendszer  objek- 
tíve ideális  tartalmára  vonatkozik.  A  politikus  szubjektív 
idealizmusa  a  meggyőződést  képező  politika  követésénél  nyilat- 
kozik s  ott  állapítandó  meg,  hogy  eljárási  rendszerében,  egész 
szereplésében,  a  kötelességérzetnek  mennyi  része  van  és  mennyi 
a  szubjektív  szenvedélyeknek,  vágyaknak  és  gyöngeségeknek. 

Van  tehát  Széchenyi  rendszerének  minden  részében  mély 
ethikai  alap  —  maga  a  rendszer  alapeszméje :  az  önerőből 
való  segély  —  de  Széchenyi  nem  hivatkozott  rá  mindenütt. 
Aminthogy  politikája  is  a  maga  teljességében  a  nemzeti  egyé- 
niség kifejtésében  áll;  de  nincs  rá  mindenütt  hivatkozás.  Es 
így  ma  talán  jogos  megfordítanunk  Széchenyinek  a  modor  és 
taktikáról  mondott  szavait  és  azt  kell  mondanunk,  hogyha 
Kossuthnak  politikája  nem  is  volt  helyes  (az  aggressziv  szen- 
vedélyekre való  hivatkozás),  modora  és  taktikája  —  ennek  a 
politikának  szempontjából  —  igenis  czélravezető  volt,  mert 
még  azon  ágaiban  is,  melyekben  nyilván  az  osztályérdekekre 
és  osztálygyűlöletre  hivatkozott,  még  ott  is  sikerült  érzelmi 
politikáját  ethikai  formába  önteni  s  így  dogmatikussá  és 
ellentmondást  nem  türővé  tenni  (a  mi  ugyan  még  fokozta 
politikája  rossz  következményeit,  de  az  ő  politikája  szempont- 
jából nem  volt  hiba) ;  Széchenyi  ellenben,  midőn  nyilvánvalólag 
a  legmagasztosabb  ethikai  alapon  állott,  gyakran  izolálva 
maradt  érvelésének  utilitarius  formája   miatt. 

Egy  túlreális  korban  kezdvén  meg  szereplését,  midőn 
minden  újító  ábrándozónak  tartatott,  szüksége  volt  e  formára, 
hogy  gyakorlati  számítónak  tartassák  és  hogy  sikere  is  legyen. 
J)e  midőn    éppen    az    ő    műve    folytán    a    közszellem    nagyobb 

40(i 


S/ÉCllENYI    PROBLÉMÁK  33 

lendületet  vett,  súlyosabbakká  lettek  az  ethikai  indokok  s  a  kiket 
nem  is  az  vezetett,  azok  is  azt  óhajtották  mutatni,  hogy  ezek- 
től vezettetnek.  A  » Kelet  Népé « -ben  ezt  maga  is  megjegyzi,  de 
nem  mindig  követi.  A  tömeg  pedig  szívesen  ment  az  után,  a  ki 
örökváltságot  igért  neki  jövendő  generácziók  jövedelmeiből,  a 
nemesség  adózásából  pedig  saját  adói  könnyítését  és  mindezt 
a  haladás,  a  népjogok  és  korszellem  ragyogó  eszméivel  vette 
körül  s  midőn  igért,  ígéretének  helyeslését  ethikai  erő  meg- 
nyilatkozásaként üdvözölte.  Az  ország  kevésbbé  szívesen  követte 
azt  a  vezért,  a  ki  a  nemesektől  adózást  kívánt,  de  a  néptől 
is  s  a  nemességnek  emellett  azt  magyarázta,  hogy  ebben 
nincs  semmi  nagylelkűség,  mert  hiszen  a  közlekedésügy  rende- 
zése saját  érdeke.  A  legtöbb  em])er  szívesebben  felvilágosult 
honfi,  úgy  hogy  kívánságai  teljesedjenek  és  nem  szívesen  hoz 
áldozatokat  azért,  hogy  mégis  utilitarista  legyen. 

Sajnálnunk  kell  tehát,  hogy  nem  hangsúlyozta  eléggé 
mindenütt  az  ethikai  momentumokat  és  hogy  ellenfelének 
rendszerében  az  ethikai  gyengékre  nem  mutatott  rá  több- 
szörösen. 

Az  ember  politikai  lény,  de  még  sokkal  inkább  erkölcsi 
lény.  Ezen  általános  emberi  vonásra  mindig  sikerrel  hivatkoz- 
hatunk. Ez  az,  a  mi  az  emberek  lelkét  megmozgatja,  ez  az,  a  mi 
soha  ki  nem  alvó  lelkesedést  teremt.  Magában  Széchenyi  nagy 
alakjában  is  ez  az,  a  mi  leginkább  megragad,  mert  tudjuk, 
hogy  a  kötelesség  szava  volt  mindig  zsarnoka.  Midőn  nemze- 
dékével oly  nemes  lelkesüléssel  állott  szembe,  az  az  ethikai  elv 
vezette,  hogy  a  meggyőződésért  fel  kell  áldozni  mindent  s 
abból  engedni  nem  szabad ;  midőn  a  rajongó  idealizmussal 
szemben  mint  rideg  számoló  lépett  fel,  az  az  ethikai  elv 
vezette,  hogy  az  ész  szavának  parancsolnia  kell  minden  érzés 
felett.  Soha  nem  volt  inkább  idealista,  mint  midőn  hazánk 
idealizmusával  szembeszállott.  És  sohasem  vezette  erősebb  ethikai 
érzés,   mint    midőn    uralkodást    parancsolt    az    érzelmek  felett. 

Csak  az  az  életíró  fogja  megértetni  igazán  a  nemzettel 
Széchenyi  rendszerét,  a  ki  az  alapját  képező  ethikai  elvekre 
minden  részletnél  rámutat.  És  csak  az  fogja  igazán  meg- 
érteni Széchenyi  egyéniségét,  a  ki  rámutat  az  i'thikai  vonat- 
kozásra minden  tetteil)en. 

Népszerű  csak  akkor  lehet,  ha  az  érzelmi  politika  által 
teremtett  téves  ethikai  elveknek  tiszta  fogalma  helyreállíttatik. 
Akkor  el  fog  ismertetni  Széchenyi  politikájának  ethikai 
jellege. 

A  míg  azonban  az  ethikai  vonatkozása  ebben  az  alak- 
ban a  nemzet  előtt  idegen,  idegennek  kell  Széchenyi  egyéni- 
ségének és  rendszerének  is  maradnia.  Mindaddig  az  idealiz- 
must csak  abban  a  formában  fogja  a  nemzet  keresni,  melyet 
egy  érzelmi  politika  felállított  s  annak  ellenkezőjét  csak 
opportunizmusnak  fogja  tekinteni.  Mert  hiszen  —  és  itt  a  dolog 
lényege  —  nem  politikai  természetűek  voltak  az  indokok, 
melyek  a  nemzetet  annak  idején  Széchenyitől  elvonták,  hanem 
ethikaiak.  Nem  jobb  számítást  vártak  Kossuthtól,  hanem  több, 
melegebb,  egyre  ismétlődő  ethikai  vonatkozásokat. 

Es  azért  Széchenyi  minden  argumentuma  e  polémiában 
hatástalan  maradt,  mert  nem  volt  argumentum  ad  hominem, 
mert  nem  abban  rendítette  meg  a  hitet  Kossuth  iránt,  a 
miben  a  nemzet  Kossuthtól  remélt;  és  nem  azon  pontjaira 
hivatkozott  saját  politikájának,  melyek  a  nemzet  ezen  vágyá- 
nak megfelelnek. 

Nem  ez  volt  Kossuth  diadalának  oka  —  a  körülmények 
számtalan  összejátszásából  egy  körülményt  döntő  okul  tenni 
képtelenség  lenne  —  de  Széchenyi  sikertelenségének  egyik 
döntő  oka,  melyet  tagadni  nem  lehet  s  melyből  okulni  keik 

Hasonlóképpen  áll  a  dolog  a  nemzeti  irányra  vonatkozó- 
lag. Széchenyi  egész  tevékenységének  alapja :  teljesen  átgon- 
dolt, minden  részletre  kiterjedő  intenzív  nemzeti  politika. 
De  ennek  az  elvnek  mindenütt  ki  kellene  tűnnie  s  minden 
vonatkozásnak  világosan  előttünk  állania.  Ez  is  az  életíró 
feladata  maradt,  mert  Széchenyi  ettől  talán  részben  ép  azon 
elvből  vonakodott,  hogy  nem  szabad  oly  érzelmekre  hivatkoznia, 
melyek  a  tömeg  szemében  egy  helytelen  politikai  iránynyal 
azonosak.  Széchenyi  látta,  hogy  korában  a  nemzeti  irány  a 
gravaninális,  aggressziv  iránynyal  egynek  vétetett  s  nem  akar- 
hatta azt  erősíteni.  Azonban  midőn  az  érzelmi  politikával 
kellett  szembeszállnia,  oly  erős  volt  már  az,  hogy  e  tekintet- 
ben már  nem  volt  mit  veszítenie.  Akkor  már  beállt  az  az  eset, 
hogy  az  érzelmi  politika  amúgy   is    elfoglalta    már    a    közélet 

terét  és  attól  fogva  már  nem  az  volt  a  kérdés,  hogy  érzelmi 
legyen-e,  vagy  nem  a  politika;  hanem  az,  hogy  (miután  már 
a  politika  amúgy  is  érzelmi  lett)  helytelen  -irányba  kell-e  engedni 
vagy  (elfogadni  az  érzelmi  alapot)  igyekezni  kell-e  legalább  a 
helytelen  irányból  eltéríteni. 

Igenis  hivatkoznunk  lehet  az  érzelmekre  —  a  »Kelet 
Népé « -ben  azt  mondja  maga  Széchenyi  is  —  de  arra  ügyelni 
kell,  hogy  a  politika  vezesse  az  érzelmeket  és  ne  az  érzelmek 
a  politikát.  Az  ethikai  alapokra  pedig  hivatkozni  keik 

Ezen  tanulmány  czélja  éppen  az  volt,  hogy  analizálván 
az  érzelmi  politika  természetét,  mutasson  reá  veszélyeire;  de 
ugyanezen  természet  ismerete  alapján  mutassa  meg  azon 
eseteket  is,  midőn  a  veszély  nem  létezik. 

Foglaljuk  össze  az  eredményeket. 

Veszélyes  az  érzelmi  politika,  mert  ethikai  formája  által 
a  politika  relativ  számításaiba  abszolút  szempontokat  visz  bele. 
Ez  által  a  mérlegelés  lehetősége  és  a  tapasztalásból  való  tanulás 
lehetősége  egyaránt  megszűnik. 

De  midőn  a  teljes  tespedésben,  vagy  az  érzelmi  politika 
teljes  uralma  idején  a  számító  politika  látja,  hogy  már  nincs 
mit  veszíteni :  helyes  a  siker  egyetlen  lehetőségéhez  nyúlni  és 
az  érzelmi  politika  eszközeivel  verni  le  az  érzelmi  politikát. 

Helytelen,  hogy  az  érzelmi  politika  a  maga  politikai 
elveit  ethikai  dogmákká  teszi  s  az  ethikai  erőknek  egy 
specziális  megnyilvánulását  az  ethikai  fogalmakkal  általában 
azonosítja. 

De  a  számító  politikusnak  nem  szabad  a  rossz  theoreti- 
kus  hibájába  ^  az  indokolatlan  általánosításba  —  esnie  s 
az  ethikai  szempontok  helytelen  alkalmazását  elítélvén,  nem 
szabad  általában  minden  ethikai  szempontra  való  (érzelmi) 
hivatkozást  elítélnie.  El  kell  vonni  az  érzelmi  politikától  az 
ethikai  terrénumnak  őt  meg  nem  illető  részét ;  saját  részét 
pedig  mívelésbe  kell  vennie. 

Hibája  az  ethikai  szempontokra  való  hivatkozásnak,  hogy 
a  tömeg  (befolyásához  kora  tapasztalatai,  érzelmei  és  általában 
a  múlt  eseményei  által)  a  tiszta  eihikai  elvre  való  hivatkozást 
néha  saját  specziális  fogalmai  szerint  értelmezi  s  a  ki  egy 
helyes  ethikai  fogalomra    akart    hivatkozni,  a    tömeg    lelkében 

gyakran  csak  egy  helytelen  politika  érdekében  keltett  érzel- 
meket. 

De  a  számító  politika  ezen  nem  úgy  segíthet,  ha  el- 
mellőzvén az  (ezen  szempont  alá  nem  eső,  saját  politikájával 
rokon)  ethikai  elvekre  való  hivatkozást  —  saját  politikája 
mellett  argumeniál,  a  miilt  idenlizmusát  pedig  egy  téves 
politikával  fogalmilag  azonosíttatni  engedi.  A  számító  politi- 
kusnak —  az  érzelmi  politika  elleni  harczban,  —  nem  érvelni 
kell.  Mert  hiszen  éppen  abban,  hogy  a  mozgalom  ellene  érzelmi 
téren  indíttatott,  leginkább  látható,  hogy  érzelmi  hifogások 
emeltetnek  ellene.  Bármily  jók  argumentumai  —  in  theoria  — 
argumentálása  egészben  —  gyakorlatilag  —  rossz  marad, 
mert  nem  ott  igyekezett  meggyőzni,  a  hol  a  kételyek 
támadtak. 

A  ki  az  érzelmi  —  ethikai  formában  jelentkező  — 
kételyek  ellen  csupán  czélszerüségi  okokkal  küzd,  arról  a  tömeg 
azt  hiszi,  hogy  nincsenek  ethikai  indokai.  Es  az  érzelmi  és 
számító  politika  ezen  harczában  nem  a  czélszerütlen  vagy  a 
czélszeríi  eszközökkel  dolgozó  ideálizmus  különbségét  látja  — 
a  mint  áll  valóságában  a  dolog  —  hanem  azt  hiszi,  hogy  az 
ethikai  elvek  ellen  itt  az  idealizmus  nélküli  opportunizmus 
küzködik. 

Hivatkozni  kell  tehát  a  számító  politika  ethikai  indo- 
kaira is ;  és  ez  a  pozitiv  feladat.  A  negatív  feladat  pedig  az, 
hogy  igyekezzék  kimutatni  az  érzelmi  politika  ethikai  hivat- 
kozásának jogosulatlanságát.  A  bátorsággal  szemben  ne  a 
czélszerüségre  hivatkozzék  —  mert  nincs  idealista  nemzet,  mely 
ne  az  előbbit  választaná  —  hanem  mutassa  ki,  hogy  a  bátor- 
ság nem  csak  abban  a  formában  nyilatkozhatik,  a  melyben  az 
érzelmi  politika  azt  kívánja,  sőt  néha  abban  kevésbbé  is 
mutatkozik.  Vonja  el  az  ethikai  erőt  alóla,  de  ne  igyekezzék 
legyőzni  az  ethikai  erőt;  mert  azt  nem  mindig  lehet  —  és 
sohasem  szabad.  A  ferde  idealizmus  helyébe  ne  opportunizmust, 
hanem  egészséges  idealizmust  tegyen. 

Ugyanez  áll  a  nemzeti  eszmére  is  (bár  ez  nem  ethikai 
érzés,  de  azokon  alapul). 

Az  ethikai  elvek  és  a  nemzet  egyénisége  azok  a  pontok, 
a,    hol    a    kiváló    egyén    a    tömeggel    érintkezhetik.    Értelmileg 

nem  emelheti  magához  őket,  ethikailag  felemelheti.  Politikájá- 
nak gyökereket  teremt  és  megerősíti  nemzedékének  idealiz- 
musát. A  mely  korszak  idealizmust  -—  igazi,  áldozatkész, 
önzetlen  idealizmust  —  teremt :  improduktivnek  nem  nevez- 
hető. Az  emberi  lelkekben  is  lehet  teremteni  s  ennek  is  értéke 
van.  A  kiváló  egyéniség  ethikai  nagysága  óriási  ideális  tőke. 
melyet  parlagon  hevertetni  nem  szabad.  Ethikai  szempontból 
ez  volna  improduktivitás. 

Minden  valóban  nagy  politikai  rendszernek  erkölcsi 
alapja  van.  Minden  valódi  nagy  államférfi  egész  egyéniségének 
mély  ethikai  alapja  van.  Legmélyebb  gyakran  azoknak,  a 
kiknek  erre  hivatkozni  nehezükre  esik. 

A  kiváló  egyénnek  azonban  vezetni  kell.  Ha  arra  megy, 
merre  a  tömeg  akarja,  csak  együtt  megy  vele.  Ha  saját  akarata 
után  egymaga  halad,  csak  nélküle  megy.  Két  feltétele  van  a 
vezetésnek :  egyik  az  irány  megszabása,  a  másik,  hogy  abba 
az  irányba  bele  is  kényszerítse  a  tömeget. 

Ideális  kívánság,  hogy  a  politikai  kérdések  csupán  czél- 
szerüségi  szempontokból  ])íráltassanak  s  az  azok  mélyén  fekvő 
érzelmi  momentumok  vitán  kívül  maradjanak.  De  ennek  kiví- 
vása maga  egy  nagyszabású  reform,  melyen  csak  addig  lehet 
munkálni,  míg  az  érzelmi  politikának  nincs  gyakorlati  jelentő- 
sége. Addig  igenis  az  a  feladat:  ethikailag  devalválni  az 
érzelmi   politikát. 

Mihelyt  az  érzelmi  politika  gyakorlati  jelentőségűvé  lett, 
kitűnt,  hogy  ezen  reformnak  a  (politikai  kérdések  elbírá- 
lásába a  czélszerüségi  szempont  bevitelének)  még  nem  jött  el 
az  ideje  s  akkor  az  aktuális  vitás  kérdést  a  tényleges  alapon 
kell  eldönteni. 

Elméletileg  helyes  bizonyos  fegyverek  alkalmazása  ellen 
küzdeni  (teszik  is  a  békekonferencziák),  de  midőn  a  háború 
kiütött,  az  ellenség  minden  fegyvereivel  egyenlő  fegyvereket 
kell  a  harczba  belevinni. 

Ha  ezenfelül  a  fent  részletezett  megszorítások  alkalmaztat- 
nak :  az  ethikai  érzelmekre  való  hivatkozás  károssá  nem  lehet. 

A  politikus  szerepe  múló.  számára  az  örökkévalóság 
csak  tettei  íütal  létezik.  A  kultúra .  embere  hatásának  gem- 
rácziókra  számított  intenzivitásával  össze  nem  mérhető. 

Elsőnek  nemzedékére  kell  okvetlenül  hivatkozással  lennie. 
Hogy  képes  legyen  azt  vezetni,  fel  kell  használnia  minden 
erejét.  Ethikai  erejének  —  a  legnagyobbnak,  a  mi  szolgálatá- 
ban áll  —  legnagyobb  súlylyal  kell  a  czélra  munkálnia. 

Az  archimedesi  pont  nem  elég,  hogy  ki  lehessen  a 
földet  mozdítani :  meg  kell  az  érintkezési    pontnak    is    lennie. 

A  ki  az  archimedesi  pontot  nem  látja,  hiányzik  abban 
az  értelmi  felsőbbség  (mert  hiszen  a  tömeggel  egy  színvonalon 
áll).  A  ki  az  archimedesi  pontot  látja,  de  nem  mer  reá  állani, 
abban  hiányzik  az  erkölcsi  erő. 

De  a  ki  az  archimedesi  ponton  állva,  vonakodik  az  érint- 
kezési pontot  felkeresni,  nem  fogja  az  sem  a  földet  helyéből 
kimozdítani. 

A  politikusnak  a  jelenben  kell  hatnia  czélravezető  esz- 
közökkel (megtartván  mindig  az  ethikai  határokat). 

A  kultúra  embere  előnyösebb  helyzetben  van. 

Csupán  eszméjétől  vezettetve,  kizárólag  azt  követi.  Nemze- 
dékére nem  hallgat,  annak  ítélete  előtte  közönyös.  Munkája 
generácziókra  számított  s  magába  szívja  egy  következő  nemze- 
dék, a  mit  a  jelen  nemzedék  nem  ért. 

Az  élet  melegéről  le  kell  mondania  eszméinek  hideg 
fensége  közepett ;  de  az  élők  elmultával  hatásának  lehetősége 
meg  nem   szűnik. 

Igaz,  maga  a  tudomány  is  csak  úgy  verhet  gyökeret, 
ha  az  érintkezési  pontot  megtalálta.  Ezt  kell  keresnie  a 
tudomány  terjesztőinek  és  munkásainak.  A  tudomány  geniális 
képviselői  azonban  ettől  felmentvék.  Egy  nemzedék  helyeslésétől 
felmentvék  munkáik  halhatatlan  hatása  által.  Ez  adja  felsőbb- 
ségüket. 

Csak  a  tudományban  és  a  művészetben  igazán  erős 
a  genie. 

Csak  ez  az  a  hely,  a  hol  igazán  szuverén  magasságban 
áll,  elmondhatván  a  nagy  római  költővel: 

Odi  profanum  vulgus  et  arceo. 

A  KÖVETKEZETESSÉG  ES  SZÉCHENYI 
RENDSZERE. 

»A  Kelet  Népe«  Széchenyi  István  gróf  politikai  pályáján 
nevezetes  fordulat  jele.  A  nemzet  vezére  ebben  a  munkában 
konstatálja  először,  hogy  az  ő  vezetői  szerepe  a  kor  mozgal- 
mainak irányításában  már  nem  érvényesül  feltétlenül. 

Nem  »A  Kelet  Népe«  fordította  el  tőle  a  nemzetet; 
hanem  a  nemzet  irányváltozását  látva  kellett  »A  Kelet  Népé«-t 
megírnia.  Intés  ez  és  a  helyzet  tisztázása  s  a  tisztázás  csak 
azokat  ingerelte  még  jobban  ellene,  a  kik  a  helyzet  folytán 
amúgy  is  ellentétben  álltak  már  vele. 

E  munkájában  helyezkedik  legelőször  szembe  a  népszerű 
radikális  áramlattal.  Az  akadémiai  beszédben,  a  szentgróthi 
levél  elemzésében  és  a  » Politikai  programmtöredékek«-ben 
folytatja  a  küzdelmet  s  még  egyszer  a  márcziusi  napokban 
(márczius  3-iki  indítványával)  kísérletet  tesz  ellene ;  azutáni 
küzdelme  a  kabineten  belül  —  a  nyilvánosság  előtt  ismeretlenül 
—  folyik.  Szakadatlan  harcz  ez  éveken  át,  mely  egész  további 
szereplésén  átvonul  s  az  adó  és  két  garas  ügye,  a  Tisza-szabá- 
lyozás és  a  közlekedésügy  rendezésének  egész  terve  is  annak 
szolgálatában  áll.  Minden  tette  egy  érv  elvei  mellett;  egész 
élete  azoknak  igazolása.  Míg  szavaival  támadta  az  ellenfél  poli- 
tikáját ;  tetteivel  saját  rendszerének  eredményes  voltát  igazolta. 

Széchenyi  ezen  állásfoglalása  egész  egyéniségével  olyannyira 
összeforrott,  hogy  annak  helyes  felfogása  nélkül  Széchenyi  állam- 
férfiúi egyéniségét  sem  lehet  megérteni.  És  olyannyira  össze- 
forrott a  nemzet  sorsával  ez  az  egyéniség,  hogy  annak  meg- 
értése nélkül  a  nemzet  legújabb  története  sem  érthető. 

Szükséges  tehát  megvizsgálni  a  václakat,  melyek  Széchenyi 
ellen  felhozattak  és  szükséges  azoknak  jogosultságát  igazságos 
s  elfogulatlan  vizsgálat  alá  venni.  Mert  az  egykorúak  köz- 
véleménye nem  ítélhet  igazságosan ;  miként  a  pártos  fél  elfogu- 
latlan bíró  nem  lehet. 

Az  ítélethozás  súlyos  feladata  az  utókort  illeti  meg. 

Határozott,  feltétlen,  megalkuvást  nem  tíírö  ítéletet  kell 
e  kérdésben  az  utókornak  hoznia.  A  történelemben  nem  lehet 
tűrni  a  bálványokat.  Igazságokat  keresünk,  nem  kegyes  elő- 
ítéleteket. És  ha  Széchenyi  következetlen  volt  s  rendszere  az 
események  által  megczáfoltatott :  le  kell  rontani  a  bálványt, 
mert  nem  érdemelt  tiszteletet.  De  ha  bebizonyul,  hogy  Széchenyi 
megérdemelte  az  utókor  tiszteletét,  rendszerének  következetes- 
ségét, helyességét  is  el  kell  az  utókornak   ismernie. 

A  compromissum  a  gyakorlati  politika  kisegítő  eszköze. 
Gyöngeségét,  nem  fölényét  bizonyítja. 

De  a  tudományokban  semmi  compromissumnak  nincs 
helye. 

Nem  lehet  valakitől  megtagadni  az  államférfi  minden 
attribútumát,  és  szobrát  azután  —  minden  lényegétől,  tarta- 
lomtól megfosztva  —  a  dicsőség  templomába  üres  halvány- 
ként beállítani.^ 

Az  államférfi  nagysága  irányának  helyességében  mutat- 
kozik; irányának  helyes  volta  igazolja  egyedül  az  őt  illető 
tiszteletet.  Az  államférfi  politikájától  el  nem  választható ; 
politikájának  értéke  nagyságának  egyedüli  próbaköve. 

í>A  Kelet  Népe«  ellen  a  következetlenség  vádja  emelte- 
tett mindjárt  megjelenésekor  s  Széchenyi  úgy  tűnt  fel  a  tömeg 
szemében,  mint  egy  saját  művétől  megi'iadt  reformátor,  a  ki 
megtagadja,  a  mit  még  tegnap  állított  s  fél  attól,  a  mi  tegnap 
még  óhajtása  volt. 

Súlyos  a  vád,  Széchenyi  egész  egyéniségének  megítélésére 
kiható.  Rendszerének  helyességére,  államférfiúi  nagyságának 
kérdésére  e  vád  igazságos  vagy  igaztalan  volta  szerint  kell 
megadnunk   a   feleletet.    Mert    ha    ez    a    vád    igaz,  értéktelen 

*  Jegyzet.  Lásd  különösen  Grünwald  Béla  >Az  uj  Magyarország* 
és  Beöthy  Ákos  >A  magyar  nemzet  fejlődése*  czímü  müveit. 

414 


SZÉCHENYI    PROBLÉMÁK  41 

Széchenyi  egész  rendszere  és  az  államférfiúi  nagyság  dicsősége 
őt  meg  nem  illeti. 

Vizsgáljuk  meg  előbb,  hogy  a  következetességnek  egy 
államférfi  megítélésénél  milyen  fontossága  van ;  azután  pedig 
Széchenyi  következetességével  foglalkozzunk. 

Mik  az  igazi  államférfiunak  nélkülözhetetlen  alaptulaj- 
donságai ? 

Nagy  államférfiunak  azt  tartjuk,  a  ki  felismeri  a  dolgok 
természetében  levő  törvényszerűséget  s  politikáját  arra  alapítja. 
Ismeri  nemzetét;  ismeri  nemzedékét.  Erejét,  érdekeit,  eszméit, 
érzelmeit.  Tudja,  mi  abban  múló,  esetleges,  lényegtelen.  Tudja, 
mi  az,  a  mi  lényeges,  el  nem  múló,  szükségképeni.  Keresi 
benne  azt,  a  mi  törvényszerű.  Keresi  nemzete  erejének,  érde- 
keinek, eszméinek,  érzelmeinek  természetét.  Ha  azt  megtalálta, 
tudja  mi  az,  a  mi  lényeges,  el  nem  múló  szükségképeni. 
És  akkor  tudja  azt  is,  hogy  mi  az,   a  mi  benne  törvényszerű. 

Ez  a  tudás,  ez  a  meggyőződés  alkotja  az  államférfiú 
politikai  világnézetét.  Ebben  a  politikai  világnézetben  találja 
minden  indokát,  igazolását  az  ő  politikai  rendszere.  Ez  rend- 
szere realitásának  egész  garancziája;  ennek  helyességéből 
következik  politikájának  minden  eredménye.  Ha  pedig  az  a 
politikai  rendszer  helytelennek  bizonyul :  helytelennek  kellett 
az  egész  —  alapjául  szolgáló  —  politikai  világnézletnek  is 
lennie.  És  ha  egy  államférfi  politikai  világnézlete  helytelennek 
bizonyul :  mi  az,  a  mi  államférfiúi  nagysága  mellett  bizonyít  ? 

Az  államférfi  következetessége  politikai  rendszerének  leg- 
biztosabb próbaköve.  A  mely  politikai  rendszer  következetesen 
keresztül  nem  vihető,  az  nem  volt  reális.  Minél  következete- 
sebben vihető  keresztül,  annál  inkább  bebizonyul,  hogy  az 
alapjául  szolgáló  felfogás  a  valósággal  megegyezik. 

A  valóság  felismerése,  az  erőviszonyok  tökéletes  értéke- 
lése, a  fejlődés  szükségképeni  irányának  megtalálása  a  politika 
legnehezebb  feladata.  Az  egyes  elszigetelt  tények  között  meg 
kell  az  összefüggést,  a  vonatkozásokat,  a  törvényszerűséget 
találnia  s  azakot  egy  egységes  világnézletben  összefoglalnia. 
Minden  elvnek,  minden  eszmének  alapja  ez,  minden  érzelem 
ebben  keresi  támaszát.  Nincsen  gondolkozó  lény.  melynek  ne 
lenne  meg  a  maga  világnézlete,  mely  egységbe  foglalja  a  szét- 

szórt  tényeket  s  valamely  elvvel  (vagy  elvekkel)  kapcsolatba 
hozza. 

Nézzük  a  tettek  emberét.  Munkájában  (ha  ez  czéltudatos) 
mindig  valamely  irány  mutatkozik.  Munkásságának  ezen  iránya 
mutatja  az  elvet,  melyet  követ.  Ez  irány  állandósága  az  elvnek 
következetessége.  Ezen  elv  maga  csak  egy  része  annak  a  világ- 
nézletnek,  melyet  követője  magának  a  dolgokról  alkotott 
s  melybe  ezen  elvének  irányával  —  annak  következetes  keresztül- 
vitelével —  beilleszkedni  igyekezett. 

Annak,  hogy  eredményes  munkát  végezhessen,  két  mellőz- 
hetetlen feltétele  van.  Helyes  kell  hogy  legyen  a  világnézlet, 
mely  cselekvésének  alapját  képezi ;  és  következetesen  kell  ehhez 
a  világnézlethez  alkalmazkodnia.  Legyen  helyes  az  eszme  a 
maga  teljességében;  és  vitessék  az  keresztül  a  maga  teljes- 
ségében. 

Még  egy  egyszerű  gépnél  is  az  az  első  feltétel,  hogy 
legyen  helyes  az  alkotásánál  felállított  minden  számítás  és 
hogy  ezek  a  számítások  pontosan  követtessenek.  Ha  a  gyakor- 
latban nem  követhetők  e  számítások,  abból  nem  az  követ- 
kezik, hogy  nem  kell  egyáltalán  számítást  tenni  —  mert 
hiszen,  meggondolva  a  dolgot,  az  egész  mathematika  valójában 
véve  theoria  —  hanem  az,  hogy  helyes  számítást  kell  csinálni. 

Nem  a  következetesség  lehetetlen,  hanem  a  rossz  számí- 
táshoz való  következetesség.  Jó  számítást  kell  csinálni  s  követ- 
kezetes maradni  hozzá  a  gyakorlatban  is.  Minél  jobb  a 
számítás,  annál  következetesebben  kivihető. 

A  következetesség  a  számítás  helyességének  próbája. 
A  következetlenség  a  számítás  helytelenségének  bevallása. 

Azt  mondják,  az  a  theoriák  hibája,  hogy  következetesek. 
Nem  az.  Ha  következetesek,  az  nem  hibájuk,  hanem  próba- 
kövük. Mert  ha  azt  mondjuk  valamely  politikai  rendszerről, 
hogy  annak  következetes  keresztülvitele  lehetetlen  akkor  evvel 
azt  is  kimondottuk,  hogy  annak  az  alapja:  rossz  theoria. 
Mert  rossz  theoria,  helytelen  politikai  rendszer  mindaz,  a  minek 
consequentiái  ellenkeznek  a  valóság  követelményeivel. 

Éppen  az  a  gyakorlati  politika,  melyet  következetesen 
(tehát  a  maga  teljességében)  lehet,  sőt  leéli  is  keresztülvinni. 
A  melyiket  pedig  nem  lehet,  az  rossz  theoria.  Minél  kevésbbé 

lehet  következetesen  kivinni,  annál  inkább  rossz  theoria.  Mert 
a  realitással  annál  több  ponton  ellenkezik. 

A  politikai  viszonyok  valódi  állásának  és  a  politikus 
világnézletének  tökéletesen  összhangzónak  kell  lenni.  A  dolgok 
valódi  állásának  a  politikus  lelkében  tökéletes  képben  kell 
visszatükröződnie.  Nem  szabad  különbségnek  lenni  a  dolgok 
és  a  dolgokról  alkotott  kép  között.  A  következetlenség  mindig 
ilyen  különbség  létét  bizonyítja.  Minél  több  a  különbség  a 
dolgok  és  az  azokról  alkotott  kép  között :  szükségképpen  annál 
nagyobb  a  következetlenség  a  politikusnál,  ki  ettől  a  képtől 
eltérni  —  annak  követésében  következetlenné  válni  —  kénytelen. 

Ha  következetlennek  kell  lennie,  azt  mutatja,  hogy  hely- 
telen volt  eszméje,  mert  azt  követni  nem  lehet.  Ha  pedig 
minden  kérdésben  következetlennek  kellett  lennie :  hibás  volt 
egész  politikai  világnézlete.  Az  államférfiúi  qualitás  a  tények 
helyes  felismerésében  nyilatkozik.  Minél  több  kérdésben  bizo- 
nyült helytelennek  a  tényekről  alkotott  ítélete :  annál  több- 
ször csorbul  meg  ezen  qualitás  alapja.  Ha  pedig  minden 
kérdésben  minden  ítélete  helytelennek  bizonyult :  államférfiúi 
qualitásának  semmi  alapja  nincs. 

Az  államférfiúi  képesség  a  többieknél  kiválóbb  látóerő, 
mely  a  maguk  valóságában   mutatja  a  dolgokat. 

De  soha  többé  nem  hihetünk  annak  látóképességében. 
a  kiről  kiderült,  hogy  soha  semmit  nem  látott  tisztán  és  a 
valóságnak  megfelelően. 

Ezért  fontos  Széchenyi  István  pályájának  következetes- 
ségét bebizonyítani.  Politikai  szempontból  fontos  e  kérdés 
mindig  és  nem  ethikaiból.  Ethikailag  ugyanis  csupán  a  meg- 
győződés feltétlen  és  önzetlen  követése  irányadó.  El  lehet 
képzelni,  hogy  valaki  belátta  politikájának  helytelenségét,  de 
azzal  nem  mer  szakítani.  És  akkor  következetes  ugyan,  de 
ethikailag  mégis  elítélendő,  mert  meggyőződését  nem  követi. 
Viszont  lehetséges  hogy  valaki  szakít  eddigi  politikájával,  bár 
magában  azt  még  mindig  helyesnek  tartja.  Akkor  követke- 
zetlen ugyan,  de  ethikailag  nem  ez  a  hiba,  hanem  az,  hogy 
nem  meggyőződését  követi.  Ethikailag  ez  fontos. 

Politikailag  pedig  az  a  lényeges,  hogy  ez  a  meggyőződés 
—  melyhez  ragaszkodni  ethikai  kötelesség  —  mennyiben  helyes. 

Helyessége  pedig  következetes  keresztülvihetöségétől  függ. 
A  következetlenség  bizonyos  részletekben :  tagadása  az  esz- 
mének némely  pontokon.  A  következetesség :  az  eszme  teljes- 
ségéhez való  ragaszkodás.  Annál  reálisabb  valamely  politikai 
rendszer,  minél  teljesebben  keresztülvihető. 

Hivatkoznak  ezekkel  szemben  a  viszonyok  változásaira 
s  a  megváltozott  viszonyok  új  követelményeire.  Ez  a  felfogás 
a  politikai  szempontok  relativ  voltáról  alkotott  helyes  felfo- 
gásnak helytelen  alkalmazása. 

Változnak  az  idők,  változnak  az  erőviszonyok.  Gyöngéből 
erősek  lesznek,  erősekből  gyöngék.  Új  erők  támadnak ;  régiek 
elmúlnak.  Az  élet  meg  nem  áll. 

Mindez  valóban  így  van.  Mindez  igaz.  Alaptörvénye  ez 
az  egész  életnek,  alaptörvénye  tehát  a  politikai  életnek  is. 
De  éppen  azért  ismernie,  méltányolnia,  számításba  vennie  kellett 
mindezt  a  politikusnak  is. 

Mert  ha  még  a  politikai  élet  alaptörvényét  sem  vette  be 
számításaiba :  mit  érnek  összes  számításai  ?  Hogyan  higyjük, 
hogy  meglátja  a  kérdéseknek  gyakran  oly  bonyolult  igazságait, 
midőn  látjuk,  hogy  elemi  igazságait  sem  látta  meg  ?  Mi  hasznát 
veheti  az  élet  az  olyan  igazságoknak,  melyek  magával  az  élet 
(a  fejlődés,  a  haladás)  tényével  sem  számolnak? 

Az  élő  politikai  test  ismeretét  kívánjuk  a  politikustól, 
nem  pedig  anatómiát.  Nem  érnek  semmit  oly  szabályok, 
melyeket  az  élet  első  jele  halomra  dönt.  Rossz  technikai  szá- 
mítás az,  mely  a  gép  első  működésénél  hamisnak  bizonyul. 
Működő  gépet  kívánunk  és  azt  a  czélt  szolgáló  számításokat. 
Nem  ér  semmit  az  oly  hygienia,  mely  élő  testekre  nem  alkal- 
mazható. A  lélegzés,  a  mozgás,  a  vérnek  keringése  az  élet  a 
maga  egészében,  a  test  természeti  törvényeinek  felismerésénél 
mind  tekintetbe  vétetik.  Csak  a  ki  ezeket  ismeri,  a  ki  ezeknek 
működését  is  törvényszerűnek  ismerte  fel,  állíthat  fel  szabá- 
lyokat. Ezekkel  szükségképpen  számolni  kell ;  ezek  tárgyának 
alaptulajdonságai.  És  mit  szólnánk  azon  orvoshoz,  ki  azt 
mondaná,  hogy  gyógyítási  elvei  azért  nem  válnak  be  betegénél, 
mert  annál  az  élet  valamely  jelenségére  (például  a  lélegzésre) 
absolute  nem  számított? 

Azt  a  politikát,    mely  csak  akkor  helyes,  ha  semmi  sem 

változik,  igen  erőteljesen  jellemezte  Deák  Ferencz,  midőn  azt 
pajtájához  hasonlította,  melyről  bérese  megmondotta,  hogy  még 
sokáig  megáll,  ha  nem  fúj  a  szél. 

Számolnia  kell  tehát  a  politikusnak  a  viszonyok  változá- 
sával, de  nemcsak  (utólag)  a  gyakorlatban,  hanem  (már  elő- 
legesen) elveiben  is.  A  változó  viszonyokkal  számoló  politikai 
elveket  a  viszonyok  változása  nem  czáfolhatja  meg. 

Ha  egy  nagyobb  változás  be  is  áll  a  politikai  életben ; 
—  vizsgáljuk  ezúttal  a  belpolitika  eseményeit  —  annak  a 
változásnak  már  azelőtt  is  nyoma  kellett  hogy  legyen.  Egy 
erős  arisztokráczia  nem  veszti  el  erejét  nyomtalanul ;  erős 
demokráczia  nem  enyészik  el  nyomtalanul. 

Fokozatos  az  erőviszonyok  fejlődése,  miként  az  eszmék 
és  érzelmek  fejlődése  is  fokozatos.  Hiba  észre  nem  venni  a 
fejlődés  tényét ;  de  a  fejlődés  fokozatosságának  tényét  negligálni 
ép  oly  hiba. 

A  fa  rügyezik,  virágzik,  gyümölcsözik.  Nem  ismeri  a  fa 
természetét,  a  kit  meglep  e  változás.  De  időszakok  szerint 
rügyezik,  virágzik  és  gyümölcsözik.  Nem  ismeri  a  fa  természetét, 
a  kit  e  változások,  e  fejlődések  időhöz  kötöttsége,  fokozatossága 
meglepett.  A  fejlődés  is,  a  fokozatosság  is,  természetének  alap- 
törvényeiből következik.  A  ki  e  törvényt  ismeri,  annak  nem 
ismeretlenek.  A  mely  elv  számolt  velők,  azt  meg  nem  liazud- 
tolják. 

Eossz  politikus  az,  a  ki  egy  intézmény,  vagy  rendszer 
hanyatlását  nem  látja  meg.  Élőnek  hiszi  azt,  a  mi  valójában 
halott.  Ot  meglepi  minden  oly  változás,  mely  csak  megmutatja, 
hogy  az  erőviszonyok  mennyire  megváltoztak.  Elvei  ilyenkor 
nem  képesek  irányítani.  Mert  midőn  a  viszonyok  változására 
történik  hivatkozás,  rendesen  csak  annyi  igaz,  hogy  egy  külső 
esemény,  egy  erőpróba  kimutatja,  hogy  az  erőviszonyok  meny- 
nyire megváltoztak.  De  ezen  esemény  többnyire  nem  oka, 
hanem  csak  jele  slz  erőviszonyok  változott  voltának,  Es  ha  a 
tömeg  csak  az  erőpróba  után  veszi  észre,  hogy  az  erőviszonyok 
megváltoztak,  az  államférfinak  a  nélkül  is,  azelőtt  is  észre 
kellene  ezt  vennie.  Mert  hiszen  éppen  az  az  államférfi  fel- 
adata, hogy  felismervén  az  erőviszonyokat,  csak  akkor  engedje 
meg  az  erőpróbát,  ha  az  előnyös  az  ő  czéljaira. 

Midőn  azonban  egy  politikus  a  megváltozott  viszonyokra 
hivatkozik,  ez  többnyire  annak  a  jele,  hogy  az  ellenséges  erők 
növekedését  nem  tudta  maga  idején  észrevenni,  a  nélkül  csi- 
nálta számításait  s  csak  akkor  vette  észre  —  és  igyekszik 
alkalmazkodni  —  midőn  egy  erőpróba  már  kimutatta  azok 
nagyságát,  midőn  tehát  úgy  is  mindenki  érzi  hatásukat. 
És  akkor  az  államférfiúi  tehetség   mire  való  ? 

Ha  pl.  Széchenyi  politikáját  a  rendiségre  alapítja,  oly 
erőviszonyokra  alapít,  melyeknek  rövid  időn  meg  kell  változ- 
niok,  sőt  melyek  már  meg  vannak  bolygatva  a  kor  szelleme 
által.  Midőn  a  rendiség  az  első  támadásokra  ingadozni  kezdett, 
meg  kellett  volna  összes  politikai  rendszerét  változtatnia. 
Éppen  abban,  hogy  az  érőviszonyokban  meglátta,  hogy  mi  az 
állandó,  mi  az  életerős :  állott  politikai  rendszerének  életerős 
állandósága  is.  Minél  állandóbb  erőkre  építünk  annál  állandóbb 
rendszerünk. 

Változtak  a  viszonyok  Széchenyi  pályája  alatt,  de  elvei 
nem  változtak.  Nem  csak  azért,  mert  állandó  erőviszonyokra 
épített,  hanem  azért,  mert  a  változóknak  szükségképpeni  válto- 
zását is  bevette  számításaiba.  Tarthatatlan  volt  a  rendiség ; 
ennek  megváltozására  számított.  Állandó  volt  arisztokratikus 
társadalmunk;  ennek  állandóságát  is  bevette  számításába. 
A  konzervativek  ragaszkodtak  a  rendiséghez,  mert  a  fejlődés 
elvében  nem  hittek.  Kossuthék  mellőzhetőnek  hitték  az  ariszto- 
krácziát,  mert  a  fejlődés  fokozatosságának  elvét  nem  ismerték 
fel.  A  konzervativek  meg  akarták  a  változandót  is  tartani ; 
Kossuth  az  állandót  is  figyelmen  kívül  hagyta. 

Midőn  a  rendiség  romba  dőlt,  a  régi  konzervativek 
megczáfolva  látták  minden  elvüket  s  panaszkodtak  a  viszonyok 
változásáról.  A  viszonyok  azonban  már  akkor  meg  voltak  vál- 
tozva, midőn  Széchenyi  megindította  az  akcziót,  csakhogy  ők 
nem  vették  észre.  Nem  azért  váltak  helytelenné  az  elveik,  mert 
megváltoztak  a  viszonyok,  hanem  azért,  mert  már  eredetileg 
nem  voltak  helyesek.  A  viszonyok  csak  megmutatták,  hogy  a 
valóság  mennyire  más,  mint  a  milyennek  képzelve  megalkották 
elveiket.  Az  események  csak  megmutatták  azt,  a  mit  ők  nem 
vettek  észre  s  a  mit  Széchenyi  észrevett. 

Azonban  csak  a  rendiség  veszítette  el  erejét,  nem  pedig 

az  arisztokratikus  elemek.  Ezeknek  változatlan  erejét  Széchenyi 
—  Kossuthtal  szemben  —  továbbra  is  bevette  számításaiba. 
Az  arisztokráczia  meggyőzésével  akart  kezdettől  fogva  refor- 
mokat s  így  következetes  volt,  midőn  tiltakozott  az  ellen,  hogy 
a  demokráczia  kicsikarni  igyekezett  ezeket.  Következetességének 
alapja  itt  is  az  állandó  erőviszonyokra  éjDÍtett  elvek  állandó 
igazsága  volt. 

Az  erőviszonyok  állandóságából  bizonyos  oppórtunus  elvek 
állandósága  következik.  De  ha  ezen  erők  megváltoznak,  azon 
oppórtunus  elvek  is  megváltoznak,  melyek  erre  alapíttattak. 
Minél  állandóbbak  ezek  az  erők  és  elvek,  annál  tartósabb  az 
egész  politikai  rendszer  is.  Még  sokkal  tartósabb  azonban  e 
rendszer  akkor,  ha  ezen  erők  megváltozása  után  is  helyesnek 
bizonyul.  Mert  akkor  kitűnik,  hogy  ezen  oppórtunus  elveken 
kívül  is  —  a  mik  relative  bármily  állandóak  is,  végered- 
ményben mégis  időlegesek  —  vannak  alapjai,  és  pedig  olyan 
elvi  alapjai,  melyek  mélyen  a  dolgok  természetében  rejlenek. 
És  ezek  azon  elvek,  melyek  egy  politikai  rendszernek  az  idők 
minden  változásin  felül  álló  értéket  biztosítanak. 

Nemcsak  azért  óhajtotta  Széchenyi,  hogy  a  mozgalom 
arisztokratikus  alapon  maradjon,  mert  az  ellenkezők  kivívására 
igen  gyöngéknek  hitte  a  demokratikus  elemeket ;  hanem  azért 
is,  mert  úgy  vélte,  hogy  ez  az  összeütközés  elkerülése  nem- 
csak oppórtunus,  hanem  felesleges  is.  Felesleges  azért,  mert 
ezen  mozgalom  vezetése  és  sikere  az  arisztokrácziának  is 
érdeke.  Nem  támadni  kell  tehát,  hanem  felvilágosítani.  Nem 
csak  azért,  mert  a  támadásra  gyenge  a  demokráczia,  hanem 
azért  is,  mert  a  támadás  felesleges  ott,  a  hol  a  felvilágosítás 
már  czélra  vezet. 

Ezen  felfogása  adja  magyarázatát  annak,  hogy  miért 
tulajdonít  a  modor  és  taktika  kérdéseinek  oly  rendkívüli 
fontosságot.  Nála,  a  ki  az  arisztokrácziát  akarta  felvilágosítani, 
az  érzelemnek,  vagyis  helyesebben  mondva  a  szenvedélyek 
felkeltésének,  kevésben  nyílt  tere  s  azok  nála  kevésbbé  voltak 
veszedelmesek.  O  az  engedmények  praktikus  voltán  magya- 
rázta s  az  érzelmek  közül  legfölebb  a  kötelesség  érzetére  (tehát 
egy  erkölcsi,  soha  nem  túlozható  motívumra)  hivatkozott,  nem 
pedig  a  szenvedélyekre.  Mert  akár  hasznos    volt  a  nemességre 

a  rendiség  megszüntetése,  akár  nagylelkűség :  a  szenvedélyeket 
ezek  az  indokok  nem  igazolták.  De  mihelyt  a  demokráczia 
nevében  Kossuth  vette  kezébe  ezen  ügyet,  álláspontjánál  fogva 
és  egyéniségénél  fogva  egyaránt  a  szenvedélyek  terére  sodor- 
tatott. Mert  ő  nem  praktikus  indokokat  hozott  föl,  nem  a 
kiváltságosokra,  nem  azok  kötelesség-érzetére  hivatkozva,  hanem 
a  tömegekre,  az  elnyomott  osztályra  és  annak  jogaira. 

A  demokráczia,  a  jogra  való  hivatkozás  megkívánta  az 
érzelmi  politikust  s  az  érzelmi  politika  embere  természetétől 
is  sodortatott  ez  álláspont  felé. 

Ez  volt  az  érzelmi  politika  ellen  intézett  támadásának 
egyik  oka.  Erezte  Széchenyi,  hogy  a  hasznosság  és  kötelesség 
teréről  szükségképpen  az  elnyomottak  jogainak  hangoztatása 
felé  terelődik  ezáltal  a  vita.  A  modor  kérdése  tehát  azt 
jelentette,  hogy  az  arisztokráczia  felvilágosítása  vagy  a  demo- 
kráczia felizgatása  és  követelődzésre  való  biztatása  között  kell 
választani. 

Széchenyi  nem  legyőzni,  hanem  meggyőzni  akarta  az 
arisztokrácziát  s  nemcsak  azért,  mert  tekintetbe  vette  az  erő- 
viszonyokat, hanem  azért  —  s  ez  az  ok  fennmarad,  ha  az  erő- 
viszonyok meg  is  változnak  s  rendszerének  ez  egyik  maradandó 
vonását  képezi  —  mert  úgy  volt  meggyőződve,  hogy  a  haladási 
mozgalom  az  arisztokrácziának  magának  is  oly  világos  érdeke, 
hogy  csak  fel  kell  róla  világosítani. 

Ugyanilyen  alapon  áll  Széchenyi  felfogása  az  Ausztriá- 
hoz való  viszonyokra  nézve  is.  Nemcsak  azért  helytelenítette 
a  sérelmi  és  támadó  politikát,  mert  úgy  hitte,  hogy  Magyar- 
ország arra  nem  elég  erős  —  a  mi  elvégre  megváltozhatik  — 
hanem  azért  is,  mert  úgy  volt  meggyőződve,  hogy  minden 
ilyen  összeütközés  felesleges  koczkáztatás.  Felesleges  azért, 
mert  Magyarország  nemzeti  és  szabadelvű  haladása  az  egész 
monarchiának  oly  fontos  érdeke,  hogy  annak  támogatására  meg 
lehet  nyerni  a  monarchia  vezető  embereit,  csak  fel  kell  őket 
erről  világosítani.  Az  érzelmi  politika  azonban  —  és  ezen 
tendencziájánál  fogva  oly  igen  fontos  a  modor  —  ismét 
szükségkép  nem  azok  belátására  hivatkozik,  kiktől  a  monarchia 
ilyen  irányú  vezetése  tényleg  függ,  hanem  hivatkozik  a  nemzet 
jogaira    —    és    szenvedélyeire.     Széchenyi     azonban     nemcsak 

kudarczra  vezetőnek  tartotta  ezt  a  politikát,  hanem  már  csak 
azért  is  feleslegesnek,  mert  siker  esetén  sem  ér  el  semmi  olyan 
előnyt,  a  mit  így  (áldozatok  árán)  esetleg  elérhetünk. 

Ha  Széchenyi  a  haladási  és  a  nemzeti  eszme  kérdésében 
csupán  az  erőviszonyokra  alapította  volna  is  politikai  rend- 
szerét, annak  a  rendszernek  már  akkor  is  oly  alapokat  rakott 
volna,  melyek  az  események  minden  változásaitól  függetlenné 
teszik.  Sem  az  új  arisztokráczia,  sem  Ausztria  az  ő  életében 
annyira  meg  nem  gyengült,  hogy  amaz  e  demokráczia,  emez 
Magyarország  által  támadó  harczban  legyőzethessék.  Széchenyi 
tehát  rendszeréhez  következetes  maradhatott,  mert  annak  meg- 
alkotásánál állandó  erőtényezökkel  vetett  számot,  melyeket  a 
külső  események  csak  pillanatra  neutralizáltak,  hogy  azután 
ismét  érvénybe  lépjen  erejük. 

De  nemcsak  azért  volt  állandó  értékű  az  ő  rendszere, 
mert  állandó  volt  az  arisztokráczia  és  Ausztria  túlsúlya,  hanem 
mert  mind  a  kettő  reánk  nézve  szükséges  és  érdekünkkel  meg- 
egyezik. A  feudális  szerkezetétől  megfosztott  arisztokráczia 
és  a  beolvasztási  kísérletekről  lemondott  Ausztria  ei'eje  az  ő 
nézete  szerint  Magyarország  eminens  érdeke.  Nem  akarta  meg- 
törni az  arisztokrácziát,  mert  úgy  vélte,  hogy  annak  érdeke 
Magyarországéval  összeforrott  s  annak  érdeke  a  keleti  esemé- 
nyek által  mindinkább  közössé  lesz  Magyarország  érdekével  s 
végre  annak  külpolitikája  a  mi  érdekeink  szerint  irányíthati"). 
Nemcsak  állandó  erőkre,  hanem  állandó  elvekre  is  épített. 

Egyik  állandó  elv  —  mint  láttuk  —  az  volt,  hogy 
Ausztria  és  Magyarország  között  és  az  arisztokratikus  és 
dem-okratikus  irány  között  az  összeütközés  feleslege^,  mert 
elégséges,  ha  az  érdekeltek :  a  birodalom  vezetői  és  az  arisz- 
tokráczia felvilágosíttattak,  hogy  a  nemzeti  és  szabadelvű 
haladás  nekik  is  érdekek. 

Volt  azonban  az  összeütközés  elkerülésére  Széchenyinek 
még  egy  más  oka  is.  0  a  birodalmat  és  az  arisztokrácziát 
nemcsak  legyőzhetetlenül  erősnek,  nemcsak  érdekeiről  meg- 
győzhetőnek hitte,  hane>ii  arról  is  meg  volt  győződve,  hogy 
az  arisztokratikus  vezetés  Magyarorsz;ígnak  érdeke  és  a  biro- 
dalommal való  kapcsolat  is  Magyarországnak  érdeke. 

Ez  az  állandó    érvényű    elv    volt   politikájának    alapja  s 

rendszeréhez  való  következetességének  lehetőségét,  sőt  szükséges- 
ségét ez  adta  meg.  Ez  tette  lehetővé,  hogy  politikájához 
mindvégig  következetes  maradjon.  Mert  ha  ezek  az  elvek 
igazak  voltak  1825-ben,  igazaknak  kellett  1841-ben  és  1848- 
ban  is  lenniök.  Mert  semmi  olyas  be  nem  következett,  a  mi 
megváltoztatta  volna  az  erőviszonyokat  és  semmi  olyan  nem 
következhetett  be,  a  mi  megváltoztassa  —  ha  helyesek  voltak 
—  ezen  elveknek  igazságát.  A  demokratikus  áramlat  1841- 
ben  már  kétségkívül  megerősödött  s  az  arisztokráczia  ereje 
kétségkívül  meggyengült.  De  azért  még  1841-ben  is  úgy 
álltak  az  erőviszonyok,  hogy  (mint  1825-ben)  a  demokrácziánál 
hasonlíthatatlanul  erősebb  volt  az  arisztokráczia.  És  ez  a 
lényeges. 

Széchenyinek  tehát  nem  volt  oka  következetlennek  lennie. 
Az  a  demokratikus  áramlat,  mely  oly  erőssé  vált,  az  ö  műve 
volt;  már  keletkezése  előtt  számolt  tehát  vele. 

Rendszere  érdekében  hozta  azt  létre;  különös  lett  volna 
tehát,  hogy  az  ő  rendszerével  ellentétben  legyen. 

Ez  az  áramlat  azért  vált  főként  oly  erőssé,  mert  az 
arisztokráczia  és  a  nemesség  volt  legbuzgóbb  híve.  Már  csak 
azért  is  lehetetlen  lett  volna  —  összeütközés  esetén  —  az 
arisztokráczia  megtörésével  vinni  diadalra  a  demokrácziát.  És 
az  a  körülmény,  hogy  a  haladási  mozgalom  oly  rohamosan 
hódított,  éppen  nem  Kossuthnak  adott  igazat,  hanem  Széchenyi- 
nek, mert  igazolta  ennek  azon  alapelvét,  hogy  a  kiváltságosa- 
kat csak  fel  kell  érdekeikről  világosítani  s  rendre  saját  érde- 
kükben is  a  haladási  mozgalom  mellé  állanak.  A  haladási 
mozgalomnak  már  tapasztalható  tünetei  pedig  még  inkább 
megerősítették  Széchenyit  abban  a  nézetében,  hogy  békés  fejlő- 
dés nem  lehetséges  Magyarországon  másként,  mint  arisztokra- 
tikus alapokon. 

Midőn  tehát  az  erőviszonyokban  minden  változás  daczára 
az  arisztokráczia  nagyobb  ereje  változatlan  maradt :  nem  volt 
oka  megváltoztatnia  az  állandó  erőviszonyokra  alapított 
opportunus  eljárási  módszerét.  Midőn  az  arisztokrácziát  meg- 
győzhetőnek tapasztalta:  nem  volt  szükséges  megváltoztatnia 
az  arisztokráczia  meggy őzhetőségéröl  hirdetett  elveit.  Midőn 
végre    az    arisztokratikus    vezetésnek    mind    nagyobb  szüksége 

mutatkozott  a  radikalizmus  láza  közepette :  nem  volt  oka  az 
arisztokratikus  vezetés  szükségességéről  hirdetett  elveit  meg- 
tagadnia. 

Következetes  lehetett  rendszeréhez,  mert  az  események 
által  igazolva  látta  azt.  ()  a  nemzetet  megmentette  volt 
elpusztulástól,  új  életre  keltve  azt.  De  miként  az  életmentő 
nem  lehet  felelős  a  megmentettnek  későbbi  cselekedeteiért,  — 
ámbár  ha  meg  nem  menti  őt,  kétségkívül  nem  követheti  el  a 
hibát  —  ép  úgy  nem  lehet  Széchenyit  a  haladási  irány  téve- 
déseiért hibáztatni.  Nem  az  orvos  a  hibás,  ha  hibákat  követ 
el  felgyógyult  betege,  bár  ő  adta  vissza  az  egészséget  neki  s 
^íiészség  hiányában  nem  lett  volna  hibák  elkövetésére  sem  módja, 
sem  ereje.  (Ha  nem  így  volna,  akkor  —  félve  a  következ- 
ményektől —  sohasem  volt  szabad  gyógyítani). 

A  haladás  barátja  tehát  nem  vetheti  Széchenyi  szemére, 
hogy  Kossuth  irányának  tévedései  az  ő  hibájából  eredtek.  Ezt 
csak  azok  vethetik  szemére,  a  kiknek  nézete  szerint  minden 
alulról  jövő  mozgalom  egyaránt  hiba.  És  azt  sem  mondhatják, 
hogy  csak  az  ö  irányát  folytatta  Kossuth,  mert  ennek 
aggressziv  demokratikus  iránya  az  ő  rendszerével  homlokegyene- 
sen ellenkező. 

Széchenyi  a  maga  rendszeréhez  mindvégig  következetes 
maradhatott,  mert  állandó  erőviszonyokra  és  állandó  elvekre 
épített.  A  következetesség  az  igazi  államférfiú  nélkülözhetetlen 
alaptulajdonsága.  »Nem  az  eseményeknek  szabad  irányítaniuk 
a  politikát  —  mondotta  Xapoleon  —  hanem  a  politikának 
kell  az  eseményeket  irányítania.  A  ki  minden  közbejött  ese- 
mény által  elragadtatni  hagyja  magát,  annak  egyáltalán  nincs 
politikai  rendszere. « 

így  szólt  Xapoleon,  ki  bizonyára  nem  volt  a  theoriák  embere. 

A  helyes  politikai  rendszer  külső  események  által  sem 
ingattatik  meg,  ha  valóban  állandó  erőkre  és  állandó  elveki'e 
támaszkodik.  Széchenyit  például  egyáltalában  nem  czáfolták 
meg  az  1848-ik  év  eseményei  s  egyáltalán  nem  kényszerítették, 
hogy  elveihez  következetlenné  legyen.  Ugyanaz  az  eset  állott 
itt  be  a  nemzeti  politika  terén,  mint  a  mely  a  szabadelvű 
haladás  terén  1841-ben  mutatkozott.  A  nemzeti  irány  kétség- 
kívül   megerősödött,    az     összbirodalom    az    eseménvek     által 

kétségkívül  meggyengíttetett.  Változtak  az  erők,  de  az  erők 
viszonya  annyiban  mégis  változatlan  maradt,  hogy  Magyar- 
ország mégis  a  gyengébb  fél  volt  most  is,  az  erősebb  pedig 
Ausztria.  Ha  már  az  oíjportimiis  szempontok  is  változat- 
lanok maradtak,  mennyivel  inkább  változatlannak  kellett  az 
elvi  szempontoknak  lenni.  Ezek  az  elvek  —  miként  annak 
idején  a  haladási  kérdésekben  az  ő  arisztokratikus  elvei  — 
az  események  által  meg  nem  czáfoltattak,  sőt  inkább  beigazo- 
lást  nyertek. 

Midőn  Széchenyi  azt  látta,  hogy  az  európai  foradalom 
eseményei  által  a  monarchia  nyugatról  mindinkább  kelet  felé 
szoríttatik :  nem  volt  oka  azon  elvéhez  következetlennek  lennie, 
hogy  a  monarchia  érdeke  Magyarország  érdekével  az  idők 
folytán  mindinkább  azonosul.  És  midőn  látta,  hogy  az  európai 
forradalom  mindinkább  azon  munkál,  hogy  a  monarchia  súly- 
pontjává Magyarország  legyen  :  nem  volt  oka  megtagadnia  azon 
elvét,  hogy  a  monarchiával  való  szolidaritás  Magyarországnak 
elsőrendű  nagy  érdeke. 

Egy  helyes,  reális  i^olitikai  rendszerhez  következetes 
maradhat  az  államférfi  és  következetes  is  kell,  hogy  maradjon, 
mert  csak  annak  az  alapján  csinálhat  reális  politikát.  Egy 
politikai  irányzatra  nem  lehet  súlyosabb  kritikát  mondani, 
mint  azt,  hogy  csak  a  hozzá  való  következetlenséggel  —  a  tőle 
való  eltéréssel  —  lehet  csinálni  reális  politikát.  A  politikának  a 
czélra  vezető  utat  kell  megmutatnia  és  hogyan  bízzunk  abban,  a 
ki  megmutatja  az  utat,  de  előre  megmondja,  hogy  azon  czé- 
lunkhoz  jutni  nem  lehet.  Mit  ér  az  a  politika,  melynél  az  elv 
megszűnik  ott,  a  hol  kezdődik  a  realitás  s  a  melynek  élet- 
képességéhez az  elvtől  való  eltérés  alapfeltételnek  bizonyult? 
Mit  ér  az  óra,  melyet  azon  megjegyzéssel  kapunk,  hogy  az 
sohasem  mutatja  helyesen  az  időt?  Mit  ér  az  olyan  térkép, 
melyhez  igazodni  a  terepnek  egyetlen  egy  pontjában  sem  lehet  ? 
Ha  követjük :  tévedésbe  esünk ;  lia  nem  követjük :  felesleges. 

Az  államférfinak  nemzete  egyéniségét  kell  ismernie.  Nem 
az  esetleges,  változó  vonásokat,  hanem  azokat,  a  melyek  a 
nemzeti  egyéniség  alaptermészetét  képezik.  A  ki  az  esetleges 
változó  vonásokból  indul  ki,  azt  az  eseményeknek  minden 
változása  megzavarja. 

Széchenyit  rendszerébe  vetett  hitében  az  eseményeknek 
semmi  változása  sem  zavarhatta  meg.  Nemcsak  azért,  mert 
azok  alapjában  véve  nem  változtatták  -meg  az  erőviszonyokat, 
hanem  azért  is,  mert  nem  változtathatták  meg  az  érdek- 
közösségben vetett  hitét. 

A  külpolitika  eseményeit  —  igaz  —  nem  lehet  kiszámí- 
tani. De  ha  joggal  gúnyolta  a  Bach-rendszert  Deák  Ferencz, 
hogy  az  csak  úgy  áll  fenn,  ha  meg  nem  zavarják  külpolitika 
eseményei ;  ép  oly  joggal  lehetett  e  gúnyt  azokkal  szemben 
alkalmazni  —  ezek  közé  azonban  Széchenyit  nem  lehet  számí- 
tani —  a  kiknek  egész  magyar  politikai  rendszerük  arra  a 
feltételre  volt  alakítva,  hogy  csak  úgy  állhat  meg  »ha  nem 
fúj  a  szél«.  (Es  ugyanez  áll  Széchenyi  azon  ellenfeleire,  kik- 
nek politikai  számításai  szintén  abban  kulmináltak,  hogy  a 
monarchiának  össze  kell  omlania  —  mert  fúj  a  szél). 

A  következetlenség  oka  a  politikusoknál  gyakran  az, 
hogy  az  események  napi  fordulatainak  túlságos  súlyt  tulaj- 
donítanak s  inkább  észreveszik  azt,  a  mi  változó  —  a  minek 
megnyilatkozása  legzajosabb  —  mint  azt,  a  mi  maradandó, 
állandó,  latens  erő.  Pedig  éppen  a  latens  és  az  álland<j 
erük  iránti  érzék  az,  a  mi  az  államférfit  a  tömegtől  meg- 
különbözteti. 

Ha  Széchenyi  túlbecsülte  volna  1841-ben  a  demokrá- 
czia  erejét,  neki  is  következetlenségbe  kellett  volna  esnie. 
Akkor  azt  kellene  róla  mondani,  hogy  pályája  második  felében 
hibásan  ismerte  fel  a  viszonyok  erejét,  mert  úgy  hitte,  hogy 
azok  megczáfolják,  midőn  valójában  éppen  igazat  adtak  neki. 
Akkor  —  az  erőviszonyokra  nézve  —  azt  kellene  mondanunk, 
hogy  pályája  első  felében  felállított  diagnózisa  csak  hiten  és 
nem  meggyőződésen  alapult.  A  ki  elhagyja  vagy  megtagadja 
az  események  által  helyesnek  bizonyult  rendszerét,  nemcsak 
ezen  lépésével  csinál  hibás  politikát,  hanem  elárulja  azt  is, 
hogy  régi  —  helyes  —  rendszerét  sem  értette  valóban  át,  hogy 
nem  ismerte  annak  minden  indokát  és  erejét,  hogy  tehát 
ahhoz  nem  állandó  elvek  csatolták,  hanem  a  körülmények, 
egyéni  hajlamok,  vagy  az  államéletnek  változó,  jelentéktelen 
tünetei.  Ha  az  állandó  erőkre  épített  volna,  állandó  maradt 
volna  politikai  iránya  is. 

Lehetséges  azonban,  hogy  az  erőviszonyok  tekintetében 
csalódás  éri  a  politikust.  Ez  kétségtelenül  hiba.  De  minden 
politikai  rendszernek  vannak  —  ezen  opportunus  szempontokon 
felül  álló  —  elvi  alapjai,  melyeknek  nem  szabad,  mert  nem 
lehet  megváltozniok.  Ha  tehát  Széchenyinek  az  erőviszonyokra 
vonatkozó  mérlegét  az  1841-iki  és  az  1848-iki  év  még  meg  is^ 
változtatta  volna :  neki  csak  annyiban  lehetett  volna  követ- 
kezetlenné lennie,  hogy  ezentúl  a  magyar  és  demokratikus 
irányt  az  összbirodalmi  és  arisztokratikus  iránynyal  szemben 
erősebbnek  ismerte  volna  be.  De  azon  az  elvén  még  e  tények 
sem  változtattak  volna,  hogy  valóban  érdekközösség  létezett  az 
arisztokratikus  és  demokratikus  elemek  között,  valamint  Magyar- 
ország és  Ausztria  között  s  a  viszonyok  változása  daczára  is 
az  érdekközösség  ezen  elve  ne  legyen  ép  oly  helyes  és  ne 
legyen  ép  oly  helyes  és  változatlan  az  ezen  elvre  alapított 
politika. 

Az  állandóság  felismerése  teszi  az  államférfit ;  az  teszi 
tartóssá  rendszerét.  Midőn  az  erőviszonyok  állandóságát  fel- 
ismeri, evvel  felismerte  az  államéletben  az  állandó  tényeTcet. 
Változnak  ezek  is,  de  minél  állandóbbak,  annál  tartósabbak 
az  arra  alapított  opportunus  tekintetek.  Midőn  pedig  állandó 
elvéket  sikerül  felállítania,  akkor  sikerült  az  államélet  tényeiben 
a  törvényszerűséget  is  feltalálnia.  Ez  pedig  még  állandóbb 
erőviszonyokon  alapul,  oly  állandókon,  hogy  azok  megválto- 
zásával az  állam  összes  alapjaiban  megváltozik.  A  ki  ezt  fel- 
ismerte, az  a  nemzet  egyéniségét  ismerte  fel,  annak  életfel- 
tételeit, viszonyainak  törvényszerűségét,  szóval  a  nemzeti 
politikát.  Ehhez  pedig  következetlennek  lennie  sohasem  szalmád. 

De  nemcsak  abban  nyilvánul  meg  az  államféríiui  tehetség, 
hogy  mennyire  állandók  a  tények  és  az  elvek,  melyekre  poli- 
tikáját alapította;  hanem  abban  is,  hogy  mennyire  konkrét, 
mennyire  specziális  mindaz,  a  mit  —  ezen  erők  alapján  és  ezen 
elvek  érdekében  —  mint  követendő  irányt  kitűz.  Mert  csak 
az  a  politikai  elv  bír  reális  irányító  hatással,  mely  az  álta- 
lánosságba nem  vész  bele,  hanem  konkrét .  czéloknak  konkrét 
eszközeire  mutat.  Ennek  hiányában  lehetetlen  a  következe- 
tesség ellenőrzése,  mert  különböző  irányokat  ugyanazon  elv 
takar. 

428 


SZÉCHENYI    PROBLÉMÁK  55 

A  haladási  eszme  pl.  ilyen  általános  elv,  melyre  Dessewfty 
Auréltól  Madarász  Lászlóig  mindenki  egyaránt  hivatkozott. 
De  micsoda  következetesség  volna  azé-  a  politikusé,  a  ki  a 
két  szélsőség  között  megtette  már  az  utat  s  a  haladási  eszmére, 
mint  pályájának  mindig  szigorúan  követett  vezérfonalára 
hivatkozik.  (A  nemzeti  eszmére  ugyanez  áll.)  Ugyanily  joggal 
a  világ  legkövetkezetlenebb  politikusai  joggal  hivatkozhatnának 
arra,  hogy  mindig  hazájuk  javát  akarták.  Azaz,  hogy  mindig 
azt  akarták,  a  miről  úgy  vélték,  hogy  helyes.  Itt  már  elértük 
az  ilyen  okoskodások  végső  indokát  és  láthatjuk,  hogy  az 
végeredményben  nem  politikai,  hanem  ethiJcai  természetű. 

A  politikai  rendszerek  rendeltetése  azonban  éppen  az, 
hogy  megmutassák,  hogy  milyen  irányban,  milyen  eszközökkel 
lehet  és  kell  elérni  a  haza  javát  s  diadalra  vinni  a  nemzeti 
és  a  haladási  irányt.  És  éppen  ez  a  politikai  következetlenség, 
hogyha  valaki  ezen  irányhoz,  ezen  elvekhez  hü  nem  marad. 
Akkor  elismerhetjük,  hogy  ethikailag  következetes,  mert  mindig 
a  helyesért,  a  jóért  és  nemesért  lelkesül ;  de  meg  kell  tagadnunk 
tőle  a  politikai  következetességet,  mert  mindig  másban  és  másutt 
keresi  azt. 

A  politikai  irány  megvalósításánál  a  keresztülvitel  mód- 
jának minél  konkrétebb  megjelölése  tehát  ép  oly  fontos  egy 
politikai  rendszer  kiválóságára  nézve,  mint  azon  erőknek  és 
elveknek  állandósága,  melyekre  ezen  irány  építtetett.  Az  illlam- 
férfiui  következetesség  ezen  két  feltétel  mellett  a  gyakorlatias- 
sággal nemcsak  hogy  nem  ellenkezik,  hanem  éppen  a  követ- 
kezetlenség —  a  helyes  diagnózishoz  és  a  helyes  orvosszerekhe/. 
való  következetlenség  —  teszi  gyakorlatiatlanná  azt  a  politikát. 

A  következetesség  azonljan  —  ha  helyes  a  rendszer, 
melyhez  következetesek  maradunk  —  nemcsak  a  helyes  poli- 
tika biztosítéka,  hanem  alkotmányos  szempontból  is  kiváló 
fontosságú.  A  következetesség  megkövetelése  lényegesen  korlá- 
tozza a  pártpolitikát,  mert  kényszeríti  a  közélet  vezető  embereit, 
hogy  csak  oly  elveket  hirdessenek,  melyek  következetesen  meg- 
valósíthatók. A  parlamentarizmusnak  is  egyik  legfőbb  előnye 
ez,  de  minden  intézménynek  csak  a  közszellem  ad  erőt  s  a 
parlamenti  váltógazdaság  következet^esség  nélkül  elveszti  minden 
erejét.  De  szükséges    a    következetesség    a    nem    parlamentáris 

országokban  is,  mert  a  politikusokat    eszméikhez    még   jobban 

—  a  közvélemény  kényszerítő  erejével  is  —  hozzáköti  s  midőn 
így  a  politikust  politikai  eszméivel  azonossá,  tőle  elválhatat- 
lanná  teszi :  nemcsak  arra  szorítja  a  politikusokat,  hogy  meg- 
fontolják azt  a  politikai  elvet,  melytől  többé  nem  engedi 
elválni  a  közvélemény ;  hanem  arra  is  garanczia,  hogy  a  poli- 
tikusokat állásfoglalásukban  ne  vezethessék  egyéni  indokok, 
érdekek,  szenvedélyek  vagy  hangulatok. 

Ezért  oly  fontos  a  következetesség,  s  ezért  oly  fontosak 
alapfeltételei :  az  erők  és  elvek  állandósága,  a  módok  és  eszközök 
minél  konkrétabb  speczializálása. 

Az  a  politikai  rendszer,  melynek  alapját  ezen  feltételek 
képezik :  a  nemzet  egyéniségén  alapúi. 

A  nemzeti  egyéniségben  felismeri  azt,  a  mi  törvényszerű 

—  a  mi  állandó,  a  mire  következetesen  lehet  mint  tényezőre 
számítani  —  és  felállítja  ennek  alapján  az  életrendi  szabályokat 
(a  pillanatnyi  közhangulat  csak  azt  mutatja,  hogy  mit  hisznek 
egy  adott  pillanatban  a  közvélemény  vezetői  szubjektive  a 
nemzet  egyéniségéből  kifolyónak ;  de  gyakran  éppen  nem  bizo- 
nyítja, hogy  mi  valóban  az ;  miként  a  beteg  saját  észleletei 
az  objektív  kórtünetekkel  egyáltalán  nem  mindig  vágnak 
össze  és  miként  az  ember  jiillanatnyi  hangulatai  gyakran 
csak  körülményeinek  kifolyásai  s  inkább  azokra  vagy  pedig 
az  emberi  életkor  bizonyos  szakaira,  mint  az  illető  egyéni- 
ségére jellemzőbbek). 

Éppen  abban  különbözik  a  gyakorlati  politikai  elvtől  a 
rossz  theoria,  hogy  a  nemzeti  egyéniséget  nem  veszi  kellőleg 
tekintetbe.  Általános  igazságot  állít  fel  s  a  specziális  körül- 
ményekre kevés  súlyt  helyez. 

Midőn  egész  Európa  minden  művelt  országát  eltöltötte 
a  franczia  felvilágosodás  szelleme,  ezen  eszmék  apostolai  nem 
vették  észre  ezen  egyforma  felszín  alatt  a  különböző,  latens 
erőtényezők  azon  egész  összességét,  melyek  az  egyes  országok 
nemzeti  egyéniségét  alkották.  A  napóleoni  hadjáratokban  ezen 
nemzeti  egyéniségek  oly  erőteljesen  nyilatkoztak  meg,  hogy 
rossz  theoriának  bizonyult  mindazon  politikai  elv  —  Rousseau 
rendszerének  minden  idegen  másolata  —  a  mely  ezen  erőkre 
nem    számított.    Rossz    theoriának    bizonyult,   melyhez    követ- 

kezetesen  maradva  nem  lehetett  gyakorlati  politikát  csinálni. 
Nem  lehetett  pedig  azért,  mert  a  következetesség  valamely 
politikai  elv  gyakorlati  voltának  legbiztosabb  próbaköve. 

De  a  rossz  theoriák  hibája  nemcsak  az,  hogy  túlságosan 
általánosítva  mellőzi  —  gyakran  csak  múló  tünetektől  meg- 
tévesztve —  a  nemzet  egyéniségében  rejlő  álland()  erőket ; 
hanem  az  is,  hogy  nemcsak  a  diagnózisban,  hanem  az  orvosi 
szerekben  is  általános  elvekből  indulván  ki,  a  megvalósítás 
módjait  és  eszközeit  sem  jelöli  konkrété  meg. 

Minden  politikai  rendszer  feladata  az,  hogy  kimutassa 
egy  nemzet  főbb  életjelenségeinek  alapelveit  és  állítson  fel 
alapelveket  azoknak  további  irányítására.  Találja  meg  az  elvet, 
mely  a  nemzeti  fejlődés  tényeiben  megnyilatkozik  s  irányítsa 
ezen  elv  szerint  —  a  további  fejlődés  czélja  felé  —  a  tényeket. 
Meg  kell  a  tényekben  az  eszmét  találnia,  s  bele  kell  vinnie 
az  eszmét  az  összes  tényeknek  irányításába.  Az  eszme  és  a 
reális  élet  összhangba  hozatala  az  ő  feladata.  Reálisnak  kell 
lennie  az  eszmékkel  szemben,  hogy  azok  kivihetőség  tekinte- 
tében igen  magasra  ne  helyeztessenek.  De  ha  reális  kritikával 
az  elv  megállapíttatott,  ideálisnak  kell  a  tényekkel  szemben 
lennie,  igyekezvén,  hogy  azoknak  irányítása  az  elvek  magas- 
latára felemeltessék.  Az  érzelmi  politika  azonban  rendszerint 
akkor  ideális,  midőn  a  tényállást  kell  megállapítania  s  így  oly 
elveket  állít  fel,  melyeket  megvalósítani,  nem  lehet  s  melyeknek 
lehetetlensége  kiderülvén,  a  tények  irányításában  opportunizmus 
veszi  át  az  idealizmus  helyét.  Mert  csak  reáhs  alapon  lehet 
csinálni  ideális  politikát,  rossz  haditervvel  pedig  nem  győzni, 
hanem  csak  futni  lehet. 

Az  állam  férfiúnak  tehát  úgy  a  diagnózis  megállapításá- 
ban, mint  az  orvosi  szerek  rendelésében  a  nemzet  egyéniségéből 
kell  kiindulnia.  A  nemzet  egyéniségét  pedig  körülményei,  erő- 
viszonyai és  a  közszellem  iránya  és  ereje  —  természetesen 
csak  az  állandó  irány  —  határozza  meg. 

A  rossz  theoria  hibája  az,  hogy  sem  a  diagnózisban, 
sem  az  orvosszerekben  a  nemzet  egyéniségére  kellő  tekintettel 
nincsenek  s  —  nem  az  állandót  és  a  konkrétot  keresve  — 
általános  szempontokból  kiindulva,  általános  rendszabályok 
javaslásával  megelégszenek.  Eötvös  József  báró  politikája  ezen 

irányban  typikus,  de  beleestek  egyes  kérdésekben  egyébként 
igen  gyakorlati  emberek  is  e  hibába;  csakhogy,  raíg  amazok- 
nál ez  kivételes  eset,  nála  mondhatni  szabály. 

A  liberalizmus  általános  igazságaiból  kiindulva  pl.  a 
nemzetiségi  kérdésben  az  egyenjogúsítás  —  általános  szem- 
pontból indokolható  —  rendszabályát  javasolta.  Nem  volt 
híve  a  faji  törekvéseknek  s  azt  óhajtotta,  hogy  a  haladás  közös 
elve  háttérbe  szorítsa  azokat.  Nem  számolt  azonban  azokkal 
az  állandó  erőkkel,  a  melyeket  nemzetiségi  irányzatnak  neve- 
zünk, sem  azoknak  tényleges  tendencziájával.  Ezen  tendencziák 
szabad  érvényesülést  nyerve  éppen  a  közös  haladás  közös  irányát 
veszélyeztetnék  és  éppen  azoknak  a  faji  törekvéseknek  harczát 
idéznék  elő,  melyeket  közéletünkből  kizártnak  akart  látni. 
Altalános  szempontból  indulva  ki,  nem  látta  meg  az  állandó 
erők  természetét,  melyek  a  nemzeti  egyéniség  —  a  specziális 
viszonyok  és  tendencziák  —  egyik  részét  teszi. 

A  rossz  theoriák  második  hibájának  azt  mondottuk,  hogy 
a  megvalósítás  módjaira  nézve  is  csak  általánosságokat  ad  s 
nem  a  specziális  viszonyokból  merít.  Feltűnő  Eötvösnél  ez  a 
» Kelet  Népe«  bírálatánál.  O  a  haladás  általános  eszméjéért 
lelkesült,  de  nem  vette  észre  a  haladási  elv  megvalósítására 
megkísérlett  két  konkrét  irány  közötti  áthidalhatatlan  ellentétet. 

A  nemzeti  egyéniség  —  a  specziális  követelmények  — 
iránti  érzéketlensége  a  részletkérdésekben  is  nyilatkozik.  Szemére 
vetik  Széchenyinek,  hogy  akadémiát  csinált,  midőn  még  gyarló 
a  népoktatás  és  •  lánczhidat  építtetett,  midőn  még  gyarlók 
az  országutak,  de  az  elemi  iskolák  ügye  nem  tőlünk  függött, 
hanem  a  kormánytól;  Széchenyi  tehát  ott  űzte  tevékenységét 
hol  erre  tere  nyílt.  A  lehetőség  szempontja  már  magában 
igazolná,  ha  nem  lettek  volna  még  más  indokai  is.  Grondolt 
ő  is  a  közlekedési  ügy  egyéb  részleteire  s  az  országos  pénztár 
később  felvetett  kérdésének,  a  felelősség  elvének  megállapításán 
kívül  ép  ennek  rendezése  volt  feladata.  De  az  ilyen  reformok 
alapfeltétele  volt :  rést  ütni  a  nemesi  kiváltságokon  s  a  nemesi 
nem  fizetés  elvén,  rést  ütni  leginkább  in  principio.  És  ez  a 
czél  volt  az,  mely  a  lánczhíd  által  tényleg  el  is  éretett. 

Az  akadémia  által  Széchenyi  hasonlóképpen  nemcsak  a 
kultúrát    akarta    emelni,    hanem    a    nyelvet    is.    Ezt    akarta 

mívelve,  fejlesztve  látni ;    tudván,    hogy   az  extensi vitás  legbiz- 
tosabb eszköze  a  kiváló  (lualitás. 

Még  egy  szempont  volt,  mely  halaszthatóvá  tette  Széchenyi 
szemében  a  népnevelés  ügyét.  0  tudniillik  várni  akart  evvel 
addig,  míg  a  hűbériség  maradványait  maga  az  arisztokráczia 
dönti  le,  nehogy  a  fennálló  viszonyok  igazságtalanságai  a  fel- 
világosodott nép  felháborodásának  méltó  tárgyai  legyenek. 
Polgári  szabadságot  akart  előbb  mindenkinek,  azután  nép- 
nevelést; azután  politikai  szabadságot  azoknak,  kiket  a  nevelés 
arra  képesített. 

Mindezen  szempontok  a  nemzet  egyéniségének  —  a  spe- 
cziális  viszonyok  és  specziális  következmények  —  szigorú 
szemmeltartására  mutatnak.  Éhez  a  rendszerhez  lehetett 
következetes ;  következetlennek  lennie  hozzája  nem  is  lehetett. 
Mert  az  ezen  rendszerhez  való  következetesség  nem  volt  egyéb 
mint  az  élet,  mint  az  eszme  követelményeihez  való  egyaránt 
íszigorú  ragaszkodás. 

Ebből  a  szigorú  következetességből  —  eszméje  életrevaló- 
ságába vetett,  megalkuvást  nem  lűrő  hitéből  —  kiindulva  lehet 
csak  igazságosan  megítélni  Széchenyi  egész  rendszerét  s  az 
egész  polémiát,  melyet  Kossuth  ellen  folytatott.  A  ki  e  követ- 
kezetességet meglátja  rendszerében,  lehetetlen  azt  is  nem  látnia, 
hogy  ugyanazon  rendszert  védi  Dessewffy  József,  Wesselényi 
és  Kossuth  ellenében,  s  hogy  nemcsak  az  ő  rendszerén  vonúi 
végig  bizonyos  veres  fonál,  hanem  ellenkező  álláspontjaik  külön- 
bözősége daczára,  ellenfelei  álláspontjaiban  is  vannak  közös 
vonások,  ellentétek  és  kifogások,  melyek  ellen  Széchenyinek 
egész  pályáján  kellett  küzdenie. 

Széchenyi  az  álomkórságból  felébresztette  nemzetét.  Fel-^ 
ismerte  nemzete^  etn'énisegel  es  politikáját  arra  alapította. 
De  azoknak  a  nemzedékeknek  szelTémg;  méTyekíel  egjtttt 
működött,  az  övétől  —  az  ő  erős  egyéniségének  és  európai  felfogá- 
sának igen  sok  szempontjaitól,  —  sok  tekintetben  különbözött. 
Ezeknek  az  ellentéteknek  volt  említett  három  ellenféle  typikus 
képviselője  s  ezeknek  állásfoglalásában  a  közös  vonást  meg- 
keresni lesz  most  további  feladatunk. 

Á  Széchenyi  és  Wesselényi  közötti  politikai  ellentét  már 
csak    ez    utóbbinak    Kossuthoz    való    szoros     viszonyából    is 

érthető  s  politikájuk  közösségéből  is  nyilvánvaló.  Csak  azt 
kell  konstatálnunk,  hogy  AVesselényi  Széchenyinek  rangtársa 
volt  és  ifjúkori  jóbarátja.  Nem  a  demokráczia  embere  iránti 
féltékenység  és  nem  a  Kossuth  személye  iránti  ellenszenv  volt 
a  » Kelet  Népe«  megírásának  oka.  Ugyanazon  politikai  ellentét 
már  jóval  azelőtt  elszakíttatta  vele  egy  oly  barátság  kötelékét, 
mely  fellengzős  idealizmussal,  szíveik  legbelsőbb  titkának  fel- 
tárásával, a  tökéletesedés  és  önjavítás  nemes  versenyében 
kezdődött,  s  melynek  az  elvek  ellentétességében  kellett  elpusz- 
tulnia. Ideális  megszakadási  oka  egy  ideális  barátságnak, 
melyet  a  közös  ügy  iránti  lelkesedés,  melyet  a  nemes  eszmék 
iránti  odaadás  teremtett  meg,  hogy  idővel  ugyanaz  is  szakítsa 
szét.  Ha  azonban  tekintjük  Wesselényi  erős  dynastikus  és 
arisztokratikus  érzületét  s  pl.  a  nemzetiségi  kérdés  veszélyei 
iránt  táplált  aggodalmait;  szinte  azt  kell  hinnünk,  hogy 
többször  vitte  őt  vérmérséklete  és  külső  körülményeinek  kény- 
szere oly  irányba,  melyet  Széchenyi  nem  helyeselt,  mint  az 
elvek  és  politikai  rendszer  tudatos  ellentétessége.  A  gravami- 
nális  és  izgató  politikához  való  ragaszkodás  miatt  Széchenyi 
azonban  Wesselényivel  nem  kerülvén  nyilt  összeütközésre,  a 
kettő  közötti  ellentét  nem  áll  oly  világosan  és  minden  indo- 
kaiban részletesen  kifejtve  előttünk,  mint  akár  a  Kossuth, 
akár  a  Dessewffy  elleni  polémia.  Annyi  azonljan  világosan 
látszik,  hogy  Wesselényi  is  —  miként  a  » Pesti  Hírlapban « 
Kossuth  —  az  izgatás  embere  volt,  kit  csak  úgy  lehet  — 
Széchenyi  szempontjából  is  és  igazságosan  —  megítélni,  ha 
sohasem  felejtjük  el  azt  az  igazságot,  hogy  a  vezető  politikus 
által  hangoztatott  elv  nem  mint  eszme,  hanem  mint  tett  bírá- 
landó el;  nem  objektív  értelme  szerint,  hanem  a  tömegre  tett 
szubjektív  hatás  után.  Nem  aszerint,  hogy  milyen  politikát 
javasol  eszmeileg,  hanem,  hogy  ezen  eszméknek  mikor  és  mely 
módon  való  hangoztatása  által,  vagy  más  eszmék  hangoztatá- 
sának elmulasztása  által  tényleg  minő  politika  keletkezését 
mozdítja  elö. 

A  AVesselényivel  való  ellentétnél  sokkal  részletesebben 
áll  előttünk  a  Dessewffy  Józseffel  való  s  csodálkozva  kell 
látnunk,  mennyi  közös  vonás  van  ezen  polémia  között,  a  melyet 
a  merész  reformátornak  kell    vívnia    és    azon    polémia    között, 

a  melyben  Kossuth  radikalizmusával  szembon  mint  mérséklőnek 
kell  fellépnie.  Érdekes  és  nagyfontosságú  ennélfogva  ezen  két 
polémiában  minden  közös  vonás,  aktaszerüleg  kell  azok  mindeni- 
kének felhozatnia,  mert  nemcsak  Széchenyi  következetességére 
nézve  képeznek  bizonyítékokat,  hanem  Kossuth  elleni  fellépésének 
elbírálásánál  is,  az  ellene  felhangzott  vádak  alaptalanságának 
bizonyítására  is  érdekes  adatokat  és  új  szempontokat  nyújtanak. 

Legérdekesebb,  hogy  már  első  politikai  ellenfelével  szem- 
ben is  az  ész  és  szív  később  oly  híressé  vált  megkülönbözte- 
tésével kell  foglalkoznia.  Valóban  számoló  reformátor  és  nem 
izgató  az,  a  kinek  módjában  van  a  régi  rend  védelmezőjével 
szemben  az  ész  felsőbbségét  hangoztatnia,  mondván,  hogy 
»lágy  szív,  melylyel  a  fő  nem  párosulhat,  több  kárt  okoz  a 
világ  hátán,  mint  a  mennyit  szép,  nemes,  de  annyiszor  éretlen 
gerjedelmei  megérdemelnek «.  (»Világ«  148.  1.,  akadémiai  kiadás.) 
Tehát  nem  a  saját  maga  művétől  megijedt  mérséklő  ürügye 
ez  az  érzelmi,  politika  ellen,  nem  ily  indulaton  alapulnak 
későbbi  kitörései  és  aggodalmai,  hanem  oly  erős  meggyőző- 
désen, melyet  pályája  első  felében  a  régi  rend  megtámadása 
közben  is  hangoztatott,  s  melyet  minden  józan  politika  alap- 
jának tartott.  Valamint  a  jószívű  pipázó  több  helyiséget  tesz 
hamuvá  sejdítlen,  mint  a  rosszszívű  gyújtogató  készakarva, 
úgy  foly  több  szerencsétlenség  jó  szívből,  melynek  ura  rossz  fő. 
mint  rossz  szívből,  melynek  ura  jó  fő.  (»Világ«   2011.1.^ 

Már  akkor  is  küzdenie  kellett  azon  felfogással,  mely 
nem  tudta  megérteni,  hogy  politikai  szempont  az,  mely  a 
szívnek  az  ész  alá  rendeltését  hirdetteti  vele  s  mely  meg- 
maradván az  érzelmi  politika  terén,  Széchenyit  a  szívtelenség 
vádjával  illeti.  A  »Taglalat«  245.1.  Dessewffy  itt  azt  mondja 
Széchenyiről:  »Nem  hiszem,  hogy  nem  árt  némelykor  esze 
szíve  érzeményeinek«.  Azokkal  szemben,  kik  szeretik  úgy  tün- 
tetni fel  Széchenyit,  mint  a  ki  nem  az  ész  alá  rendelni,  hanem 
teljesen  mellőzni  óhajtotta  az  érzelmeket,  rendkívül  jellemző 
az  a  felháborodás,  melylyel  Széchenyi  a  szívtelenség  vádját 
visszautasítja,  szemére  hányván  tnglalójának,  hogy  könnyel- 
műen sértette  meg.  éppen  ott,  hol  embernek  ítélni  nem  szabad, 
a  hol  bíró  csak  Isten  lehet,  ki  a  szív  legbelsőbb  rugóit  látja. 
(»Világ«   184.  1.) 

De  éppen  ezért,  mert  nem  akarta  tűrni  az  érzelmi  poli- 
tikát, valamint  később  támadja  Kossuthot,  mondván,  hogy  »a 
vezérnek  csatákat  kell  nyernie,  nem  pedig  sebeket  kötözgetnie «  ; 
éppen  úgy  Dessewffyvel  szemben  is  panaszkodik,  hogy  »közön- 
ségesen  az  emberek  inkább  a  már  megtörtént  szerencsétlen- 
séget szokták  ápolgatni,  mintsem  annak  elejét  venni  töreked- 
nének*. (L.  » Világ «  191.  1.) 

A  philantropikus  érzelem  pillanatnyi  enyhítése  helyett 
czéltudatos  megelőző  politikát  ajánl:  »a  helyett,  hogy  minden 
szegényeknek  látszók  közt  egész  tehetségünket  feldarabolnánk, 
csak  a  valóban  nyomorultak  legsürgetőbb  szükségeit  pótol- 
gassuk,  midőn  részről  előreható  jótéteményeinkre  irgalmi  erők- 
nek intézendő  józan  gondolkodásunk  után  annyi  tehetségünk 
maradand  fenn,  hogy  a  rossz  következéseknek  lassan-lassan 
elejét  is  vehetjük«.  (» Világ*   194.  1.) 

De  nemcsak  az  érzelmi  politika  ellen  nyilatkozott  már 
Dessewffyvel  szemben  is  Széchenyi,  kifejtvén  az  ész  uralmának 
előnyeit,  hanem  ugyancsak  már  itt  indokolta  ■  -  a  mit  Kos- 
suth csak  á  » Kelet  Népé « -bői  vélt  nyilvánosságra  jutottnak,  — 
hogy  ő  az  anyagi  haladást  csak  eszköznek  nézi,  s  hogy  egy- 
általán nem  az  anyagiság  embere.  Ez  a  vád,  a  mit  Kossuth 
feleletében  is  ismétel,  indirekté  már  a  »Taglalat«  4.  lapján  is 
előfordul :  »Ereznietek  kell,  minő  egészen  más  és  főképp  a 
pénz  becsével  ellenkező  felszámolások  ragadják  egekbe  a 
port.« 

Hogy  Széchenyi  maga  is  így  fogta  ezt  fel,  az  kitetszik 
következő  soraiból :  »hogy  én  az  emberi  társadalomban  leg- 
főbbnek állítom  a  jobblétet  és  életörömöket  ...  a  Hitel  czímű 
munkában  előmutatni  nem  tudod«.  (»Világ«  130. 1.) 

Az  anyagiasságról  tovább  következőleg  nyilatkozott :  »a 
nyeresség  lehetőségét  első  munkácskámban,  a  pénzt  s  életkelle- 
meket  a  másodikban  egy  principista  is  eszlcözneh  s  nem 
czélnak  veendi.«   (»Világ«  1901.1.) 

Továbbá :  »ha  görög  volnék,  bizony  egy  sort  sem  írnék 
a  hitelről  s  hazám  fiát  nem  serkenteném  számadásra,  hanem 
talán  szabadságról,  nemzeti  függetlenségről  .  .  .  beszélnék.  .  .  , 
De  nekünk  magyaroknak  nem  kell  az  intés,  ha  szabadság- 
ról .  .  .    forog  a  kérdés  .  .  .    Ezekben    tehát    buzdítás    sziikség- 

telén:  hanem  az  annál  szükségesebb  a  pénz  a  vagyon  körül <'. 
(»Világ«  133,  1.) 

Tehát  nem  helyezett  nagyobb  súlyt  az  anyagi  ténye- 
zőkre, mint  a  szellemiekre ;  hanem  mindkettőt  egyformán 
szükségesnek  tartotta.  Az  anyagi  fejlődést  azonban  azért  is 
óhajtotta,  mert  evvel  is  szellemi  érdekeket  kívánt  szolgálni. 
A  lóverseny,  a  lánczhíd  és  később  a  Tisza-szabályozás  ennek 
érdekes  példái  s  már  a  »Világ«-ban  (147.  1.)  rámutat  arra  is, 
hogy  anyagi  erő  nélkül  magasabb  czélok  is  elérhetetlenek; 
nagylelkű  patriotizmussal  gondolkodván,  ha  szó  van  hazafiul 
áldozatokról  ...  a  szegénység  annyira  bilincseli  le  szép  lel- 
künket, hogy  sas  repte  helyett  szarka  társaságában  leljük 
magunkat.  (»Világ«   147.  1.) 

De  ha  eszköznek  is  nézte  az  anyagi  haladást  Széchenyi, 
egyáltalában  nem  tekintette  egyetlen  eszköznek.  Ha  tehát 
később  Kossuth  őt  ügy  állítja  Wesselényivel  szembe,  mint  a 
ki  pusztán  anyagi  eszközökkel  akar  elérni  magasabb  czélokat. 
»vagyonosodás  útján  a  szabadságot*,  ennek  az  állításnak  semmi 
alapja  nincs.  Hiszen  már  a  »Világ«-ban  is  a  haladásnak  két 
alapfeltételét  állítja  fel :  a  közértelmesség  fejlesztését  és  a 
nemzetiesedést.  A  közértelmesség  fejlesztésének  oly  nagy  súlyt 
tulajdonít,  hogy  annak  hiányában  az  anyagi  fejlődést  is  lehe- 
tetlennek hiszi  és  midőn  Dessewíty  az  adózásra  és  a  közleke- 
désre vonatkozó  javaslatokat  sorol  elő,  éppen  ő  nyilatkozik 
kíivetkezőkép  ellene:  >>Már  .  .  .  ily  közönséget,  a  melynek  isme- 
retei ily  alacsony  lépcsőn  állanak,  még  valami  nevezetesebb 
tárgy  eszközlésére  egyesíteni  akarni,  nem  filius  ante  patrem-e  ?« 
(» Világ «  811.  1.) 

Ismerte  tehát  a  szellemi  rugók  erejét  is,  tudta,  hogy 
azok  az  anyagi  haladásnak  is  előfeltételei  s  így  a  Kossuth 
párhuzama  teljesen  elhibázott.  Hogy  a  közfelfogással  szemben, 
mely  Anglia  gazdagságát  materiális  okokból  próbálta  meg- 
magyarázni, éppen  Széchenyi  milyen  határozottan  mutatott 
reá  az  ideális  okokra  is,  s  hogyan  következtette  —  éppen 
ellenkezőleg  mint  Kossuth  állítja  —  a  szabadságból  a  vngyo- 
nosodást,  arra  nézve  igen  határozott  bizonyíték  a  Stádium 
következő  helye :  »sem  a  népesedés,  sem  a  fekvés,  sem  India, 
sem  a   kolóniák    nem   alkotják  Brittania  csodálatraméltó  gaz- 

dagságának  legmélyebb  talpköveit,  hanem,  ...  az  értelmi  súly, 
ebből  szükségkép  eredő  közszabadság  ...  s  ezekből  megint 
elmulhatatlanúl  fakadó  bátor  lét,  szorgalom,  gazdaság  a  mind- 
ezekből bizonyosan  eredő  fogyasztás  alapon  csak  mint  supra- 
aedificatumok  állanak«.  (»Világ«    62.  1.) 

Nem  volt  Széchenyi  sem  a  hideg  ész,  sem  az  anyagias- 
ság kizárólagos  híve.  Csak  szükségesnek  tartotta  ezeknek  a 
szempontoknak  sűrű  hangoztatását  egy  olyan  országban,  a  hol 
azok  túlságosan  kevéssé  vétettek  figyelembe.  Nem  ezen  szem- 
pontok egyoldalú  figyelembevétele  volt  czélja,  hanem  ellen- 
kezőleg éppen  az,  hogy  ezen  szempontok  is  figyelembe  vétetvén, 
minden  egyoldalú  felfogás  elkér  ültessék.  Éppen  a  nemes  érzel- 
mek érdekében  kívánta,  hogy  azok  az  .ész  által  irány íttassanak 
s  így  sikert  érhessenek  el.  Éppen  a  szellemi,  magasabb  czélok 
felé  való  törekvése  bírta  őt  arra,  hogy  ezen  czéloknak  eléré- 
sére az  anyagi  eszközöket  is  felhasználja.  Valóban  nincs 
nagyobb,  valódibb  idealizmus  mint  ez,  mely  az  anyagot  is  az 
eszmék  czéljainak  szolgálni  kényszerítette. 

Az  az  érzelmi  politika,  a  mit  Dessewffy  József  védel- 
mezett, a  régi  Magyarország  világnézletét  fejezi  ki.  Ebben 
konzervatív  Dessewffy  csupán,  mert  hiszen  az  intézmények 
javaslásában  sokkal  merészebb,  mint  Széchenyi.  Ez  magya- 
rázza azt  az  éles  támadást  is,  melyben  őt  Széchenyi  része- 
sítette, mert  a  mi  ebben  a  világnézletben  megnyilatkozik,  az 
az  érzelmi  politika,  mely  tiltakozik  az  ész  vezérszerepe  ellen, 
valahányszor  az  az  érzelmekbe  ütközik  s  mely  az  anyagi 
haladás  megvetésében  keresi  idealizmusát. 

A  vis  inertiae  valódi  filozófiája  ez. 

Miként  a  római  birodalom  hanyatlásának  idején,  midőn 
a  rettenetes  elnyomással  szemben  az  akaratnak  és  a  törek- 
vésnek az  érvényesülésre  minden  reménye  megszűnt :  lelkese- 
déssel fogadták  azt  a  vallást,  mely  az  hirdette,  hogy  az  ő 
országa  nem  e  földről  való,  úgy  a  régi  Magyarország  is  a 
maga  passzív  politikájának  megalapította  a  maga  passzív  világ- 
nézletét. Idealizmust,  mely  csodálatos  erőt  ad  a  passzivitás 
idején,  de  a  cselekvést  és  a  józan    haladást   lehetetlenné  tette. 

Egy  tudatlan  szegény  országnak  kellett  volt  életben 
maradásáért    egy  oly  kormánynyal    szemben    küzdenie,    melyet 

egy  kiváló  tehetségű  vezető  politikus  az  anyagi  erők  nyomasztó 
tömegével  támogatott.  Ügy  látszott  a  mi  őseinknek,  hogy  az 
ész  és  szív  itt  ugyanazt  parancsolja :  az  ellenszegülést.  Vilá- 
gosak voltak  törvényeink,  világosak  a  mi  jogaink,  világos  fel- 
adatunk. Annak  kivívására  nem  kiszámított  tevékenység,  hanem 
előírt  formák  szerinti  ellenállás  volt  szükséges  és  ennél  leg- 
fontosabb volt  a  jellem  s  az  érzelmek,  melyek  megadták  annak 
erejét.  Az  anyagi  szempontokat  meg  kellett  vetniök  mint 
egyéneknek  is  és  mint  nemzetnek  is,  mert  ezen  küzdelemben 
csak  a  magasabb  érdekek  feláldozásának  volt  lehetséges 
egyénnek  úgy  —  mint   nemzetnek  az  anyagi  boldogulás. 

Ez  a  felfogás  azonban  a  vis  inertiae  filozófiája  csupán. 
Csak  a  míg  az  szükséges,  fenntartható ;  minden  haladást  meg- 
akadályoz azután.  És  éppen  abban,  hogy  e  világnézletet  ön- 
védelmi szükséggé  tette  az  osztrák  beolvasztó  politika,  van 
ennek  a  közjogi  elnyomásnak  belső  fejlődésünk  elnyomásában 
is  oly  fontos  szerepe. 

A  vis  inertiae  korszaka  azonban  elmúlt.  A  míg  tartott, 
Széchenyi  is  az  egyszerű  ellenállás  híve  volt  s  éppen  az  ellen- 
állás erejéből  merítette  a  reményt,  hogy  ezt  a  nemzetet  új 
életre  lehetne  kelteni.  Midőn  azonban  az  ellenállás  szüksége 
megszűnt,  idején  látta  kezébe  venni  a  haladás  zászlaját. 
A  régi  ellentétet  így  jellemzi  »az  udvar  s  nemzet  közötti 
bizatlankodás  valódi  oka  nem  rejtezett-e  legfőképp  s  mindig 
abban,  hogy  a  nemzet  összeolvadásától  mindig  rettege,  az 
udvar  azonban  szerencsétlen  látásában  azt  képzelé,  az  erős  és 
maga  sajátságában  kifejlett  magyar  veszedelmes,  de  hála  az 
egeknek,  lefolyt  azon  szomorú  idő«.  (»Világ«  72.  1.) 

Midőn  azonban  a  kormány  szándékának  változásával  az 
ellenállás  szüksége  megszűnt,  helyette  Magyarország  közéle- 
tében most  már  a  haladás  szüksége  állott  be.  A  haladás  kor- 
szakában pedig  a  vis  inertiae  filozófiájának  minden  igazsága 
elveszti  erejét.  A  szív  óhajtásai  már  gyakran  ellentétbe  kerül- 
nek az  ész  parancsaival  s  az  anyagi  haladás  magasabb  érdekek 
feláldozása  nélkül,  azok  szolgálatában  eszközölhető. 

Míg  az  ellenállás  korában  világos  és  közismert  a  czél  s 
csak  lelkesülés  kell,  mely  azt  követni  elég  erős  legyen ;  a 
haladás    korában    éppen  a  czélok    és    eszközök    megjelölése,  az 

irány  kitűzése  a  fődolog    s    annak    követése    most    már  semmi 
veszély  1}' el  nem  jár,  tehát  az  érzelmek  jelentősége  hanyatlóban. 

A  lelkesedés  a  haladás  korszakában  nem  szabad,  hogy 
qualifikáczió  legyen.  Helyet  kívánunk  a  tehetségnek  a  köztéren ; 
az  észnek  pedig  az  emberi  lélek  belsejében  uralkodó   szerepet. 

Az  anyagi  haladás  most  már  nem  a  nemzet  ellen,  hanem 
a  nemzet  által  eszközöltetik ;  nem  a  magasabb  érdekek  fel- 
áldozásával, hanem  azoknak  szolgálatában. 

Ezek  az  okok  voltak  azok,  melyek  oly  kíméletlen  táma- 
dásra bírták  e  régi  világnézlet  képviselőjével  szemben  Szé- 
chenyit. 

A  mi  az  intézményeket  illeti,  azokra  nézve  Dessewffyvel 
szemben  éppen  ő  az,  a  ki  mérséklő  álláspontra  helyezkedik  s 
már  itt  is  rendkívül  élesen  hangsúlyozza  a  kellő  sorrendnél- 
szükségességét. 

Dessewffy  a  nemessel  is  adót  akar  fizettetni,  kényszerített 
örökváltságot  akar,  sőt  a  parasztság  képviseltetése  és  a  nemesek 
védkötelezettsége  mellett  is  szót  emel. 

Ezekre  következőleg  nyilatkozik  Széchenyi :  »Lásd,  ily 
javításokat  ép  úgy  szeretek  mint  te,  azonban  következéseknek 
hiszem  s  azért  nem  egyenesen  velük  kezdem  javaslataimat, 
hanem  azon  .  .  .  törekedem  felállítani,  melyből  .  .  .  múlhatat- 
lanul folyni  kell«  (»Világ«  80.  1.)  »ha  ...  a  közjó  lánczolatját 
mindjárt  fizetéssel  akarnák  kezdeni,  előbb  hogysem  pénzünk 
lenne  s  bizonyosan  hinnők  és  tudnák  is  már,  mi  szép  kama- 
tokat hajt  a  köztárgyakra  fordított  adomány :  bizony  födélnél 
kezdenők  építményeinket*  (»Világ«  821.  1.);  »ha  a  nagyobb 
rész  .  .  .  tisztán  látja  át  az  önmegkötés  tökéletes  összeférhető- 
ségét  a  szabadsággal  s  az  ez  ideig  hozott  áldozatok  egykori 
roppant  hasznát ;  ha  továbbra  tehetsége  is  van  sikerre  vezető 
áldozatokat  tenni  s  egyszersmind  bizonyos  is  lehet,  hogy  a 
végrehajtó  hatalom  nem  dönti  ki  sarkából  a  tettek  elhatáro- 
zását .  .  .  ezen  három  »ha«  bástya  gyanánt  áll  az  úti  terhek 
közös  viselése  ellen. «  (»Világ«   83.  1.) 

» Soknak  kell,  igen  soknak  a  mi  valódi  ok  még  előre- 
hatni mig  ily  következések  .  .  .  folyhatnak ;  szintigy  áll  a 
dolog  a  házi  pénztár  s  országgyűlési  terhek  részének  a  nemes- 
ség által  viselésében*.  (»Világ«  84.  1.) 

A  sorrend,  a  logikai  egymásután  e  polémiában  is  ép 
oly  fontos  szerepet  játszik,  mint  a  Kossuth  elleniben.  Pályája 
elején  ép  úgy  hangoztatta  azt,  mint  pályája  későbbi  szakai- 
ban. Reformátori  pályája  elején  is,  a  régi  rend  védelmező- 
jével szemben  is  a  fokozatos  fejlődés  hangsúlyozója.  Nála  nem 
ürügy  ez  a  haladás  ellen,  hanem  meggyőződés  az  iránt,  hogy 
ezen  szempontnak  mellőzése  az  igazi  haladás  akadálya. 

A  ki  újítrji  pályája  kezdetén,  küzdve  a  mozdulatlanság 
embereivel,  egy  tespedő  nemzedékkel  szemben  is  hangsúlyozni 
kívánja  a  fokozatos  fejlődés  elvét  s  ez  elveket  nemcsak  mint 
általánosságokat  veti  oda,  hanem  ellenfelével  szemben  részletes 
programmpontokban  is  fejti  ki :  attól  nem  lehet  megtagadni 
a  békés  reformátor  jellegét  és  nem  lehet  az  ő  irányát  egy 
későbbi  izgatóéval  azonosnak  állítani. 

Es  ha  ezen  későbbi  izgatóval  szemben  fellép  és  hang- 
súlyozza éppen  azokat  a  szempontokat,  melyeket  pályája  elején 
egy  akkori  ellenfelével  szemben  éppen  oly  élesen  hangoztatott : 
nem  lehet  mondani,  hogy  következetlenné    lett    saját    elveihez. 

Széchenyi  már  Dessewffy  fellépését  is  két  főszempontból 
kifogásolta:  hibáztatta  először  azt,  hogy  oly  reformokkal  áll 
elé,  melyek  a  tárgyilagos  vizsgálat  világánál  még  időelöttiek. 
Hibáztatta  másodszor  azon  —  nagyrészt  érzelmi  —  szempon- 
tokat, melyek  okai  voltak,  hogy  Dessewffy  felfogásából  hiány- 
zott a  gyakorlatiasság  és  az  objektivitás. 

Dessewffy  nem  konzervatív  javaslataiban,  hanem  túl- 
radikális;  csak  érzelmeiben  (a  régi  Magyarország  érzelmi 
világának  védelmében)  konzervatív, 

Dessewffy  az  intézmények  javaslásában  ép  oly  radikális 
mint  Kossuth.  Kossuth  pedig  az  érzelmi  politika  védelmezé- 
sében  az  annak  alapjául  szolgáló  régi  téves  felfogások  védel- 
mezésében  ép  oly  konzervatív  mint  Dessewffy. 

Széchenyi  éppen  olyan  ellensége  volt  a  radikálismusnak 
íiz  intézményekben,  mint  a  konzervativismusnak  az  érzelmek- 
ben és  felfogásokban.  Tárgyilagosan  vizsgálta  a  nemzet  egyé- 
niségét és  minden  viszonyait  s  e  tárgyilagos  vizsgálat  a  foko- 
zatos fejlődés  elvének  szükségére  vezette.  A  fokozatos  fejlődés 
elvének  mellőzőiről  azt  tartotta,  hogy  a  helyes  sorrendet  nem 
tudják    megtalálni    és    az    érzelmi    politika    embereiről    ugyan 

így  vélekedett.  Azért  az  ő  szemében  az  érzelmi  politikának 
nemcsak  az  a  hibája,  hogy  rossz  modor,  hanem  az  is,  hogy 
szükségkép  hibás   taktikára  vezet. 

A  helyes  taktika,  a  kellő  sorrend  és  a  fokozatos  fejlődés 
elve  pedig  azt  parancsolta  neki,  hogy  ez  intézményekben  ne 
legyen  ugyan  radikális,  de  a  régi  érzelmekkel  és  felfogásokkal 
szemben  se  maradjon  konzervatív.  Valóban  reformátor  volt  ő 
ezen  a  téren  is,  s  midőn  az  intézmények  kérdésében  meg- 
támadta Dessewffy  és  Kossuth  radikális  javaslatait,  ép  oly 
erővel  támadta  meg  és  igyekezett  lerombolni  az  ezek  által 
védelmezett  régi  felfogásokat  és  érzelmeket. 

És  valóban  különös,  hogy  arra  az  államférfira  fogták 
reá  az  anyagiasság  vádját,  ki  soha  semmiféle  szellemi  rugóra 
hatni  el  nem  mulasztotta,  s  a  ki  ha  a  régi  Magyarország 
intézményeinek  reformálásában  sokakkal  is  osztozik,  Magyar- 
ország érzületére,  gondolkozására,  szellemére  és  egész  világ- 
nézletére  való  hatásában  társtalanul  állott. 

Csodálatos,  hogy  a  közszellem  e  merész  újítója  a  régi 
szellemet  védő  Kossuthtal  szemben,  mint  az  elmaradottság 
embere  szerepelhetett.  És  csodálatos,  hogy  idealistáknak  tar- 
tatnak azok,  kik  reformjaikhoz  nem  tudnak  más  eszközt 
találni,  mint  kizárólag  az  intézményeket,  tehát  az  állam  anyagi 
erejét  és  annak  kényszerítését;  az  anyagiasság  és  a  materiális 
eszközök  emberének  ép  azt  tartják,  a  ki  a  nemzet  fjondol- 
kozását,  a  nemzet  érzületét  akarta  megváltoztatni. 

Azzal  a  törekvéssel  kezdette  működését,  hogy  honfitár- 
saival ismertesse  el,  hogy  » mindenben  hátra  vagyunk«  ;  azután 
bebizonyította,  hogy  a  nemzetnek  előrehaladását  nemzetiségre 
és  közértelmességre  kell  alapítania.  Ezen  szellemi  tényezőkre 
támaszkodva  lehet  csupán  keresztülvinni  a  további  refor- 
mokat. Ezt  az  elvet  annyira  viszi,  hogy  minden  részlet- 
kérdésre alkalmazza. 

»Kirekesztőleg  valódi  nemzetiségből  fejlett  honszerete- 
tünk s  .  .  .  értelmiségünk  vonhat  csak  valaha  —  teszem  pél- 
dául  —   Dunánkon  hidat. «   (» Világ «  81.  1.) 

Ezen  reformokat  szerinte  az  országnak  önerejéből  kell  ki- 
vívnia. Nem  mintha  nem  volna  sok  akadály,  de  mert  ezek  daczára 
is  lehet  és  mert  nem  szabad  mindig  másokban  keresni  a  hibát. 

Midőn  ezen  elveket  később  Kossuth  ellenében  hangoz- 
tiitta,  sokan  lígy  fogták  fel,  hogy  azzal  csupán  a  kormányt 
kívánja  védeni.  Pedig  az  nála  régi  alapelv  volt,  melynek  poli- 
tikai és  ethikai  alapja  is  egyaránt  erős.  O  a  produktiv 
munkálkodás  akadályát  látta  e  felfogásban,  mely  mindig 
másban  keresi  a  hibát  s  vagy  tétlenségre  vagy  aggresszivitásra 
vezet,  de  a  teremtő  munkának  egyaránt  ellensége.  A  régi 
Magyarországban  ez  tétlenségre  vezetett.  Széchenyi  akkor  is 
támadta  ezt  az  irányt,  pedig  mikor  még  nem  volt  a  kormány  híve? 
sőt  Metternich  által  elveszett  embernek  tartatott.  De  a  régi 
rend  híve  nem  is  csupán  a  kormányban  látta  a  haladás  lehe- 
tetlenségének okát,  hanem  legfőképp  geográfiai  és  egyéb  helyze- 
tünkből folyó  természeti  körülményeinkben.  Ezeket  a  kedve- 
zőtlen természeti  körülményeket  védeni  már  igazán  nem  volt 
semmi  oka  Széchenyinek  és  mégis  az  ezekre  hivatkozók  ellen 
ép  oly  élesen  kikelt,  mint  később  azok  ellen,  kik  a  kor- 
mányban keresték  minden  hátramaradásunk  okát.  Tudta 
ugyanis,  hogy  a  produktiv  munkálkodás  legnagyobb  akadálya 
az,  ha  mástól  várjuk  a  haladást,  mint  saját  erőnktől  s  ha  az 
önismeretben  a  közhangulat  legyezgetése  megakadályoz.  Ez  a 
felfogása  minden  részletkérdésben  megnyilvániil,  még  gazda- 
sági téren  is.  A  magyar  bort  dicsérő  s  minden  bajt  csak 
vámrendszerünkben  találó  Dessewffyt  pl.  így  gúnyolja:  »Az 
elbizakodott  falusi  gazda,  ahelyett,  hogy  jobbat  termelne  .  .  . 
így  harsog  az  egekbe :«.  Igaza  van  a  nagy  hazafinak,  jobb  a 
mi  borunk  a  francziánál,  de  a  vám  miatt  kivinni  lehetetlen, 
»s-  a  szorgalom  félszázadra  visszaJiökKen«.    (»Világ«.    110.    1.) 

Mások  ismét  gabonakivitelünk  csekély  voltáért  próbálják 
körülményeinkre  tolni  a  hibát.  Erre  nézve  a  következőket 
mondja :  »Sok  balhiedelem  között  az  is  foglal  egy  igen  nagy 
helyet  .  .  .  hogy  sokan  teljes  meggyőződéssel  azt  hiszik  .  .  . 
a  magyar  búzának  párja  nincs  .  .  .  csak  volna  derekas 
tengerpart.  De  —  mondja  —  ha  Magyarországnak  legdere- 
kabb tengerpartja  volna  is,  azaz  olyan  révpartja,  mely  hegyek 
által  ne  lenne  a  hontól  elszakítva,  sőt  folyókkal  volna  szo- 
rosan a  hazával  összekapcsolva,  még  akkor  sem  lenne  Hunniá- 
nak nevezetes  kereskedése;  míg  szabadsági,  birtoki,  gazdasági 
s  pénzbeli  rendelkezési  azon  lépcsőn  állanak,  a  melyen  állanak 

ma :  ellenben  ha  szabadsági,  birtoki,  gazdasági  és  pénzbeli 
rendszerei  a  természet  törvényei  szerint  lennének  kifejtve. 
még  mai  geográfiai  állásában  is,  azaz  hegyek  által  meg- 
szaggatott vagy  a  Duna  torkolaton  más  hatalom  kezében 
levő  tenger  partja  mellett  is  legnevezetesebb  kereskedése 
lehetne*.  (»Világ«.  111.  1.) 

A  » Tengerre  Magyar « -féle  óhajtás  tehát  ilyen  régi 
eredetű  és  ilyen  régi  az  a  felfogás  is,  mely  minden  bajt  a 
vámrendszerben  keresett  s  mely  később  Kossuth  vezetése 
alatt  a  védegyletet  teremtette  meg.  Láthatjuk,  hogy  Széchenyi 
itt  is  megtámadta  e  felfogást,  mikor  még  nem  volt  annak 
semmi  aggressziv  jellege,  de  a  mikor  a  produktív  politikának 
már  ép  oly  ellensége  volt. 

A  legnagyobb  élességgel  támadja  már  Dessewffyt  is 
ezért:  »Ki  egyrészről  szegénységünk  okát  másokra  mint 
magunkra  tolni  kivánja,  másrészről  ellenben  mai  pénzrend- 
szerünket íjalástolja,  ha  sikeresen  fárad,  az  országnak  ki  nem 
számítható  kárt  okozna,  melyet  kipótolni  vagy  helyrehozni 
halandó  nem  volna  képes;  mert  ő  a  közönséget,  mely  mindig 
hajlandóbb  másban  keresni  a  hibát,  mint  magában,  még 
jobban  elaltatná    régi  ajDáthiájában  .  .  .  .«    (»Világ«.   931.  1.) 

»Mikép  felelsz  te  majd  egykor  mindazon  anti-])racticai 
okoskodásaidért,  melyek  burján-magvát  hazafiaid  közé  hinte- 
geted? Hidd  el,  nincs  nagyobb  vétek,  mint  másokat  vezetni 
akarni  ahoz  megkívántató  tudomány  nélkül. «  (» Világ «. 
941.  1.)  (Ez  a  » Kelet  Népé«-nek  is  állandó    refrainje.) 

» Szerencsétlen  és  sok  életkoron  át  reánk  hagyott  s  még 
tán  ágról-ágra  gyarapodó  idea :  hogy  magunk  által  magunk- 
ban nem  boldogulhatunk  s  idegen  kéztől  kell  várnunk  s 
remélnünk  segítséget*.  (»Világ«.  12.  1.) 

Később  még  precízebben  így  fejezi  ki  a  »Stadium«-ban 
(70.  1.)  politikájának  alapeszméjét: 

»A  nemzet  nagysága,  boldogsága  csak  a  nemzetben  magá- 
ha)i  rejtezik«,  és  (27.  lap.)  »azon  nemzetet,  melyben  erős 
lélek  van,  soha  és  semmi  körüllátások  között  idegen  hatalom 
nemcsak  nem  nyomhatja  el,  óriási  előmenetelében  sem  hátrál- 
tathatja s  minden  veszély,  mely  érheti,  kirekesztőleg  csak 
tulajdon     keblében,    t.    i.    elégtelen     ismereteiben,     természet 

elleni  talpkövekre  rakott  intézeteiben  s  az  ezekből  szükségképp 
következő  egyenetlenségeiben  s  viszálykodásaiban  veheti  valódi 
eredetét;  s  hogy  viszont  nincs  oly  bölcs  kormány,  nincs  oly 
próféta,  ki  egy  lelketlen  korcs  népet  dicsőségre  felhevíteni  .... 
tudna.«  (»Stadium«.  27.  1.) 

A  nemzet  önerejére  való  utalás  Széchenyi  politikájának 
alapköve.  Az  önismeretet  hirdette  nemzetének,  bebizonyítván, 
hogy  nemcsak  körülményeiben  van  hátramaradásának  oka.  És 
öntevékenységre  serkentette,  azt  bizonyítván,  hogy  a  körül- 
mények daczára  is  lehet  haladnia.  A  nemzeti  függetlenség 
ideális  elve  ez,  melyből  kiindulva  megmutatta  az  utat,  melyen 
a  nehézségeket  megkerülve,  de  facto  minden  idegen  erőtől 
függetlenül  és  megakadályozhatlau  haladni  lehet. 

Nem  a  kormány  iránti  tekintet  csupán,  hanem  —  ezen 
opportunus  szempont  mögött  egy  elv  is  —  az  öntevékenység 
elve  volt  az,  mely  őt  előbb  a  maradiság,  később  pedig  az 
az  aggresszivitás  híveivel  ellentétbe  hozta.  Miként  a  sorrend 
kérdése  is  nála  alapelv  volt,  nem  mérséklési  ürügy,  mely  az 
arisztokráczia  iránti  opportunus  tekintetéből  vette  eredetét; 
úgy  az  önsegély  elve  is  nála  nem  opportunismusból  eredett, 
hanem  politikai  rendszerének  alapja  volt. 

Az  önsegély  maradi  ellenzőinek  szemére  is  hányja  azt 
az  ethikai  fogyatkozást,  melyből  a  régi  Magyarországnak 
mindig  csak  a  régi  körülményeket  okoló  világnézlete  eredt : 
»Elég  tág  a  mező  befelé,  miért  mindig  kifelé?  Megmondom 
miért:  mert  az  első  mód  fáradsággal  van  összekapcsolva  .... 
a  második  pedig  sült  galamb. «  (»Stadium«.  58.  1.) 

Széchenyi  ezt  a  világnézletet  támadta  meg  s  annak 
uralkodását  egy  ideig  sikerült  háttérbe  szorítania.  A  tények 
eleven  argumentációja  volt  az  ö  fegyvere;  minden  alkotása 
egy-egy  letagadhatatlan  érv  azon  felfogás  ellen,  hogy  önerőnkön 
haladnunk  nem  lehet.  Megmutatta,  kellő  taktikával,  kellő  sor- 
rendben menve  előre,  az  ész  tárgyilagos  szempontjaiból  ítélve 
meg  a  dolgokat,  hogy  az  ő  útjai  a  valódi  haladáséi  és  hogy 
mások  okolásával  haladni,  alkotni  nem  lehet. 

Multak  az  évek,  a  produktív  alkotásoknak  eredménydús 
esztendei  s  azoknak  eredményeiképp  a  közszellem  elevenséget 
nyert    és   erőt.    És    most    már    a   nemzet    régi    balítéletei    és 

érzelmei  —  a  másokat  való  okolás,  a  lehető  jónak  negli- 
gálása —  egészen  új  formában  nyilatkoztak  meg.  A  régi  idő- 
ben, a  közszellem  gyengesége  idején,  ezen  felfogás  csak  tehe- 
tetlenségre, apathiára  a  közszellem  erősödésével  aggresszivi- 
tásra  vezetett.  Wesselényi  és  Kossuth  ezen  új  formában  meg- 
jelenő régi  felfogásnak  kiváló  hangadói  s  népszerű  dédelgetői. 
Kossuth  reform-programmjában  nincs  semmi  újabb  eszme, 
nincs  semmi  merészebb,  mint  a  Dessewffyében  volt.  Érzelmi 
politikájában,  a  hibáknak  másokban  való  keresésében,  mind- 
ezen népszerű  felfogások  iránti  kedvezésében  rokon  vele. 
Merészsége  csak  azon  következtetésekben  áll,  melyeket  a  régi 
Magyarország  ezen  világnézletéből  levont,  s  az  apathia  helyébe 
az  aggresszivitást  tette.  Az  óhajtó  mód  helyét  most  a  paran- 
csoló mód  foglalta  el,  nem  pedig  a  Széchenyi  által  kedvelt 
jelentő  mód,  mely  a  nemzetnek  az  elért  eredményeket  és  a 
sikerült  alkotásokat  jelentette  be. 

Imponáló  és  népszerű  ez  a  parancsoló  mód,  de  erő 
hiányában  az  óhajtó  móddal  egyformán  eredménytelen.  És  ha 
eredményes  is  lett  volna,  Széchenyi  nem  azokra  az  ered- 
ményekre vágyott,  a  melyekre  az  ilyen  eljárás  még  siker  esetén 
is  vezethetett. 

Az  a  régi  felfogás  tehát,  melyet  Széchenyinek  sikerült 
mint  tehetetlent  háttérbe  szorítania,  most  új,  merészebb 
formában,  mint  a  valódi  haladás  eszköze  jelentkezett,  melylyel 
újból  meg  kellett  küzdenie.  Pedig  annak  a  felfogásnak  merész- 
séget és  egészen  új  jelleget  csupán  éppen  az  az  erő  adott, 
mely  a  közszellem  ébredésével  Széchenyi  produktiv  munkás- 
ságának volt  eredménye.  Azzal  az  iránynyal  kellett  meg- 
küzdenie, a  melylyel  küzdött  pályája  elején ;  csakhogy  a  köz- 
szellem most  az  ő  alkotásaiból  nyerte  erejét  —  s  ezen  alapuló 
önérzetét  —  is  harczba  vitte  ellene. 

Az  az  irány,  a  mely  ellen  a  »Kelet  ]Srépé«-ben  küzdött, 
nem  az  ő  iránya  volt,  de  az  az  erő,  mely  őt  e  harczban 
leverte,  az  ö  munkásságának  eredménye.  Valóban  ellentétbe 
jutott  így  önmagával  is  némikép,  de  nem  önelveivel,  hanem 
önalkotásaival. 

Sajátságos  tragikuma  ez  a  produktiv  alkotások  emberei- 
nek. Minél   nagyobbak   alkotásaik,  politikájuk    minél    eredmé- 

nyesebb,  minél  nagyobb  az  erő,  melyet  képesek  voltak  adni 
nemzetüknek :  annál  több  indokot  vél  találni  a  nemzeti 
önérzet,  hogy  ne  kerülje  az  aggressziv  politikát  s  annál  több 
eszköze  van,  hogy  azt  meg  is  kísérthesse.  Midőn  tehát  az 
eredmények  a  legjobban  mutatják,  hogy  a  produktiv  politika 
követése  mennyire  helyes :  legközelebb  állunk  hozzá,  hogy  az 
a  helyes  politika  a  tömeg  által  mielőbb  elhagyassék.  Mert  a 
tömeg  a  produktiv  politikát  legtöbbször  csak  opportunus 
indokok  malum  necessariumának  hiszi,  nem  pedig  elvi  alapon 
álló  rendszernek,  melynél-  politikai  és  ethikai  alapjai  az 
aggressziv  politikáénál  sokkal  nagyobb  érte'küek.  A  tömeg 
ezen    hite    az    alaptévedés,    melyből  annyi  hibás  politika  ered. 

Éppen  ezen  politikai  és  ethikai  alapokra  reámutatni 
volt  ezen  fejtegetések  czélja.  Ezeknek  következetes  keresztül- 
vitele Széchenyi  nagyságának  legfőbb  bizonyítéka.  És  a  ki 
Széchenyinél  nem  lát  mást,  mint  opportunus  szempontokat : 
az  Széchenyi  egész  politikáját  félreértette.  Ehhez  a  politikájá- 
hoz Széchenyi  mindvégig  következetesen  ragaszkodott.  Soha 
el  nem  vesztette  annak  helyességébe  vetett  hitét;  soha  annak 
helyességét  az  események  meg  nem  czáfolták. 

Valamely  politika  helyességének  legfőbb  bizonyítéka,  ha 
ahoz  következetesen  ragaszkodni  lehet  és  ha  következetes 
keresztülvitelével  lehet  csupán  sikert  elérni.  Ha  a  sikert  a 
politikus  következetlenség  árán  érte  el,  akkor  az  nem  az  ö 
politikai  irányának  és  nem  az  ő  politikai  egyéniségének 
sikere ;  ha  politikájához  következetes  marad,  de  kiderül,  hogy 
nem  az  mutatja  meg  a  siker  felé  vezető  utat,  politikájának 
helytelensége  épúgy   bebizonyult. 

Következetesség  és  siker  elérése  az  a  két  főkellék,  mely 
a  nagy  államférfiút   teszi. 

Azonban  nem  mindig  valódi  siker  az,  a  mi  az  egy- 
korúak közvéleménye  által  annak  tekintetik  és  még  az  igazi 
sikernek  sincs  meg  az  a  mindenható  ereje,  a  mit  némely 
történetírók  neki  tulajdonítanak. 

Vannak,  a  kik  azt  tartják,  hogy  a  siker  mindent 
igazol.  Ethikailag  ez  abszolúte  nem  igaz.  Még  a  macchiavel- 
lismus  is  csak  azt  tartja,  hogy  a  c^él  szentesíti  az  eszközöket, 
nem    i)edig    a   siker.    Még    a    macchiávellismus  is  megköveteli. 

hogy  a  helytelen  eszközök  igazolására  szükséges,  hogy  legalább 
a  czélban  legyenek  etJill-ai  momentumok  és  pedig  oly  erősek, 
hogy  az  azáltal  elért  jó  tetemesen  felülmúlja  azon  rosszat, 
a  mit  a  hibás  eszközök  okoztak.  De  hogy  egy  puszta  tény.  a 
materiális  sikernek  ténye,  már  legyőzhessen  minden  ethikai 
ellenvetést,  hogy  annak  visszaható,  igazoló  ereje  legyen :  ezt 
még  ők  sem  merték  állítani.  Mert  ezt  állítani  annyi  volna, 
mint  felhívni  a  politika  embereit,  hogy  a  politikai  erkcilcs- 
telenséget  minél  kíméletlenebbül  folytassák  és  fokozzák  mind- 
addig, míg  elérhetik  vele  a  sikert,  mert  így  majd  éppen  az 
ethikai  hibák  féktelensége  által,  a  siker  révén  ethikailag 
igazolni  lehetne  azokat. 

Erkölcsi  szempontból  tehát  a  siker  magában  véve  sem- 
mit sem  igazol.  Ha  pedig  úgy  értjük,  hogy  egy  nemes  ügy 
elérése,  egy  nemes  czél  elérése  az,  a  mi  igazol :  akkor 
Macchiavellivel  mondhatjuk  ugyan,  hogy  több  az  elért  jó  annál 
a  rossznál,  melynek  segítségével  eléretett,  de  akkor  is  a  c^él 
helyessége  és  nem  a  czél  elérése  —  sikere  —  az,  minek  igazoló 
ereje  van. 

Ethikailag  a  sikernek  semmi  értéke  nincs.  Vizsgáljuk, 
milyen  értéke  van  politikailag. 

A  személyes  sikerről,  az  egyéni  érvényesülésről  szólni 
fölösleges.  A  politikusban  az  általa  képviselt  eszmét  kell 
tekintenünk  s  a  siker  kérdésénél  az  eszmék  sikerét. 

A  politikus  nemzedéke  elé  lép  azon  eszmékkel,  melyek- 
nek híve  és  igyekszik  azok  számára  megnyerni  a  lelkeket. 
Lehet,  hogy  tervei  helytelenek  s  agitációjának  azért  nincs 
eredménye.  A  siker  hiánya  akkor  az  ő  hibáját  mutatja  ki. 
Lehet,  hogy  oly  eszmék  híve,  melyekre  nem  ért  meg  nemzete 
s  melyek  felvetése  még  korai  volt  s  a  fokozatosság  elvével 
ellenkező;  ha  nemzetét  nem  tudja  a  tervei  számára  meg- 
nyerni, akkor  is  az  ő  részén  a  hiba.  De  lehet,  hogy  az  eszmék, 
melyekkel  meg  akarja  nyerni  nemzetét,  nemcsak  relativ 
igazságok,  melyek  csak  a  fejlődés  bizonyos  későbbi  stádiumá- 
ban fognak  jogosultsággal  bírni;  hanem  abszolút  igazságok, 
az  államélet  belső  törvényszerűségének  —  mindig  egyaránt 
igaz  —  szükségképpeni  következményei,  melyeket  büntetlenül 
egy  nemzetnek  sem  lehet  mellőznie.  És  ha  ennek  az  igazságnak 

hangoztatásával  az  államférfiunak  nincsen  sikere,  az  nem  az  ö 
tehetsége  ellen,  hanem  a  tömeg  tudatlansága  mellett  bizonyít. 

Viszont,  sikere  lehet  egy  politikusnak  eszméi  hangoz- 
tatásában azért,  mert  azok  megegyeznek  a  tömeg  eszméivel  és 
érzelmeivel.  És  akkor  ez  a  siker  ugyan  az  ö  személyének,  de 
nem  az  ő  (hanem  a  tömeg)  eszméinek  sikere.  Az  egyén  ezen 
látszólagos  sikere  mögött  a  felületes  nézők  szemében  nagyon 
gyakran  elmosódik  az  a  tény,  hogy  ez  nem  az  ö  saját  eszméi- 
nek, hanem  a  tömeggel  közös  eszméinek  sikere,  mely  által  az 
ő  politikai  individualitásának  nem  ereje,  hanem  gyöngesége, 
tartalmatlansága  érvényesült.  Az  eszmék  haladása,  az  eszmék 
terén  való  vezetés  szempontjából  ez  nem  siker.  Ellenben  az, 
ha  egy  politikusnak,  ellenvetések  között  is,  sikerül  eszméi  egy 
részét  legalább  a  tömegre  reáerőszakolnia.  Mert  hiszen  éppen 
az  a  kiváló  politikai  egyéniség,  a  kinek  van  eszméje,  melyet  a 
tömeg  számára  hozott  s  a  ki  íibból  bármily  keveset  el  tud 
fogadtatni,  s  az  ö  sikere  nagyobb,  mint  azé,  ki  eszméit  a 
tömegtől  fogadja  el. 

Ha  vizsgáltuk  ezen  szempontokat,  látnunk  kell,  hogy  az 
agitáció  sikere  gyakran  csak  látszólagos  siker,  mely  abban 
leli  magyarázatát,  hogy  a  politikus  eszméivel  nem  áll  a  tömeg 
fölött,  agitácziója  az  azokhoz  való  ragaszkodást  csak  inten- 
zívebbé teszi,  de  nem  emeli  azok  színvonalát.  Láttuk  viszont, 
hogy  az  agitáczió  sikertelenségének  oka  néha  éppen  az  állam- 
férfiúi szempont  túlmagas   színvonala. 

Az  tehát,  hogy  egy  politikusnak  a  töuieg  reábes2élvsében 
nincs  mindig  sikere,  annak  nagysága  ellen  bizonyítéknak  éppen 
nem  vehető.  Annyi  volna  ez,  mint  a  tehetség  fölött  bíróvá 
tenni  a  tudatlanságot  s  az  alkotmányos  élet  ezen  árnyoldalát 
a  történelem  ítéletébe  vinni  bele. 

Nincs  is  egyetlen  nagy  emberünk,  nincs  egy  kiváló  poli- 
tikusunk, ki  a  tömeggel  mindig  egy  úton  haladt.  Nemcsak 
Széchenyi  jutott  azzal  ellentétbe,  hanem  maga  Deák  Ferencz 
is  1848-ban  és  az  abszolutizmus  után  a  határozati  párt  virág- 
korának idején.  És  eljött  az  az  idő,  a  mikor  maga  Kossuth 
Lajos  is  azon  panaszkodott,  hogy  nem  érti  a  mai  Magyar- 
országot s  a  mai  Magyarország  seni  érti  őt.  Elfogadtatott  a 
nemzet  által  az  a  kiegyezés,  melyet  ő  végveszedelemnek  állított 

s  akkor  még  a  kiegyezés  ellenségei  is  ellentétben  állottak 
vele.  És  ha  úgy  áll  is  ma  Széchenyi  az  utókor  előtt,  mint 
egy  Cassandra,  kire  1848-ban  nemzete  nem  hallgatott,  a 
kiegyezésről  írott  levelében  bizony  Kossuthnak  is  csak  az  volt 
végszava:  » Tudom,  hogy  a  Cassandrák  kora  lejárt,  de  fon- 
told meg,  hogy  Cassandrának  igaza  volt«  —  és  a  nemzet  6 
reá  sem  hallgatott. 

Ha  tehát  azt  nevezzük  sikernek,  ha  egy  politikus  mindig 
a  maga  iránya  követésére  tudja  reábírni  a  tömeget  s  a  nagyság 
próbakövévé  ezt  teszszük,  akkor  nincs  egyetlen  igazi  nagy 
emberünk.  De  teljesen  téves  szempontból  is  ítéljük  meg  a 
politikust,  kitől  joggal  csak  azt  kívánhatjuk,  hogy  helyesen 
ítélje  meg  a  körülményeket,  de  nem  azt,  hogy  másokkal  is 
helyesen  láttassa  azokat.  Senki  mások  tudatlanságáért  felelős 
nem  lehet.  Mások  reábeszélése  agitátori  és  nem  államférfiúi 
tehetség.  Pedig  valaki  kitűnő  reábeszélő  és  rossz  politikus 
lehet ;  valamint  rossz  reábeszélő  igen  jó  politikus.  Hogy  pedig 
maga  a  reábeszélő  tehetség  sem  mindig  elég  s  hogy  a  körül- 
ményeknek mily  nagy  az  ereje,  annak  Kossuth  későbbi  elszige- 
teltsége legeklatánsabb  példáját   mutatja. 

Miután  pedig  alkotmányos  országban  az  államférfiú  a 
közvélemény  megnyerése  nélkül  politikáját  nem  viheti  keresztül 
s  így  azt  sikerre  sem  vezetheti :  gyakran  az  ő  politikájának 
helytelensége  inkább  csak  ellenfele  politikájának  bukásával, 
sikertelenségével  nyer   igazolást. 

De  még  a  siker  is  csak  annyiban  igazol,  amennyiben 
az  állandó  és  nincs  túlságos  nagy  áldozatokkal  megvásárolva. 
Mert  a  pillanatnyi  siker,  a  pillanatnyi  körülmények  össze- 
játszásából eredhet  és  ha  túlságos  drágán  van  megvásárolva, 
tulajdonképpen  nem  is  siker. 

Ezekből  a  szempontokból  kell  megítélnünk  Széchenyit 
és  ellenfelét.  Ennek  sikere  nagyrészt  a  tömeg  felfogásának  és 
érzelmének  sikere  volt,  melyeknek  ő  intenziviíást  adott,  inkább 
hasonlítva  egy  lelkes  csapatvezetőhöz,  ki  az  egész  seregbe 
lelket  önt,  mint  egy  számoló  hadvezérhez,  a  ki  haditervével 
biztosítja  a  diadalt.  A  koczkáztató  politika  embere  volt  s  az 
érzelmeké  s  így  igen  drágán  fizette  meg  a  diadalt.  Sikere  is 
csak  pillanatnyi  volt,  melyet  nyomban  követett  a  bukás. 

Széchenyi  István  nemzetének  új  világnczletet  akart 
teremteni.  Hatott  reája  s  sikerült  neki  nemzete  egyéniségé- 
nek árnyoldalait  egy  időre  háttérbe .  szorítani.  És  ha  nem 
sikerült  azt  mindvégig  elérnie,  annak  oka  a  feladat  nagysága, 
és  nem  erejének  túlságos  csekélysége  volt.  Mert  nem  adatik 
meg  senkinek,  bármilyen  nagy  is  legyen,  hogy  egyéniségének 
nagyságával  teljesen  elnyomja  korát.  A  mit  azonban  sikerült 
elérnie  —  a  rendiség  lerontása  — ■  abban  ő  adott  eszmét  a 
tömegnek,  annak  túlságos  drágán  egy  részét  sem  vásárolta 
meg  s  az  mind  állandó,  meg  nem  dönthető  siker. 

Azért  bukott  meg,  mert  vezetni  akart.  Azért  nem  sike- 
rült mindvégig  uralkodnia,  mert  saját  egyénisége  s  mindenben 
saját  eszméje  volt.  Ha  nem  lett  volna,  könnyebben  érhetett 
volna  el  sikereket,  de  az  nem  elveinek,  hanem  személyének 
lett  volna  sikere.  Ha  pedig  elvei  a  tömegétől  semmivel  sem 
lennének  különbözők :  ugyan  mi  az,  a  mi  államférfiúi  nagy- 
ságát bizonyítaná?  —  Ezekhez  az  elvekhez  mindig  szorosan 
ragaszkodott  s  az  exigentiák  által  magát  rendszerében  meg- 
zavartatni nem  engedte   volt. 

A  politika  az  exigentiák  tudománya,  mondotta  volt 
Kossuth.  Vizsgáljuk  meg,  hogy  ez  az  axióma   mit  jelent. 

A  politikának  az  esélyekkel  igenis  számolnia  kell,  a  mint 
számolnia  kell  általában  mindennemű  ténynyel.  Az  exigentiák 
a  tényeknek  csak  egy^  hirtelen  feltűnő  (és  múló)  kategóriáját 
képezik.  A  politikusnak  azonban  az  állandó  erőkre  kell  épí- 
tenie, nehogy  a  könnyen  elmúló  erőkre  építve,  rendszere  is 
könnyen  elmúló  legyen.  Az  exigentiákat  tehát  számba  kell 
venni,  de  az  állandó  erőket  figyelmen  kívül  hagyni  azért 
nem  szabad.  Az  államférfiú  gyakorlati  érzékének  legerősebb 
próbája  éppen  az,  hogy  meg  tudja  állapítani  az  erőviszonyt, 
mely  fennáll  az  új  és  a  régi  erők  között  s  egyik  nagysága 
iránt  se  tápláljon  illúziót.  A  konzervatív  érzületű  politikus 
rendesen  túlbecsüli  azon  erőket,  melyek  a  régi  rend  támaszai ; 
a  forradalmár  az  újabb  erőktől  azt  várja,  hogy  minden  régit 
egyszerre  megsemmisítsenek.  A  számító  politikus  igyekszik 
megtalálni  az  arányt,  melyben  egymáshoz  állanak. 

De  az  állandó  erőkön  kívül  még  van  valami,  a  mi  nem 
engedi    meg    a   politikusnak,    hogy    egészen    az    exigentiáknak 

adja  át  magát,  és  ez:  az  elvek  állandósága.  Maga  Kossuth 
is  megczáfolta  a  szabadságharcz  után  e  tételét  s  az  ese- 
ményeknek annyi  és  oly  változatos  exigentiái  között  április 
14-iki  nyilatkozatához  örökre  hű  maradt. 

A  tömeg  a  kiváló  egyénnel  oly  kiegyenlíthetetlen  ellen- 
tétben áll,  hogy  a  nép  legnagyobb  hódolói  is  előbb-utóbb 
ellentétbe  jutnak  vele. 

Éppen  az  érzelmeknek  az  a  domináló  ereje,  mely  rendre 
magával  sodorta  Kossuthot  a  tömeg  szenvedélyeinek  útjain: 
hozta  őt  ellentétbe  a  tömeggel  akkor,  midőn  az  már  többé 
nem  az  érzelmekre,  hanem  a  higgadt  észre  hallgatott. 
Elhagyta  őt  a  tömeg,  mint  elhagyta  volt  Széchenyit,  midőn 
az  érzelmi  politika  foglalta  el  a  higgadt  ész  szavát. 

Széchenyi  Kossuth  egyéniségének  éi)pen  ezt  a  receptív, 
érzelmi,  passzive  forradalmi  vonását  ismerte  fel  s  azért  vette 
rossz  néven  Eötvös  prókátori  védelmezését.  Tudta  ő,  hogy 
nincsenek  perdöntő  objektív  bizonyítékai ;  hiszen  éppen  az  az 
államférfiúi  belátás  legnagyobb  bizonyítéka,  hogy  ilyenek  hiá- 
nyában is  meg  tudja  látni  a  valódi  tényállást  s  Kossuth 
egyéniségével  számolni  tudott  akkor,  midőn  még  nem  voltak 
objektív  támpontjai. 

Széchenyi  megérezte  Kossuth  forradalmi  egyéniségét  a 
lángeszű  emberismerő  azon  subtilis  érzékenységével,  mely 
másra  át  nem  ruházható.  Erezte  a  szenvedélyes  lélek  hábor- 
gásának szükségképpeni  következményeit.  Szenvedélyes  lelkének 
kongenialitása  megérezte  a  forradalmi  léleknek  minden  tüne- 
teit, melyeket  észrevenni  és  értékelni  képtelen  volt  Deák  hideg 
véralkata.  Mint  Shakaspere  zsenialitása  rövid  pár  szóval  egy 
egyéniség  egész  lelkének  világát  varázsolja  elénk,  bepillantást 
engedve  a  szenvedélyek  legmélyebb  örvényeibe:  Széchenyi  éles- 
látása és  vérmérsékletének  szenvedélyessége  Kossuth  egyes 
nyilatkozataiban,  egy  szóban,  egy  kifejezésben  Kossuth  lázas 
lelkének  egész  forrongását,  egész  szenvedélyes  egyéniségét 
érezte  meg. 

Azért  mondotta  gyakran,  hogy  Kossuthot  jobban  ismeri, 
mint  Kossuth  önönmagát.  Mert  hiszen  éppen  forradalmi  termé- 
szetének öntudatlansága  volt  az,  a  mire  annyiszor  utalt 
Széchenyi.  Ezen  öntudatlanság  tette  lehetetlenné,  hogy  Kossuth 

megértse    Széchenyi    aggodalmait;    hogy    pedig  megváltoztassa 
irányát,  ahhoz  egyéniségét  is  meg  kellett  változtatnia. 

Ez  volt  az,  a  mit  Széchenyi  is  érzett,  midőn  azt  mon- 
dotta, hogy  Kossuthot  tőle  nem  az  elvek  választják  el.  De 
helytelenül  mondotta,  hogy  semmi  egyéb  nem  választja  el 
őket,  mint  a  modor  és  taktika,  melyet  Kossuth  követ. 
A  modor  és  taktika  csak  tünet  volt;  Kossuth  forradalmi 
egyéniségének  tünete.  És  éppen  az  volt  Széchenyi  tragikuma, 
hogy  csak  ő  volt  képes  felismerni  e  tünetekből  a  forradalmi 
egyéniséget;  miként  viszont  csak  egy  Shakaspare  képes  egy 
pár  szóval  —  a  léleknek  egy  pár  tünetével  —  elénk  tárni  egy 
egyéniségnek  egész  belső  világát. 

Deák  Ferencz  nyugodt  kedélye  nem  tudta  megérteni  egy 
szenvedélyes  lélek  belső  életét,  miként  az  aggkor  érzéketlen 
—  és  tájékozatlan  —  az  ifjúkor  szenvedélyeinek  iránya  iránt ; 
vagy  miként  a  skeptikus  nem  tudja  a  hivő  fanatismusát 
megérteni.  Bizonyítékokat  keres,  és  egyéneket  talál.  Egyéni- 
ségeket talál,  melyek  vele  nem  rokonlelküek  s  melyeknek 
világához  kulcsa    nincs. 

Széchenyi  a  forradalmat  csak  későbbi  támadásaiban 
jósolta  meg;  a  »Kelet  Népé«-ben  nem  a  forradalmat,  hanem 
a  forradalmárt  jósolta  meg  s  nem  az  új  eszmék  hívét,  hanem 
a  régi  világnézletnek  (új,  vonzóbb  formában  való)  feltámasztója 
fllen  vette  fel  a  harczot.  A  miben  Kossuth  az  új  eszmék 
híve  volt,  abban  Széchenyi  híve  volt.  Azért  nem  támadhatta 
meg.  A  miben  felfogás  tekintetében  különbözött  tőle,  az  a 
régi  Magyarország  érzelmes,  mindig  mást  okoló,  mindig  ábrán- 
dozó szelleme  volt.  De  azért  sem  támadta  volna  oly  súlyosan 
Széchenyi.  Régen  küzdött  e  világnézlet  ellen  s  ismerte  gyönge- 
ségeit. De  a  világnézlet  a  dolgok  változása  folytán  új  erőt  és 
varázst  kapott.  Míg  Széchenyi  haladó  politikájával  régebb 
úgy  állott  szemben  ez  a  világnézlet,  mint  a  tehetetlenség  és 
a  csüggedés ;  az  idők  változtával,  —  miután  a  gyorsan  kivihető 
eszmék  és  reformok  kivitettek  Széchenyi  által  —  a  bekövet- 
kezett nehéz  kérdésekben  a  lassú  haladással,  mint  az  erő- 
szakos és  gyors  megoldás  merész  politikája  lett  ellentétbe 
állítva.  A  munka  jelszavával  nem  a  tehetetlen  csüggedés 
állott  többé  szemben,  hanem  a  koczkáztatás. 

Látta  ezt  Széchenyi,  a  viszonyoknak  ezen  változását,  a 
fogalmak  ezen  átalakulását  s  a  veszedelmet,  mely  a  fejlődés 
ezen  stádiumában  egy  mindent  koczkáztató,  forradalmi  egyé- 
niség fellépéséből  származhatik.  Ez  az  ok,  melynél  fogva  oly 
élesen  kellett  Kossuthtal  szembeállnia. 


Régen  nyugosznak  már  a  nagy  ellenfelek ;  emléküket 
őrzi  a  nemzet  kegyelete.  Puszta  név  ma  az  ő  emlékük : 
üres  szó  a  kegyelet,  mely  nevüket  emlegeti.  Az  idealismusban 
áll  a  kegyelet  s  egy  törpe  nemzedék  meg  nem  értheti  nagyjait. 

A  történelem  feljegyzi  emléküket,  a  jobbak  szívükbe 
zárják  a  nagy  idők  nagy  eseményeit  s  eljön  egy  idő,  midőn 
feltámadhat  az  idealismus  és  az  eszmékbe  vetett  hit  csu- 
dákat mivel. 

Ügy  áll  szemben  a  történelem  csarnokában  e  két  hatalmas 
egyéniség,  mint  a  világnak  két  ellenkező  pólusa.  Egy  egész 
világ  áll  közöttük  és  nincs  politikájuk  egyetlen  pontján  talál- 
kozás. Nevüket  felhasználta  az  utókor  s  a  pártoskodás  zászla- 
jává teszi.  De  ez  a  két  nagy  egyéniség  a  mai  nemzedéktől 
egyforma  távol  áll,  s  az  az  ellentét,  mely  kettejük  között  van, 
eltűnő  a  mellett  a  nagy  távolság  mellett,  a  minőben  a  mai 
nemzedéktől  egyaránt  állanak. 

Közöttük  eszméknek  és  érzelmeknek  egy  egész  világa 
állott.  A  mi  szívünktől  az  eszmék  és  érzelmek  világa  idegen. 
Oly  idegen,  hogy  nem  érezzük,  oly  idegen,  hogy  észre  sem 
veszszük  hiányukat. 


454 


PLEASE  DO  NOT  REMOVE 
CARDS  OR  SLIPS  FROM  THIS  POC 


UNIVERSITY  OF  TORONTO  LIBRA 


DB 

933 
.3 
J8R4 


Kez  Vilhily 

ozechenyi  problémák 


